২২ মহীয়া শিশুৱে অনলাইনত অৰ্ডাৰ দিলে ডেৰ লাখতকৈও অধিক মূল্যৰ আচবাব! হতবাক পিতৃ-মাতৃ - NEWS8 NE\n২২ মহীয়া শিশুৱে অনলাইনত অৰ্ডাৰ দিলে ডেৰ লাখতকৈও অধিক মূল্যৰ আচবাব! হতবাক পিতৃ-মাতৃ\nJanuary 25, 2022\t0\tBy NEWS DESK\nনিউজ ডেস্ক। ই-কমাৰ্চ কোম্পানীৰ পৰা ইটোৰ পিছত সিটো ফাৰ্নিচাৰ আচবাব ডেলিভাৰীয়ে আচৰিত কৰিছিল এহাল দম্পতীক। প্ৰথমে ভাবিছিল- ভুলবশতঃ এই আচ-বাববোৰ তেওঁলোকৰ ঠিকনাত ডেলিভাৰ হোৱা নাইতো?\nকিন্তু ডেলিভাৰী কোম্পানীয়ে যেতিয়া নিশ্চিত কৰিলে যে এয়া তেওঁলোকৰ ঠিকনাতেই ডেলিভাৰী দিয়াৰ নিৰ্দেশ আছে, তাৰ পিছতে চিন্তাত পৰে পৰিয়ালটো।\nএক অজান ভয়েও পৰিয়াটোৰ মনত ক্ৰিয়া কৰিবলৈ আৰম্ভ কৰে। তেওঁলোকে অৰ্ডাৰ দিয়া নাছিল এই সামগ্ৰীবোৰৰ। কিন্তু কোনে আৰু কিয় এই সকলোবোৰ তেওঁলোকলৈ পঠিয়াইছে তাক লৈ সৃষ্টি হয় ৰহস্যৰ।\nএদিন যদি চকী, আন কোনোবা দিনা ফুলৰ দানী লৈ তেওঁলোকৰ দুৱাৰত উপস্থিত হয় ডেলিভাৰী বয়। অনিচ্ছা স্বত্বেও তেওঁলোকে সেই সকলোবোৰ ৰাখি থব লগা হয়। লগতে ভৰিবলগা হয় তাৰ মূল্যও।\nকিন্তু অৱশেষত ৰহস্য ফাদিল হল! যি ৰহস্যই হাঁহিৰ খোৰাক দিলে পৰিয়ালটোক।\nদৰাচলতে দম্পতীহালৰ ২২ মহীয়া পুত্ৰই অনলাইনত অৰ্ডাৰ দিছিল এই সকলোবোৰ আচ-বাবৰ। শুনিবলৈ আচৰিত লাগিলেও এয়াই সত্য।\nআমেৰিকা নিবাসী ভাৰতীয় বংশোদ্ভৱ প্ৰমোদ কুমাৰ আৰু তেওঁৰ পত্নী মধু কুমাৰৰ সৈতে সংঘটিত হৈছে এই ঘটনা।\nমধু কুমাৰে জানিবলৈ দিয়া মতে, তেওঁলোকে নিউ জাৰ্চীৰ ম’নমাউথ জংচনত নতুন ঘৰ লোৱাৰ সময়ত ই-কমাৰ্চ কোম্পানী ৱালমাৰ্টত তেওঁ ঘৰৰ বাবে কেতবোৰ ফাৰ্নিচাৰ পছন্দ কৰি কাৰ্টত ৰাখি থৈছিল।\nকিন্তু পিছত অনলাইন ক্ৰয় নকৰি, তেওঁলোকে দোকানৰ পৰাই ঘৰৰ আচ-বাবসমূহ ক্ৰয় কৰাত অনলাইনত পছন্দ কৰা আচ-বাবসমূহ কাৰ্টতে থাকি যায়। পিছত এই বিষয়ে পাহৰি যায় মধু কুমাৰে।\nপিছে তেওঁলোকৰ ২২ মহীয়া পুত্ৰ আয়াংশে ভুলবশতঃ সেইসমূহ আচ-বাব অৰ্ডাৰ কৰি পেলোৱাত ইটোৰ পিছত সিটোকৈ সকলোবোৰ তেওঁলোকৰ ঘৰৰ ঠিকনাত ডেলিভাৰ হবলৈ ধৰে। যাৰ বাবদ পৰিয়ালটোৱে ২০০০ ডলাৰ অৰ্থাৎ ভাৰতীয় মূল্যত প্ৰায় ১,৪৯,০০০ টকা ভৰিবলগা হয়।\nপ্ৰমোদ কুমাৰে এনবিচি নিউয়ৰ্কক কয়, “মোবাইলত স্ক্ৰীন লক নথকাৰ বাবে আয়াংশে মাকৰ মোবাইলৰ পৰা এই সামগ্ৰীবোৰ ভুলতে অৰ্ডাৰ দিয়ে। প্ৰথমে আমি এইবোৰ ডেলিভাৰী হোৱাত আচৰিত হৈছিলোঁ। কিন্তু যেতিয়া ৰহস্য ফাদিল হল, তেতিয়া হাঁহিও উঠিল, খঙো উঠিল। কিন্তু আয়াংশে আমাক এটা শিক্ষা দিলে। সেয়া হৈছে- এতিয়াৰে পৰা আমি মোবাইল লক বা ফেচ লক লগোৱা আৰম্ভ কৰিব লাগিব, যাতে সি আৰু মোবাইল খুলিব নোৱাৰে।”\nআনহাতে আয়াংশে অৰ্ডাৰ দিয়া আচ-বাবসমূহৰ এতিয়াও সম্পূৰ্ণ ডেলিভাৰী হোৱা নাই। যেতিয়া ডেলিভাৰী সম্পূৰ্ণ হব, তেতিয়া সামগ্ৰীখিনি উভতাই দিব বুলি জানিবলৈ দিয়ে প্ৰমোদ আৰু মধু কুমাৰে। অৱশ্যে তাৰ মাজতে দুই-এপদ আচ-বাব আয়াংশৰ ‘প্ৰথম বজাৰ’ হিচাপে সাচি ৰখাৰ সিদ্ধান্ত লৈছে পিতৃ-মাতৃয়ে।\nএটি ২২ মহীয়া শিশুৰ এই অনলাইন শ্বপিংৰ ঘটনাই ছ’চিয়েল মিডিয়াত নেটিজেনক যথেষ্ট আমোদ দিছে।\nঅসমৰ ধৃতিষ্মানক প্ৰধানমন্ত্ৰী ৰাষ্ট্ৰীয় শিশু পুৰস্কাৰ প্ৰদান\nতীব্ৰবেগী ট্ৰাকে মহটিয়াই নিলে স্কুটী, দুই কণমানি ছাত্ৰীসহ শিক্ষয়িত্ৰীৰ থিতাতে মৃত্যু


সদস্য বাৰ্তা:Anamika baruah - অসমীয়া ৱিকিপিডিয়া\nসদস্য বাৰ্তা:Anamika baruah\nনমস্কাৰ, Anamika baruah\n--অম্লান বসুমতাৰী 03:43, 12 মাৰ্চ 2012 (UTC)\n1 অন্য সদস্যনাম\n2 বাৰ্ট্ৰেণ্ড ৰাছেল\n3 নতুন প্ৰবন্ধ\n4 The Teamwork Barnstar\n5 জন গণ মন\n6 বঢ়িয়া !\n9 অনুবাদক পদক\nঅন্য সদস্যনাম[সম্পাদনা কৰক]\n"সদস্য:অনামিকা" নামৰ একাউণ্টোও আপুনিয়েই খুলিছিল নেকি? -- গীতাৰ্থ বৰদলৈ (talk) 09:50, 12 মাৰ্চ 2012 (UTC)\nবাৰ্ট্ৰেণ্ড ৰাছেল[সম্পাদনা কৰক]\nঅভিনন্দন| অসমীয়া ৱিকিপিডিয়াত আপোনাৰ এই প্ৰবন্ধটো পঢ়িলো| অলপ সালসলনি কৰি এটা সুন্দৰ প্ৰবন্ধ হিচাপে গঢ় দিব পাৰিম| এৰ্লবাট আইনষ্টাইনটো আপোনাৰ মোলৈ দিয়া প্ৰবন্ধৰে অলপ উন্নতি কৰিলো| অশেষ ধন্যবাদ| আগলৈও আপোনাৰ সহযোগিতা কামনা কৰিলো| বিষ্ণু শ‍ইকীয়া বাৰ্তা 13:10, 12 মাৰ্চ 2012 (UTC)\nৱিকিপিডিয়া:Your first article শিৰোনামা দি আপুনি শ্ৰীনিবাস ৰামানুজনৰ বিষয়ে কথাখিনি কনকসেন ডেকাৰ কিতাপৰ পৰা পোনে পোনে লোৱা হৈছে নেকি বাৰু? -- গীতাৰ্থ বৰদলৈ (talk) 10:11, 17 মাৰ্চ 2012 (UTC)\nবঢ়িয়া| বিষ্ণু শ‍ইকীয়া বাৰ্তা 16:20, 20 মাৰ্চ 2012 (UTC)\nThe Teamwork Barnstar[সম্পাদনা কৰক]\nপ্রিয় সতীৰ্থ, অসমীয়া ৱিকিপিডিয়াৰ লগত আমি একেলগে বহুদূৰ আহিলোঁ, যাবলৈও আছে আৰু বহুদুৰ। যাত্ৰাপথৰ এই মোৰত আপোনাক ইয়াকে দি সামান্য সম্বৰ্থনা জনালোঁ। বিষ্ণু শ‍ইকীয়াবাৰ্তা 11:32, 12 এপ্ৰিল 2012 (UTC)\nজন গণ মন[সম্পাদনা কৰক]\nপ্রবন্ধটো সুন্দৰ হৈছে, আপুনি মুখ্য নে'মস্পেচলৈ ম'ভ কৰি দিয়ক। লগতে প্রবন্ধ প্রতিযোগীতাতো যোগদান কৰক। অৱশ্যে নামটো "ভাৰতৰ ৰাষ্ট্রীয় সংগীত" হোৱাহ'লে ভাল হ'লহেঁতেন বুলি মোৰ ভাৱ হৈছে, কিন্তু আপুনি যি ভাল দেখে কৰক। প্রভাকৰ শৰ্মা নেওগ (talk) 22:17, 23 মে' 2012 (UTC)\nবঢ়িয়া ![সম্পাদনা কৰক]\nপলমকৈ হ'লেও আপুনি ৱিকিপিডিয়াৰ প্ৰবন্ধ লিখাত পাকৈত হৈ উঠিছে। আনকো শিকাওক! — গীতাৰ্থ বৰদলৈ (talk) 06:25,4জুন 2012 (UTC)\nশ্রীযুতা অনামিকা বৰুৱা,\nঅসমীয়া ৱিকিপিডিয়াত আপোনাৰ অমূল্য আৰু অবিৰত অৱদানৰ স্বীকৃতি হিচাবে আমাৰ এই সামান্য সন্মান অৰ্ঘ্য প্রদান কৰিলোঁ।\n— গীতাৰ্থ বৰদলৈ (talk) 17:39,7জুন 2012 (UTC)\nআকাশীতৰাৰ "নিষিদ্ধ" কিতাপখনৰ বেটুপাতৰ ফটো এখন মোলৈ পঠিয়াবচোন। ফে'চবুকত আপোনালৈ বাৰ্তা দিব পৰা নাই। — গীতাৰ্থ বৰদলৈ (talk) 05:09,7জুলাই 2012 (UTC)\nঅনুবাদক পদক[সম্পাদনা কৰক]\nপূৰ্বৰ বহুকেইটা প্ৰবন্ধৰ লগতে শেহতীয়াভাৱে স্বামী নিগমানন্দ প্ৰবন্ধটো অশেষ কষ্ট প্ৰদানেৰে অসমীয়া ভাষালৈ ভাঙনি কৰিছে, আপোনাৰ এই কষ্টৰ সামান্যতম স্বীকৄতি স্বৰূপে এই "অনুবাদক বঁটা" আপোনালৈ আগবঢ়ালো। আশাকৰো অসমীয়া ৱিকিডিয়াত আপোনাৰ বৰঙনি অব্যাহত হৈ ৰ’ব, এই আশাৰেই... অসমীয়া ৱিকিপিডিয়া সমাজৰ হৈ.... বিষ্ণু শইকীয়া⇒✉ 18:57, 29 অক্টোবৰ 2012 (UTC)\nৱিকিপিডিয়া:ৰাইজৰ চ'ৰা (প্ৰস্তাৱসমূহ) চাওক| ইয়াত প্ৰতিলিপি সম্পৰ্কীয় এক আলোচনা উত্থাপন কৰা হৈছে| আপুনি সেই পৃষ্ঠাত নিজৰ মতামত দিবৰ বাবে অনুৰোধ জনালো| বিষ্ণু শইকীয়া⇒✉ 15:19, 17 নৱেম্বৰ 2012 (UTC)\n"https://as.wikipedia.org/w/index.php?title=সদস্য_বাৰ্তা:Anamika_baruah&oldid=104651"ৰ পৰা সংকলিত\nএই পৃষ্ঠাখন ১৭ নৱেম্বৰ, ২০১২ তাৰিখে ২০:৪৯ বজাত অন্তিম সংশোধন কৰা হৈছিল।


পাটকাইৰ ইপাৰে মোৰ দেশ - অসমীয়া ৱিকিপিডিয়া\nপাটকাইৰ ইপাৰে মোৰ দেশ (ইংৰাজী: Patkair Ipare Mor dex) হৈছে অসমৰ ঔপন্যাসিক চন্দনা গোস্বামীৰ দ্বাৰা লিখিত এখন বুৰঞ্জীমূলক উপন্যাস। উপন্যাসখনৰ মূল আধাৰ হৈছে অসমৰ বুৰঞ্জী। উপন্যাসখনে ২০১২ চনৰ সাহিত্য অকাডেমি বঁটা লাভ কৰিছিল।\nপ্ৰধান প্ৰবন্ধ: চন্দনা গোস্বামী\nঅসমীয়া ভাষাৰ এগৰাকী ঔপন্যাসিক। ১৯৬৯ চনৰ ১৮ নৱেম্বৰত গুৱাহাটীত চন্দনা গোস্বামীৰ জন্ম হয়। তেওঁৰ পিতৃ‍ৰ নাম আছিল ভৰত চন্দ্ৰ মিশ্ৰ ভাগৱতী, মাতৃৰ নাম আছিল বাসন্তী দেৱী। তেওঁৰ প্ৰথম সাহিত্য সৃষ্টি পাটকাইৰ ইপাৰে মোৰ দেশ নামৰ বুৰঞ্জীমূলক উপন্যাসখনৰ বাবে ২০১২ চনত ভাৰত চৰকাৰ সাহিত্য অকাডেমি বঁটা লাভ কৰিবলৈ সক্ষম হয়। জীৱনৰ প্ৰথমখন প্ৰকাশিত গ্ৰন্থ‍তে সাহিত্য অকাডেমি বঁটা লাভ কৰা চন্দনা গোস্বামী অসমৰ প্ৰথমগৰাকী সাহিত্যিক।\nউপন্যাসখনত আহোম বুৰঞ্জীৰ কেইটিমান বিশেষ মুহূৰ্তৰ বৰ্ণনা হৈছে। ইয়াৰ লগতে বুৰঞ্জীৰ পাতৰ বহুকেইটা নাৰী চৰিত্ৰৰ উপন্যাসখনত গুৰুত্বসহকাৰে উপস্থাপন কৰা হৈছে। তাৰে ভিতৰত ৰাজনী কুঁৱৰী, নাংচেং গাভৰু, বৃন্দা, ৰ'ইলা, সৰু কুঁৱৰী অন্যতম। উপন্যাসখনৰ বৰ্ণনাশৈলীত কেতিয়াবা প্ৰথম পুৰুষ আৰু কেতিয়াবা বৰ্ণনাধৰ্মিতাৰ সহায় লৈ সাধুসদৃশ ৰচনাৰীতি প্ৰয়োগ কৰা হৈছে।\nউপন্যাসখনে ২০১২ চনৰ সাহিত্য অকাডেমি বঁটা লাভ কৰিবলৈ সক্ষম হৈছিল। বঁটা প্ৰদান কৰা হৈছিল ২০১৩ চনৰ ২০ জানুৱাৰীত।\n↑ 1.0 1.1 1.2 বৰুৱা, শান্তনু কৌশিক (২০২০). অসম ইয়াৰ বুক ২০২১. জ্যোতি প্ৰকাশন. পৃষ্ঠা. ৬০৬. ISBN ৯৭৮-৯৩-৮১৪৮৫-৮২-৮.\n↑ শান্তনু কৌশিক বৰুৱা, প্ৰীতিমা কৌশিক বৰুৱা (২০১৭). নতুন জানানে ২০১৮. জ্যোতি প্ৰকাশন. পৃষ্ঠা. ৫১৫. ISBN 81-86827-11-0.\n"https://as.wikipedia.org/w/index.php?title=পাটকাইৰ_ইপাৰে_মোৰ_দেশ&oldid=270148"ৰ পৰা অনা হৈছে\nএই পৃষ্ঠাখন ০৫ এপ্ৰিল, ২০২১ তাৰিখে ১১:২৬ বজাত অন্তিম সংশোধন কৰা হৈছিল।


সংকটকালত মাধ্যম বিতৰ্ক (পংকজ ঠাকুৰীয়া) - সাহিত্য ডট অৰ্গ\nAugust 15, 2013 March 10, 20210Comments\nশিক্ষা ব্যৱস্থাত মাধ্যম এটা গুৰুত্বপূৰ্ণ বিষয়। ছাত্ৰই কি মাধ্যমত শিক্ষা ল’ব বা কোনটো স্তৰত কি মাধ্যমত শিক্ষা লব সেয়াই নিৰ্ধাৰণ কৰে ছাত্ৰজনৰ পৰা ভৱিষ্যতে সমাজ, দেশ বা গাঁওখনে কেনেধৰণৰ সম্ভাৱনা আশা কৰিব পাৰে। অসমত যোৱা দুটা দশকৰ পৰা বহু সংখ্যক ইংৰাজী মাধ্যমৰ বিদ্যালয় গাঁৱে-চহৰে গঢ়ি উঠা দেখা গৈছে। আনহাতে চৰকাৰীভাৱেও ইংৰাজী মাধ্যমত বিদ্যালয় খোলাৰ চিন্তা চৰ্চা আৰম্ভ হোৱা দেখা গৈছে। গতিকে এই বিষয়ত এটা সুষ্ঠ নিৰ্মোহ আলোচনা সময়ৰ আহ্বান। অসমৰ বুদ্ধিজীৱী, শিক্ষাবিদ, গৱেষক সকলোৱে বিষয়টোৰ ওপৰত আলোচনা বা গৱেষণাৰ বাবে আগবাঢ়ি অহাটো অত্যন্ত জৰুৰী আৰু তেওঁলোকে চৰকাৰখনক উচিত সিদ্ধান্ত লবলৈ বাধ্য কৰিব লাগিব। ফে’চবুক বুলি সামাজিক মাধ্যমৰ ‘অসমীয়াত কথা-বতৰা’ নামৰ গোটটোত এই বিষয়ৰ কেইটামান আলোচনাত ভাগ লৈছিলোঁ। প্ৰায় ১০০০০ সদস্যৰ গোটটোত ভাল ভাল আলোচনা হৈছিল আৰু তাত কিছুমান বিপৰীতমুখী চিন্তাধাৰা দেখা গৈছিল। তাৰে আধাৰত এই লেখা যুগুত কৰা হৈছে। সহায় লোৱা প্ৰাসংগিক ইংৰাজী গৱেষণাপত্ৰ আৰু প্ৰবন্ধবোৰৰ নাম তৰ্জমা নকৰাকৈ তুলি দিছো যাতে তৰ্জমা কৰিলে ভাৱৰ সালসলনি। নহয় লিখনিটো জাতীয়তাবাদী দৃষ্টিভংগীৰপৰা আঁতৰত ৰাখি সম্পূৰ্ণ বস্তুবাদী কৰি ৰখাৰ চেষ্টা কৰিছোঁ।\nদ্বান্দ্বিক দৃষ্টিভংগী ১\nক) স্থিতাৱস্থাৰ লগত সহাৱস্থান আৰু মধ্যবিত্তৰ নিজকে নিৰাপদ দূৰত্বত ৰাখিবৰ বাবে স্থিতাৱস্থাৰ সুযোগ গ্ৰহণ তথা সামাজিক বাতানুকুল পৰিৱেশ এটাৰ মাজত নিজকে ধৰি ৰখাৰ মানসিকতা।\nখ) বৈপ্লৱিক চিন্তাধাৰাৰে আবেগবৰ্জিত বস্তুনিষ্ঠ ধাৰণাৰে জ্ঞানৰ সাৰ্বজনীনতাৰ প্ৰতিষ্ঠা।\nঅলপ বিতংকৈ কওঁ:\nতীব্ৰ গতিত পৰিৱৰ্তিত গোলকীকৃত বিশ্ব বা পৰিৱৰ্তিত পৰিৱেশে ইয়াৰ লগত খাপ খাবলৈ বা সমতা বজাই ৰাখিবলৈ ইংৰাজীতে (ইংৰাজী শিক্ষা নহয়; প্ৰাক-প্ৰাথমিকৰ পৰাই ইংৰাজী মাধ্যমত শিক্ষাৰ কথা কৈছোঁ) শিক্ষা লাভ কৰাটো প্ৰায় বাধ্যতামূলক বুলি আমাৰ মাজত এটা পথ নিৰ্দেশনা আঁকি দিয়া হৈছে। কোনে, কেতিয়া, কেনেদৰে আৰু কিহৰ স্বাৰ্থত আঁকি দিলে সেয়া বহু দীঘল আলোচনা। উন্নতি বা প্ৰগতিৰ ধাৰণা সদায় আপেক্ষিক। জিকমিক ভমকাফুলীয়া অতীতৰ হঠাৎ (বা ক্ৰমশ?) হোৱা পৰিৱৰ্তন আৰু তাৰ লগত হোৱা সংযোগবিহীনতাই (গোলকীয় ভাষাত Generation gap) তথা সামাজিক ৰাজনৈতিক নৈৰাশ্যই (আদৰ্শবিহীন ৰাজনীতি, অতীতত শংকৰদেৱৰ স্থানত ৰাইজে ৰখা নেতাৰ অধঃপতন তথা বিশ্বাসঘাতকতা) সমসাময়িক মধ্যবিত্তৰ মনত ভবিষ্যত সম্পৰ্কে শংকা আৰু সন্দেহৰ বীজ সিঁচি দিলে। বীজৰ পৰা পুলি হ’ল যি আমাৰ মানসিকতাত শিপা মেলি এডাল বৃক্ষ হ’বলৈ গৈ আছে। সমাজ জীৱনত ই এনেদৰে প্ৰক্ষেপিত হৈছে বা সপোন দেখুওৱা হৈছে যে এই বটবৃক্ষৰ ছাঁতে অসমীয়া মধ্যবিত্তই অনাগত উজ্জল ভৱিষ্যতৰ সেউজীয়া বতাহজাকৰ পৰশত প্ৰাণ পাই উঠিব। প্ৰাথমিক শিক্ষা লাভ কৰা সময়তে সমান্তৰালভাৱে উচ্চ শিক্ষিতৰ প্ৰাথমিক গন্তব্যস্থান তথা ব্যুৎপত্তিলাভৰ (বৈষয়িক? মানসিক?) সপোনপুৰী হিচাপে ডাঙৰ চহৰসমূহক শিক্ষাৰ্থীসকলৰ মানসপথত বেনাৰ হিচাপে লিখি দিয়া হ’ল। অসমীয়া মধ্যবিত্তৰ জানো ভুল আছিল? বিধ্বস্ত অৰ্থনীতি (বিশেষকৈ গ্ৰামীন), চৌদিশে বৈপ্লৱিক চিন্তাৰ নামত বাৰুদৰ গোন্ধ, জনগোষ্ঠীয় আত্মনিয়ন্ত্ৰণৰ অধিকাৰৰ (সন্দেহ আছে) নামত আদৰ্শবিহীন সশস্ত্ৰ পন্থা, ক্ৰমভংগুৰ সাতামপুৰুষীয়া জনগোষ্ঠীয় ঐক্য, ক্ষয়িঞ্চু মানৱ অধিকাৰ, বৈপ্লৱিক চিন্তাধাৰাক সন্দেহৰ চকুৰে চাবলৈ গঢ় লৈ উঠা অভ্যাস (এবাৰ সাপে খুঁটিলে…. আমাক আকৌ বহুবাৰ খুঁটি থৈছে), শ্ৰমজীৱী খেতিয়ক বনুৱাক সমাজ-জীৱনত তলৰ খাপৰ বুলি গঢ় লৈ উঠা মানসিকতা, ৰাজহুৱা উদ্যোগীকৰণৰ নামত একোখন চৰকাৰী অৰ্থহৰণ ভাওনা….সকলো দেখি শুনি সকলো মধ্যবিত্তই নিজৰ সন্তানক এটা উজ্বল ভবিষ্যতেদি আগুৱাই নিবৰ চেষ্টা নকৰি যদি হাত সাৱটি বহি থাকে তেন্তে সেয়া প্ৰচণ্ড মূৰ্খামি হে হব। অসমীয়া মাধ্যমৰ চৰকাৰী বিদ্যালয়ৰ তথৈবচ অৱস্থা সকলোৱে একেমুখে মানি লোৱা সত্য। ইংৰাজী কথনৰ ক্ষেত্ৰত অসমীয়া মাধ্যমৰ শিক্ষাৰ্থীৰ খোকোজাই অনাগত দিনত একোটা ভাল চাকৰি পোৱাৰ ক্ষেত্ৰত বিধি পথালি দিব বুলি একোটা প্ৰাকধাৰণা গঢ়ি উঠাত আচৰিত হ’বলগীয়া একো নাই। গতিকে ইংৰাজী মাধ্যমতে মাত্ৰ ল’ৰা-ছোৱালীক শিক্ষা দিয়াটো পৰিৱেশ প্ৰদত্ত বা সাময়িক সমাজব্যৱস্থাৰ অবৈধ প্ৰজননৰ ফল বুলি আমি মানি লব লাগিব।\nএইখিনিতে অইন এটা বিপৰীতমুখী চিন্তাইও (খ) মূৰ ডাঙি উঠে। জ্ঞানৰ সাৰ্বজনীনতা আৰু তাৰ আধাৰত প্ৰায় চিৰসেউজ (পৃথিৱীৰ বহু ঠাইৰ তুলনাত মাত্ৰ এক কি দুই মাহহে গছৰ পাত নাথাকে) বৃহৎ অসম ভুমিত জন্মলাভ কৰা এটা ব্যতিক্ৰমী বৈপ্লৱিক চিন্তা। প্ৰশ্ন উঠে জ্ঞানৰ সাৰ্বজনীনতা আৰু মাধ্যমৰ মাজত সম্পৰ্ক কি? জ্ঞান লাভ আৰু মাধ্যমৰ সম্পৰ্ক কি? কেনেকৈ বৈপ্লৱিক? ওপৰোক্ত কথাখিনি বুজিবলৈ আগতেই কৈ অহা প্ৰগতিৰ আপেক্ষিক ধাৰণা বুজিব লাগিব তথা প্ৰগতিক একমাত্ৰিক (one-dimensional) স্থূল বা সংকীৰ্ণতাৰ পৰা উদ্ধাৰ কৰি আনি বহুমাত্ৰিক (multidimensional) দৃষ্টিৰে চাব লাগিব। অৰ্থনীতিক বাদ দি সমাজনীতি দৰ্শন মিছা। প্ৰগতিৰ আপেক্ষিকতা আৰু বহুমাত্ৰিকতা কি? কথাবোৰ অলপ সহজকৈ ক’বলৈ চেষ্টা কৰা হ’ল।\n১. উচ্চ জি. ডি. পি ৰ এখন দেশ য’ত ১০% নাগৰিকৰ ধনে নিৰ্ণয় কৰে দেশৰ জি. ডি. পি. আৰু বাকী ৯০% নাগৰিকৰ না জল না থল অৱস্থা (ভূপেন হাজৰিকাৰ ভাষাত অট্টালিকাৰ শাৰীৰ তলত থকা গৃহহীন নৰ-নাৰী )।\n২. ৯০% জনগণৰ ধনে নিৰ্ণয় কৰে দেশৰ অৰ্থনীতি।\n১. আমাৰ গাঁৱৰ দহজন ল’ৰাই উচ্চশিক্ষা লাভ কৰি বিদেশী বহুজাতিক কোম্পানীত চাকৰি কৰি গাঁৱলৈ সুনাম কঢ়িয়াই আনিছে।\n২. আমাৰ গাঁৱৰ ১০০% লোকেই পঢ়িব লিখিব জানে তথা চৰকাৰী বেচৰকাৰী সকলো নিয়ম কানুন বা দৈনন্দিন জীৱন যাপনৰ দৰকাৰী কথাবোৰ নিজে পঢ়িব পাৰে তথা শিক্ষা ব্যৱস্থাই তেওঁলোকক নব্য-উদ্ভাৱনকাৰী চিন্তাৰে (innovative) পৰম্পৰাগত জীৱন শৈলীক নতুন মাত্ৰা প্ৰদানত সহায় কৰিছে।\nএকেবাৰে সহজ ভাষাত আমাৰ মাজৰ প্ৰচলিত মূল সংকীৰ্ণ ধাৰণা এই যে শিক্ষা লাভৰ প্ৰধান উদ্দেশ্যৰ একমাত্ৰিক চাকৰীমুখী ৰূপ আৰু ব্যক্তিগত লক্ষ্যকেন্দ্ৰিকতা। কল্পনা কৰক ৰাজ্যখনৰ ১০০% মানুহে ডেকাৰ পৰা বুঢ়ালৈ নিজৰ কথিত মাধ্যমত পঢ়িব লিখিব জানে তথা দৈনন্দিন জীৱনৰ মৌলিক লাগতিয়াল সকলো কথা নিজে পঢ়ি লব পাৰে তথা অফিচে কাছাৰীয়ে কাৰো ওচৰত হাত পাতিব নালাগে। সামগ্ৰিক উন্নয়নৰ ই প্ৰাথমিক স্তৱক। অমৰ্ত্য সেনৰ মতে “Poverty is not only about economic conditions and growth; expansion of human capabilities isamore basic locus of poverty and more basic objective of development. Dominant-language medium education for indigenous children curtails the development of their capabilities and perpetuates poverty”. ভূমিৰ লগত বিচ্ছিন্ন শিক্ষা ব্যৱস্থা আৰু জীৱনৰ মৌলিক প্ৰয়োজন সম্পৰ্কে সজাগ শিক্ষা ব্যৱস্থাই কেনেদৰে জটিল বৈজ্ঞানিক বিষয়তো সহায় কৰে সেই সম্পৰ্কে এটা সৰু উদাহৰণ হিচাপে বিখ্যাত বিজ্ঞানী পওল চি. কেনফিল্ডৰ Nature Physics ত প্ৰকাশিত “A cook’s tale” প্ৰবন্ধটো পঢ়িব পাৰে\nএতিয়া বৈপ্লৱিক চিন্তাৰ কথা কওঁ। বিপ্লৱে সমাজ ব্যৱস্থা, অৰ্থনীতি, সংস্কৃতি আদি সকলো বিষয়ৰ তুমুল পৰিৱৰ্তন আনে। যদি প্ৰচলিত বা পৰিৱেশ প্ৰদত্ত চিন্তাধাৰাৰ বিপৰীতে তথা ব্যক্তিগত উন্নতিয়ে প্ৰগতি বুলি সংকীৰ্ণ ভাৱধাৰাৰ (ধৰা হওক আমাৰ ৰাজ্যৰ পৰা বছৰি ৫০০ জন অভিযন্তাক ভাৰতৰ অইন চহৰত চাকৰি কৰিব পঠাইছোঁ আৰু সেয়াই আমাৰ উন্নতিৰ মাপকাঠি) পৰা আঁতৰি বৃহত্তৰ ক্ষেত্ৰখনত মাতৃভাষাত শিক্ষা দি সৰ্বসাধাৰণক শিক্ষিত কৰিবলৈ আগবাঢ়োঁ, তেন্তে সেয়া প্ৰচলিত (আজি কেইবছৰমানৰ পৰা) সমাজব্যৱস্থাৰ বিকল্পৰ সন্ধান হব। কিন্তু সেই চিন্তাধাৰাই সমাজ ব্যৱস্থাৰ বৈপ্লৱিক পৰিৱৰ্তন আনিব পাৰিব নে সেয়া দ্বিতীয় ভাগত আলোচনা কৰা হৈছে।\nদ্বান্দ্বিক দৃষ্টিভংগী ২\nক) ব্যক্তিগতভাবে প্ৰতিষ্ঠা কৰা বা কেন্দ্ৰীয় চৰকাৰৰ ইংৰাজী মাধ্যমৰ বিদ্যালয়সমূহে আমাৰ পুৰণিকলীয়া শিক্ষা ব্যৱস্থাক আঁতৰাই সময়োপযোগী উন্নত প্ৰযুক্তি পৰিচালিত শিক্ষাৰ প্ৰচলন কৰিছে আৰু অসম তথা দেশৰে শিক্ষা ক্ষেত্ৰত নতুন দিগন্তৰ সূচনা কৰিছে।\nখ) দেশীয় দ্বিভাষীয় (তৃভাষীয়) শিক্ষা ব্যৱস্থাই মূলবিচ্ছিন্ন নোহোৱাকৈ সামগ্ৰিক, সামাজিক তথা ব্যক্তিসত্তা উৎকৰ্ষ সাধনৰ যোগেদি বিকাশৰ বাবে একমাত্ৰ পথ।\nনগৰত পুৱাতে উঠি বিদ্যালয়ৰ বাছ বা গাঁৱত ৰিক্সাত উঠি জোতা-মোজা, পৰিপাটী সাজ পিন্ধি পিঠিত কিতাপ পত্ৰৰ মোনা লৈ আমাৰ নতুন প্ৰজন্মই ভৱিষ্যতলৈ যোৱাটো এটা মনোমোহা দৃশ্য। বিদ্যালয়ত সুন্দৰ পৰিৱেশত দেশ বিদেশৰ নানা কথা জানিব পাৰিছে আৰু মাত্ৰ দুটামান শ্ৰেণী পাৰ হৈয়ে আজিৰ যুগত অতি দৰকাৰী (survival for the fittest) ইংৰাজীতে সলসলীয়াকৈ কথা কব পাৰিছে। প্ৰাকপ্ৰাথমিক ( LKG, UKG) স্তৰৰ পৰাই কেৱল বিদ্যালয়তে শিক্ষা লাভক সামৰি নথৈ অভিভাৱককো সাঙুৰি ঘৰুৱা কাম (ঘৰৰ কাম নহয়, বিদ্যালয়ৰ পৰা ঘৰত কৰিবলৈ দিয়া কাম, যাৰ ঘৰুৱা কামৰ লগত কোনো সম্বন্ধ নাই) আদিৰ দ্বাৰা শিক্ষা লাভক এটা নতুন মাত্ৰা প্ৰদান কৰা হৈছে। কণমাণি অৱস্থাতেই সমসাময়িক শিক্ষাত অতি দৰকাৰী কম্পিউটাৰ আদি সন্নিবিষ্ট কৰি বৰ্তমান পৃথিৱীৰ লগত খোজত খোজ মিলাই যাবলৈ এটা শক্তিশালী শিক্ষণ প্ৰণালীৰে আগুৱাই নিয়া হৈছে। ইয়াত প্ৰধান কথাটো হৈছে পৰম্পৰাগত আওপুৰণি জ্ঞানৰ পৰা দূৰৈত ৰাখি উন্নত দেশৰ নানান কথা শিশু অৱস্থাতেই শিকাৰ সুযোগ পাইছে। আজিকালিৰ ল’ৰা-ছোৱালীহঁতক সুশৃংখল শিক্ষণ প্ৰণালীৰ মাজত আবদ্ধ কৰি ৰখা হৈছে আৰু অভিভাৱক তথা শিক্ষকসকলৰ একাণপতীয়া যত্নত ল’ৰা-ছোৱালীবোৰে অদৰকাৰী অইন কামত (ঘৰৰ কাম) মন দিবলৈ সময় নাপায়। অসমীয়া মাধ্যমৰ মধ্যমীয়া বা তাৰ ওপৰৰ ছাত্ৰ-ছাত্ৰীসকলে ১০-১১ শ্ৰেণীলৈকে ইংৰাজী সাহিত্যৰ কিতাপখনত শাৰীবোৰৰ তলত আঁচ মাৰি তাত অসমীয়া প্ৰতিশব্দ লিখি জোটাই জোটাই পঢ়াৰ বিপৰীতে ইংৰাজী মাধ্যমৰ ছাত্ৰ ছাত্ৰীসকলে সৰুতেই ভালকৈ পঢ়াই নহয় কথা কোৱাটো পাৰ্গত হৈ পৰে। আজিৰ বিশ্বায়নৰ যুগত সেয়ে এই ছাত্ৰ ছাত্ৰীসকল বেছি সফল হয়।\nএতিয়া খ) ই কি কয় চাওঁ আহক:\nযি সময়ত সকলোৰে বাবে শিক্ষাৰ ঢোল বজাইও (The Right of Children to Free and Compulsory Education Act or Right to Education Act (RTE) 2009) বিদ্যালয় এৰি যোৱা ছাত্ৰ-ছাত্ৰীৰ সংখ্যা চৰকাৰে কমাব পৰা নাই সেই সময়ত ইংৰাজী মাধ্যমৰ ৬৪০০ খন বিদ্যালয় চৰকাৰীভাৱে খোলাটো টোঘলকী সিদ্ধান্ত হব নে ইউট’পিয়ান সপোন সেয়া অকল্পনীয়। অসমৰ একোজন প্ৰাথমিক বিদ্যালয়ৰ ছাত্ৰই গড়ে ২.৫ ঘন্টা বিদ্যালয়ত কটায় য’ত সৰ্বভাৰতীয় হাৰ হ’ল ৫.৫ ৰ পৰা ৬.৫ ঘন্টা। ২০০৫ চনতে লক্ষ্য কৰি লোৱা সাৰ্বজনীন শিক্ষা অভিযান আজিও লক্ষ্যত উপনীত হব পৰা নাই। ২০০৭ চনৰ ১৮ জুনত প্ৰধানমন্ত্ৰী মহোদয়ে ঘোষণা কৰিছিল যে অহা ৪ বছৰত অসমত বিনা শিক্ষাৰে এজনো শিশু নাথাকিব। তাৰ বিপৰীতে ৮.৩% আৰু ১৫.২% ছাত্ৰই প্ৰাথমিক আৰু মাধ্যমিক স্তৰত বিদ্যালয় এৰি যোৱা বুলি কেগে (CAG) কৈছে। ‘কেগ’ৰ মতে- “Despite incurring an expenditure of Rs 12,631.47 crore (department of elementary education Rs 9,851.50 crore and Sarba Siksha Abhiyan Mission, Assam Rs 2,779.97 crore) during 2006-2011 on elementary education, there wasadeclining trend in enrollment and high dropout rate of students in the state.”। আমাৰ নীতি নিৰ্ধাৰক সকলে কিবা ভুল কৰি আছে নেকি? তেন্তে এই সময়ত নীতি নিৰ্ধাৰক সকলৰ দায়িত্ব কি হব লাগিছিল আৰু কৰিবলৈ গৈ আছে কি?\nএটা উদ্ধৃতি দিওঁ- “Any credible educator will agree that schools should build on the experience and knowledge that children bring to the classroom, and instruction should also promote children’s abilities and talents. Whether we do it intentionally or inadvertently, when we destroy children’s language and rupture their relationship with parents and grandparents, we are contradicting the very essence of education.”। জীৱনৰ অভিজ্ঞতাৰে সকলো শিকিব পৰাটো অতি কঠিন কাম। সংঘবদ্ধ আনুস্থানিক শিক্ষাৰ প্ৰয়োজনীয়তা তাতেই। আনুস্থানিক শিক্ষাক শিক্ষক আৰু ছাত্ৰৰ মাজত সমন্বয়ৰ মাজেৰে গঢ়িবলৈ যাওঁতে সাধাৰণতে যি মাধ্যমত শিশুৱে অভিভাৱকৰ লগত কথা বতৰাত ভাগ নলয় তেনে মাধ্যমত শিক্ষা দিয়াৰ চেষ্টা কৰিলে তাৰ ফল বিয়োগাত্মক হব। মাত্ৰ বিদেশী মাধ্যমতে শিক্ষা লোৱা শিশুৰ (MOL) শিক্ষা লাভৰ প্ৰথম আৰু প্ৰধান আহিলা হ’ল শিক্ষক আৰু কিতাপ। শিক্ষকে যি কয় সেয়াই সত্য আৰু কিতাপত থকা কথাই সত্য। তাৰ যোগেদি শিশু অৱস্থাতেই বিশ্লেষণকাৰী কৌশল (analytical skills) আৰু নৱউদ্ভাৱনকাৰী চিন্তাক (innovative thinking) চিৰদিনৰ বাবে কবৰ দিয়া হয়। আজিকালি কৰা গৱেষণাবোৰ আৰু গৱেষণাজাত জ্ঞান তথা গৱেষণাৰ বিষয় সম্পৰ্কে কৰা এটা জনপ্ৰিয় মন্তব্য হ’ল যে কৰ দাতাসকলৰ টকাৰে সাধাৰণ ৰাইজৰ বাবে অদৰকাৰী কিছুমান বিষয়ত গৱেষণা কৰা হৈ আছে। কিন্তু তাতো যদি মই মাধ্যমক অলপ জগৰীয়া কৰোঁ বেয়া নাপাব। এই যে বিশ্লেষণকাৰী চিন্তা যাৰ মূল হ’ল বাকচটোৰ বাহিৰত (out of the box) চিন্তা কৰাৰ সামৰ্থ- সেয়াই এটা গৱেষণাৰ মূল। জ্ঞানৰ প্ৰয়োগ কেনেকৈ সাধাৰণ জীৱনত কৰা হব সেয়াই নিৰ্ধাৰণ কৰে জাতি এটাৰ ভবিষ্যত। কিন্তু বিজ্ঞান আৰু প্ৰযুক্তিবিদ্যাৰ শিক্ষা সৰুতে দিব বিচৰা (বিজ্ঞান মানে যন্ত্ৰপাতি, কম্পিউটাৰ বুলিয়েই শিকোৱা হৈছে) এই শিশু সকলক কিন্তু বৈজ্ঞানিক আৰু যুক্তিবাদী মানসিকতা শিকোৱাৰ বিপৰীতে কেনেদৰে পৰিবৰ্তিত বিশ্বত নিজকে সমতুল কৰি আপোচ কৰি চলিব পাৰি তাৰ দিশত আগবঢ়াই দিয়া হৈছে। ফলত আঁঠুৱা লগাব নজনা কাৰিকৰী অভিযন্তা বা ভাত ৰান্ধিব নজনা আই. আই. টি.ত পঢ়া অভিযন্তা দেখাৰ সৌভাগ্য হৈছিল। এতিয়া সেই অভিযন্তাজনক আমাৰ দৈনন্দিন জীৱনৰ প্ৰয়োজনীয় বস্তু- ধৰা হওক প্ৰেচাৰ কুকাৰ এটা উন্নত প্ৰযুক্তিৰে সাজিব কোৱা হ’ল বা মহ খেদিবলৈ উন্নত প্ৰযুক্তিৰ চিন্তা কৰিবলৈ দিয়া হ’ল তেন্তে কেনেদৰে কৰিব? এই আপোচ কৰাৰ মানসিকতাই গঢ়ি তুলিছে প্ৰবল ব্যক্তিবাদী মানসিকতা যিয়ে সমাজ-জীৱনক প্ৰচণ্ড আঘাত কৰিছে। ক্ৰমবৰ্ধিত দুৰ্নীতিৰো ই এটা ডাঙৰ কাৰণ (যদিও মুখ্য কাৰণ নহয়)। আপোচ কৰা এই মানসিকতা দুয়ো মাধ্যমৰ ছাত্ৰৰ আছে কিন্তু উৎস বেলেগ।\nচিন্তা কৰাৰ মাধ্যম সদায় মাতৃভাষা। কোনোবাই আপত্তি কৰিব পাৰে কিন্তু মোৰ ক্ষেত্ৰত সেয়াই হয়। ইংৰাজী জনাটো যোগাযোগৰ বাবে দৰকাৰী কিন্তু যিকোনো জটিল সমস্যাৰ কথা চিন্তা কৰিবলৈ তথা নৱউদ্ভাৱনকাৰী চিন্তা কৰিবলৈ নিজৰ মাতৃভাষাত আটাইতকৈ সহজ হয় (সংকটকালত ভগৱান বা মাকৰ নাম মনত অহাদি)। এতিয়া গুৰুত্বপূৰ্ণ কথাটো হ’ল কম বয়সতে বিদেশী বা অনামাতৃভাষিক ভাষা এটাত প্ৰাথমিকৰ পৰা শিক্ষা লাভ কৰিবলৈ গৈ ছাত্ৰ এজনে মাতৃভাষাত শিক্ষা লাভ কৰা ছাত্ৰজনতকৈ দহ গুণ বেছি কষ্ট কৰিবলগীয়া হয়। এই ক্ষেত্ৰত অভিভাৱক আৰু শিক্ষকসকলে বহু কষ্ট কৰিব লাগে তথা ছাত্ৰজনৰ মন সকলো সময়তে কেৱল আনুষ্ঠানিক শিক্ষাৰ পুথি বা ঘৰুৱা শিক্ষকৰ লগতে থাকিব লগীয়া হয়। ফলত তেওঁ হেৰুৱাই পেলায় অনানুষ্ঠানিক শিক্ষাৰ সকলো উৎস। বিদ্যালয়সমূহতো (ব্যক্তিগত হওক বা চৰকাৰী ) পৰিপূৰক কোনো ব্যৱস্থা নাই। আটাইতকৈ আচৰিত কথা এটা দেখা যায় যে তথাকথিত ভাষাত আধুনিক বুলি কোৱা (শব্দটো ভুলকৈ ব্যৱহাৰ হৈছে ) শিক্ষা ব্যৱস্থাত আজিকালি আভিযান্ত্ৰিক আৰু ব্যৱস্থাপনা পাঠ্যক্ৰম আদিত যোগাযোগৰ কৌশলৰ (communication skill) ওপৰত বহু গুৰুত্ব দিয়া হয়। কিন্তু বিশ্লেষণকাৰী কৌশল আৰু নৱউদ্ভাৱনকাৰী চিন্তাক প্ৰয়োজনীয় গুৰুত্ব দিয়া নহয়। এতিয়া আপোনালোকে এটা প্ৰশ্ন কৰিব পাৰে যে ইংৰাজী মাধ্যমৰ ছাত্ৰ এজনৰ বিশ্লেষণকাৰী কৌশল আৰু নৱউদ্ভাৱনকাৰী চিন্তা নাথাকে নেকি? মা-দেউতাই যি কৈছিল সেয়াই সঁচা আৰু তাৰ ওপৰত একো নাই বুলি ধাৰণা লৈ থকা বয়সত বিদেশী ভাষাত ভূমিবিচ্ছিন্ন শিক্ষা ব্যৱস্থাৰে এজন শিশুক প্ৰশিক্ষণ (শিক্ষা?) দিবলৈ গলে ছপা আখৰেই তেওঁৰ বাবে সত্য হৈ পৰিব। তাৰোপৰি সৰুৰে পৰা বিদেশী ভাষাত শিক্ষা লাভ কৰাৰ বাবে কৰিব লগীয়া কষ্ট আদিয়ে শিকাৰ সলনি কাম চলোৱা মানসিকতা গঢ়াত সহায় কৰিব। ইউনেস্ক’ই কৈছে যে যি শিশু অৱস্থাতে L2 অৰ্থাৎ যিটো মাধ্যমত (ভাষাত) শিশুৱে কথা নকয় বা যোগাযোগৰ মাধ্যম নহয় সেই মাধ্যমত শিক্ষা দিবলৈ যোৱাটোক সাঁতুৰিব নজনাজনক সাঁতুৰ শিকিবলৈ দ পানীত জুবুৰিয়াই দিয়াৰ লগত ৰিজাব পাৰি। সমসুবিধাৰ বিদ্যালয়ত মাতৃভাষা (L1) আৰু বিদেশী ভাষা (L2) যেতিয়া শিক্ষা দিয়াৰ মাধ্যম (MOL-Medium of Learning) হয়, তেতিয়া ছাত্ৰ-ছাত্ৰীৰ শিক্ষা গ্ৰহণ কেনে হয় সেয়া দলঙেৰে পাৰ হোৱা আৰু এডাল বাঁহৰ সাঁকোৰে বোৱতী নৈ পাৰ হোৱাৰ লগত ৰিজোৱা দেখা যায়। শিক্ষা (Education) শব্দটোৰ মূল হৈছে Educare নামৰ এটা শব্দ যাৰ অৰ্থ হৈছে “I lead from inside to outside”। ভিতৰৰ পৰা বাহিৰলৈ। অৰ্থাৎ ছাত্ৰৰ অন্তৰ্নিহিত ব্যুৎপত্তিক আনুস্থানিকীকৰণ কৰি সংঘবদ্ধ পদ্ধতিৰে (institutionalization of inherent talent and experience) আগবঢ়াই নিয়া আৰু জীৱনৰ অভিজ্ঞতাক পদে পদে লাভ কৰা শিক্ষা ব্যৱস্থাৰে বিশ্লেষণ কৰি জীৱন ধাৰণৰ প্ৰণালী উন্নত কৰা। গতিকে শিশু অৱস্থাতে যদি মূল বিচ্ছিন্ন শিক্ষা (প্ৰশিক্ষণ) ব্যৱস্থাৰে আগবাঢ়িবলৈ দিয়া হয় তেন্তে আমি গঢ়ি তুলিম এচাম ডিগ্ৰীধাৰী যিয়ে নৱউদ্ভাৱনকাৰী চিন্তাৰে বৰ্তমানৰ নৈৰাশ্যজৰ্জৰ সমাজ ব্যৱস্থাৰ পৰিৱৰ্তন নিবিচাৰি তাৰ লগত সহাৱস্থান কৰিব। সহজ কথাত আমি কিছুমান পৰজীৱীৰ জন্ম দিম যিয়ে কেৱল ছপা আখৰৰ আঙুলিত ধৰি কাম চলোৱা মানসিকতাৰে জাতিধ্বংসৰ অগ্নিত ঘিঁউ ঢালি থাকিব; নিবনুৱা সমস্যা যাৰ বৈধ সন্তান। আপুনি যদি এতিয়া মোক ক’ব পাৰে যে নিৱনুৱা সমস্যা অসমীয়া মাধ্যমৰ অবৈধ সন্তান নেকি? বহু গুৰুত্বপূৰ্ণ প্ৰশ্ন। কিন্তু পৰিবেশজাত এই প্ৰশ্নৰ বিনিময় কৰিব লাগিব অইন এটা প্ৰশ্নৰে। অসমীয়া মাধ্যমে যদি সৃষ্টি কৰিছে এই নিবনুৱা সমস্যা, তেন্তে তাৰ প্ৰতিকাৰ মাধ্যমৰ বিকল্পৰ সন্ধান নে অসমীয়া মাধ্যমৰ ছাত্ৰ ছাত্ৰীক ইংৰাজীত পাকৈত কৰা আৰু প্ৰচলিত শিক্ষা ব্যৱস্থাৰ সংশোধন?\nযদিও আলোচনাটো বস্তুনিষ্ঠ কৰি ৰাখিবলৈ বিছাৰিছোঁ তথাপি জাতীয়তাবাদী শিবিৰৰ বাবে গুৰুত্বপূৰ্ণ কথা এটা কওঁ। কোনো কোনো শিক্ষাবিদে বিদেশী ভাষাত প্ৰাথমিকৰ পৰা শিক্ষা লাভক বিয়োগাত্মক শিক্ষা ব্যৱস্থা বুলিও কব বিচাৰে। বিদেশী ভাষাত শিকাৰ ফলত বিদেশী ভাষাৰ লগত মাতৃভাষা যোগ নহয় বৰঞ্চ বিয়োগহে হয়। এনে বহু লোকক ম‌ই নিজে লগ পাইছোঁ যিয়ে নিজৰ ভাষাটো লিখিব বা পঢ়িব নোৱাৰে আৰু তাকে লৈ এসময়ত বিলাপ (শব্দটো লিখিছোঁ কাৰণ মোৰেই তেনে বন্ধু এজনে “বিলাপ”ৰ অৰ্থ “বিলাই” দিয়া বুলি কৈছিল) কৰে। এতিয়া আকৌ ওলোটা কথা এটা কওঁ। ইটালীৰ SISSA ত ১২ মহীয়া শিশুৰ ওপৰত কৰা এটা গৱেষণাই কৈছে যে শিশু অৱস্থাত দ্বিভাষিক শিশুৱে যিমান সহজে শিকিব পাৰে একভাষিক শিশুৱে নোৱাৰে। আনহাতে দ্বিভাষিক শিশুৱে দুটা ভাষা সমান্তৰালভাৱেও শিকি যাব পাৰে। অন্যহাতে প্ৰাপ্তবয়স্ক লোকৰ মগজুৰ অনুবীক্ষণ ছবিৰ পৰীক্ষাইও কৈছে যে মগজুৰ যি অংশই ভাষা আৰু তাৰ প্ৰতিক্ৰিয়া নিয়ন্ত্ৰণ কৰে সেয়া দ্বিভাষিকৰ ক্ষেত্ৰত একেটা অংশতে থাকে। গতিকে যদি মোক জনায় যে আপোনালোকে ঘৰত অসমীয়া কয়, বিদ্যালয়ত ইংৰাজীত শিকাত আপত্তি কি? মই আকৌ ওলোটাই ক’ম- অসমীয়াতে শিকি তাৰ লগতে ইংৰাজী ভাষা শিকাত আপত্তি ক’ত?\nক) ইংৰাজী মাধ্যমৰ বিদ্যালয়সমূহে দেশ বিদেশৰ নানা উন্নত শিক্ষা পদ্ধতিৰে বহুকেইজন উচ্চ শিক্ষিত গুণী-জ্ঞাণী ব্যক্তি আমাৰ সমাজত গঢ়ি তুলিছে যিয়ে জাতিটোক সমসাময়িক বিশ্বৰ লগত ফেৰ মাৰিব পৰাকৈ আগবঢ়াই নিব বুলি আশা কৰিব পাৰি।\nখ) দেশৰ ধৰণীস্বৰূপ ৯০% শ্ৰমিক আৰু বনুৱাকে আদি কৰি ইংৰাজী নজনাসকলক বহুক্ষেত্ৰত অকামিলা কৰি মানসিক হীনমান্যতাৰ দিশে ঠেলি দিয়া হৈছে। উপযুক্ত কৌশলী শ্ৰমদল গঠন নকৰিলে দেশ এখন উন্নতিৰ দিশত আগবাঢ়িব নোৱাৰে আৰু তাৰ বাবে সৰ্বসধাৰণৰ শিক্ষ অত্যন্ত জৰুৰী।\nইংৰাজী নজনাৰ বাবে ভোগা হীনমন্যতাৰ ছবি এখন অসমৰ ছাত্ৰ ছাত্ৰীৰ মাজত স্পষ্ট ৰূপত দেখা যায়। অসমীয়া মাধ্যমত পঢ়া ছাত্ৰৰ বিশেষকৈ কথিত ইংৰাজীৰ ক্ষেত্ৰত অসুবিধাৰ প্ৰমাণৰ অভাৱ নাই। আমাৰ সমাজ ব্যৱস্থাত বা চাকৰিৰ বজাৰখনত এনে ব্যক্তিসকলক এলাগী কৰাৰ এটা প্ৰৱণতাও দেখা গৈছে আৰু ই এটা ডাঙৰ মহামাৰী হৈ পৰিছে। ইংৰাজী নজনা এই সম্পদ (ব্যক্তি বা নাগৰিক) সকলৰ ৰাষ্ট্ৰ নিৰ্মাণত কোনো ভূমিকা নাথাকিব নেকি? এই ৯০% খেতিয়ক, শ্ৰমিক, সাধাৰণ কৰ্মচাৰী আদিক হীন কৰি দেখুওৱাৰ প্ৰৱণতাই তেওঁলোককো কেৱল ইংৰাজী জনাতেই বৌদ্ধিক উন্নতিৰ সীমা বুলি ভবাই তুলিছে। ফলত ইংৰাজী শিকিবলৈ সাধাৰণ মানুহৰ মাজত এটা ধাৰণা জন্ম হয় যে ইংৰাজী মাধ্যমত পঢ়িলেহে ইংৰাজী শিকিব পাৰিব আৰু জীৱনত সফল হ’ব পাৰিব। যদি ইংৰাজী মাধ্যমত পঢ়ি দেশৰ ৫% ছাত্ৰই ভাল চাকৰি একোটা কৰি আমালৈ সুফল কঢ়িয়াই অনাকেই আমাৰ সফলতা বুলি আমি ভাবি থাকোঁ তেন্তে সেয়া এখন মূৰ্খৰ পৃথিৱী হব।\nঅসম কৃষি ভিত্তিক ৰাজ্য। অৱশ্যে অসমেই নহয় পৃথিৱীৰ প্ৰায় সকলো দেশেই কৃষি ভিত্তিক। কৃষক আৰু শ্ৰমিকক বাদ দি এখন দেশ বা ৰাজ্যৰ উন্নতি আশা কৰা ভুল। এচাম মেধাবী লোকে বহিঃৰাজ্যত (আনুমানিক ৫%) ভাল চাকৰি কৰি (আনুমানিক ০.৫%) ৰাজ্যখনৰ উন্নতিত অৰিহণা যোগাইছে সঁচা কথা কিন্তু এই কৃষক-শ্ৰমিকসকলক ইংৰাজী ভাষাৰ আধিপত্যৰে সমাজ-জীৱনত হেয় কৰাৰ ফলত বহু পূৰাব নোৱাৰা ক্ষতি কৰিছে। পৰম্পৰাগত জ্ঞানক কবৰ দি আমদানি কৰা জ্ঞানকে উৎকৃষ্ট বুলি চলোৱা প্ৰচাৰৰ বাবে ১৭ বাৰ মোগলক পৰাভূত কৰা এটা বৃহৎ জ্ঞানৰ ভাণ্ডাৰ আমি হেৰুৱাই পেলাইছোঁ বা হেৰুৱাবলৈ গৈ আছোঁ। বহুজাতিক কোম্পানীৰ চাকৰি কোনো বেয়া কথা নহয়। কিন্তু অসমৰ কথা বাদ দি সমগ্ৰ ভাৰততে বহু বিদেশী বহুজাতিকৰ এখন বজাৰহে আছে। মৌলিক গৱেষণা বা প্ৰযুক্তিৰ উন্নয়নত ভাৰতীয়ক সংযুক্ত কৰাৰ পৰা তেওঁলোক বিৰত থাকে। আনহাতে বহুজাতিকৰ এই বজাৰখনক সাম্ৰাজ্যবাদৰ নতুন ৰূপ হিচাপেও চাব পাৰি। যদি এই চাকৰিৰ বজাৰখন ভালকৈ লক্ষ্য কৰা হয় দেখা যায় যে তেওঁলোকক প্ৰায় সকলোতে প্ৰশিক্ষিত লোকৰহে দৰকাৰ, শিক্ষিত নহয়। শিক্ষিত আৰু প্ৰশিক্ষিত দুয়োটা একে নহয়। মৌলিক আৰু বিশ্লেষণকাৰী চিন্তাৰে এই কোম্পানীসমূহত থাকিব পৰাটো কঠিন কাম বুলি বহু বন্ধুৰ পৰা শুনিছোঁ। আনহাতে আমাৰ ৰাজ্যখনতো ঘৰুৱা উদ্যোগসমূহৰ পতনৰ মূল কাৰণটো মৌলিক চিন্তাৰ অভাৱ আৰু আপোচৰ মনোভাৱ বুলি চিনাক্ত কৰিব পাৰি। এই বিষয়ে ড° হীৰেণ গোঁহাই চাৰে অসমীয়া ভাষা সাহিত্য সন্মিলনীৰ উদ্বোধনী ভাষণত উল্লেখ কৰিছে। আমাৰ অসমৰ পৰিৱেশৰ লগত খাপ খোৱা মৌলিক চিন্তা কৰিবলৈ এজন অভিযন্তাক বাধ্য কৰিব লাগিলে আমাৰ দৈনন্দিন জীৱন সম্পৰ্কে শিক্ষা দিব লাগিব, তাকো শিশু অৱস্থাৰ পৰা। নহলে আমি প্ৰযুক্তি আমদানি আৰু অশিক্ষিত কিন্তু প্ৰশিক্ষিত লোকৰ ৰপ্তানি কৰা দেশ হিচাপে ৰৈ যাম। আনহাতে আমি পাহৰি যাওঁ যে বহু ক্ষেত্ৰত বিদেশৰ প্ৰযুক্তি এটা আমাৰ বাবে জোৰ জুলুমকৈ প্ৰয়োগ কৰিলে আমাৰ উপকাৰ চাৰি অপকাৰহে বেছি হব। গতিকে দেশখনৰ বা ৰাজ্যখনৰ উন্নতিৰ প্ৰাথমিক স্তৱক হ’ল মৌলিক চিন্তা আৰু তাক প্ৰযুক্তিলৈ ৰূপান্তৰ। তাতোকৈ ডাঙৰ কথাটো হ’ল প্ৰযুক্তিক সাধাৰণ মানুহৰ কাষলৈ নিয়াটো। য’ত ৯০ % মানুহে ইংৰাজীত ভালকৈ কথা এটাও বুজি নাপায়, তাত ইংৰাজী ভাষাৰ সহায় পুথি এখন আগবঢ়াই কি হ’ব ? দুটা উপায় আছে সকলোৱে ইংৰাজী শিকা আৰু আনটো সকলোবোৰ অসমীয়াকৰণ কৰা। অ ক ব ৰ ৰাইজে নিজেই বুজি পাব কোনটো সহজ হব। দ্বিতীয়টো অসম্ভৱ বুলি যিসকলে ভাবিছে তেওঁলোকৰ বাবে লিখনিৰ শেষৰফালে মই ভাবি পোৱা উপায় এটা আগবঢ়াইছোঁ।\nনতুন চিন্তা কিছুমান কৰোঁ আহক।\nক) অসমীয়া মাধ্যমৰ ছাত্ৰ ছাত্ৰীৰ কথিত ইংৰাজীৰ দুৰ্বলতাক দূৰ কৰাৰ উপায় কি? ইংৰাজী মাধ্যমৰ বিদ্যালয় নে অসমীয়া মাধ্যমৰ বিদ্যালয়ত ভাল ইংৰাজী শিক্ষা? আমাৰ অসমীয়া মাধ্যমৰ বিদ্যালয়, বিশেষকৈ চৰকাৰী বিদ্যালয়সমূহত ইংৰাজী শিক্ষা দিয়া হয় লিখিত ৰূপত আৰু পাঠ পঢ়িবলৈ দিয়া হয়। আনহাতে ভাষা এটা ক’বলৈ শিকা হয় অভ্যাসৰ দ্বাৰাহে। মোৰ দেউতাই ভাল ইংৰাজী লিখে। কিন্তু ইংৰাজীত ভালকৈ কথা ক’ব নোৱাৰে। গতিকে আমি নতুনকৈ ভাবিবৰ হ’ল যে কেনেদৰে ইংৰাজী শিক্ষা দিম বা অসমীয়া মাধ্যমৰ ছাত্ৰক সলসলীয়াকৈ ক’বলৈ শিকাম। এটা নক্সা তৈয়াৰ কৰি তলত তুলি দিছোঁ।\nখ) শিক্ষাব্যৱস্থাৰ সংকট: সৰুতে প্ৰাথমিক শ্ৰেণীত থাকোঁতে হাতৰ কাম বুলি বিষয় একোটা পাইছিলোঁ। আজিকালি আছেনে নাই নাজানো। হাতৰ কামৰ যোগেদি শিক্ষাব্যৱস্থাক লগত জনজীৱনৰ সম্পৰ্ক স্থাপনৰ এটা ভাল উপায় আছিল। আনহাতে শিক্ষাৰ প্ৰয়োগিক দিশ সম্পৰ্কে এটা উচিত পদক্ষেপ আছিল। যদি শিক্ষাব্যৱস্থাক জনজীৱনৰ লগত জড়িত কৰিব লাগে আৰু আমাৰ জনজীৱনৰ কৌশলক (মানদণ্ড) উন্নত কৰাৰ বাবে দক্ষ ব্যক্তি সৃষ্টি কৰিব লাগে তেন্তে এই হাতৰ কামক আমি শিক্ষাব্যৱস্থাৰ লগত সাঙুৰি ৰাখিব লাগিব। এতিয়া সময়ৰ লগত খোজ মিলাবলৈ আমি এই হাতৰ কাম কেনেকৈ সলাব পাৰিম সেয়া চিন্তা কৰিব লাগিব। আমাৰ শিক্ষা ব্যৱস্থাত আমি শিকি আছোঁ কিন্তু কি শিকি আছোঁ আৰু কিয় শিকি আছোঁ তাৰ কোনো ধাৰণা আমাৰ নাই। আনহাতে আমাৰ পৰীক্ষা পদ্ধতিত আমি কিমান নাজানো সেয়া বিচাৰ কৰি কেইটামান নম্বৰেৰে আমাক তুলাচনীত জোখা হয়। এটা সৰু প্ৰশ্ন উঠে: ধৰা হওক বেজবৰুৱাদেৱৰ মাখিয়ে মিঠৈ খোৱা কাহিনীটো পাঠ্যপুথিত আছে আৰু পৰীক্ষাত কাহিনীটো নিজৰ ভাষাত বৰ্ণনা কৰিবলৈ কোৱা হৈছে। লগতে কাহিনীটোৰ পৰা কি শিকিলা বুলি প্ৰশ্ন কৰি ১০ নম্বৰ দিয়া আছে। এজন ছাত্ৰই সুন্দৰ ভাষাত কাহিনীটো লিখি বৰ্ণনা কৰিলে আৰু আন এজনে সেই কাহিনীটোৰ লগত তেওঁৰ গাঁৱত হোৱা তেনে ঘটনা এটাকো সাঙুৰি বৰ্ণনা কৰিলে। নম্বৰৰ তুলাচনীত দ্বিতীয় ছাত্ৰজনে নিশ্চয় কম ওজন পাব। কিন্তু তেওঁ পাঠ্যপুথিৰ জ্ঞানক নিজৰ জীৱনৰ লগত ৰিজাব পাৰিছে। মই ভাবো শিক্ষা ব্যৱস্থা তেওঁৰ ক্ষেত্ৰতহে সফল হৈছে।\nএতিয়া আহোঁ আকৌ হাতৰ কামৰ ক্ষেত্ৰত। আমাৰ ৰাজ্যত সৰহ সংখ্যকেই মাধ্যমিক স্তৰৰ পৰাই বিদ্যালয় এৰে বা উচ্চ মাধ্যমিকৰ পৰা। গতিকে তেওঁলোকক জীৱন যুঁজৰ লাগতিয়াল বহু কথা সেই সময়তে দিব নোৱাৰিলে তেওঁলোক আমাৰ সমাজত পংগু অংগ হৈ ৰৈ যাব। আনহাতে আমি যিমানেই উন্নত প্ৰযুক্তিগত কৌশল আৱিষ্কাৰ নকৰোঁ কিয় তাক জনসাধাৰণলৈ আগবঢ়াব নোৱাৰিলে সকলো মিছা হব। ‘Technology Transfer’ বিজ্ঞান আৰু প্ৰযুক্তিবিদ্যাত আজিকালি সঘনে ব্যৱহাৰ হোৱা এটা শব্দ। ‘কাউঞ্চিল অৱ চাইণ্টিফিক এণ্ড ইন্দাষ্ট্ৰীয়াল ৰিছাৰ্চ’ৰ ডাইৰেক্টৰ বিশেষকৈ মাশ্বেলকাৰ আৰু ব্ৰহ্মচাৰীদেৱে এইক্ষেত্ৰত অধিক গুৰুত্ব দিয়া ওচৰৰ পৰা দেখিছিলোঁ। এতিয়া মূল কথা হৈছে তেওঁলোকক মানে জনসাধাৰণক কেনেকৈ জনাম কথাবোৰ।\nমই ভাবো চতুৰ্থ, সপ্তম আৰু দশম শ্ৰেণীৰ পাঠ্যক্ৰমত একোটা প্ৰকল্প প্ৰতিটো বিষয়ত থাকিব লাগে। অন্যথা চতুৰ্থ শ্ৰেণীত মাত্ৰ এটা বিষয় ছাত্ৰজনে নিৰ্বাচন কৰি সেই বিষয়ত প্ৰকল্প কৰিব পাৰে আৰু মাধ্যমিকত তিনিটা শ্ৰেণীৰ প্ৰতিটোতে একোটা বিষয়ৰ ওপৰত ছাত্ৰজনে প্ৰকল্প কৰিব পাৰে। আনহাতে প্ৰকল্প নিৰ্বাচনৰ ক্ষেত্ৰত ছাত্ৰজনক সম্পূৰ্ণ স্বাধীনতা দিয়া উচিত যাতে তেওঁ শিকা বিষয়সমূ্হে দৈনন্দিন জীৱনত কেনেকৈ সহায় কৰিব সেয়া ছাত্ৰজনে নিজে গম পায় বা এটা ধাৰণা কৰিব পাৰে। আনহাতে অষ্টম, নৱম আৰু দশম শ্ৰেণীত মাধ্যমিকৰ দৰে ব্যৱস্থা কৰিব পাৰে। হাইস্কুল শিক্ষান্ত পৰীক্ষাত প্ৰকল্পক একোটা বিষয় হিচাপে অন্তৰ্ভুক্ত কৰা উচিত। আনহাতে আমি পঢ়া সময়ত চলাৰ দৰে কেবল A, B , C আৰু D বুলি কামত নহা গ্ৰেড একোটা দি থোৱা উচিত নহব।\nপ্ৰকল্পৰ ওপৰিও হাতৰ কাম বা কৰ্মঅভিজ্ঞতাৰ প্ৰতিটো শ্ৰেণীতে একোটা সম্পূৰ্ণ বিষয় থকা উচিত। শিক্ষাব্যৱস্থাই নিবনুৱা সমস্যা সমাধানৰ পথ হ’ব লাগিলে এই বিষয়সমূহৰ অন্তৰ্ভুক্তি একান্তই জৰুৰী।\nআনহাতে আমাৰ ৰাজ্যত চলা বৃত্তিমূখী শিক্ষাৰো উন্নতিৰ দৰকাৰ। ITI আদিত শিক্ষা দিয়াৰ মাধ্যম সম্পূৰ্ণৰূপে অসমীয়া কৰা উচিত। তেহে প্ৰযুক্তিক ৰাইজৰ দুৱাৰদলিলৈ নিব পৰা যাব।\nপ্ৰযুক্তিৰ অসমীয়াকৰণ কৰাৰ কথা কলে আমি সকলোৱে একেমুখে ক’ম যে এয়া অসম্ভব কথা। আমাৰ উচ্চ শিক্ষাত বিজ্ঞানক সদায় বিজ্ঞান বা অভিযন্তাসকলে তেওঁলোকৰ আভিযান্ত্ৰিক জ্ঞানক পাঠ্যপুথিতে আবদ্ধ কৰি ৰাখে। বিজ্ঞান আৰু প্ৰযুক্তিবিদ্যা শিক্ষা ব্যৱস্থাত একোটা ২ বা ৩ মাহৰ প্ৰকল্প ৰাখিব লাগে য’ত তেওঁলোকে একোটা প্ৰযুক্তিক সাধাৰণ ৰাইজে বুজি পোৱাকৈ সাধাৰণ মানুহৰ ভাষাত একোখন সৰু প্ৰতিবেদন লিখিব লাগিব। আনহাতে প্ৰতিখন বিজ্ঞান আৰু আভিযান্ত্ৰিক মহাবিদ্যালয়ত একোখন আলোচনী ৩ বা ৪ মাহৰ অন্তৰত প্ৰকাশ হব লাগে য’ত এই প্ৰযুক্তি সমূ্হৰ পৰা নিৰ্বাচিত প্ৰযুক্তিসমূহ আলোচনা কৰা হয়।\nগ) কৌশলী শ্ৰমিকৰ অবিহনে এটা শক্তিশালী পৰিকাঠামো গঢ়ি তোলা সম্ভৱ নহয়। আমাৰ শাসন ব্যৱস্থাত মূলতঃ মধ্যবিত্তীয় ধ্যান ধাৰণাই বেছি গুৰুত্ব পায়। সেই ধাৰণাৰেই কব বিচাৰোঁ। ধৰা হওক আপোনাৰ জীৱনৰ সমস্ত পৰিশ্ৰমেৰে এটা আটকধুনীয়া ঘৰ সজাবলৈ আগবাঢ়িছে। এতিয়া আপোনাৰ মনৰ জোখাৰে গঢ়ি তুলিবলৈ কৌশলী ৰাজমিস্ত্ৰী, কাঠমিস্ত্ৰী, ৰংসনা লোক, ধুনীয়াকৈ পৰ্দাকেইখন চিলাই দিব পৰা লোক ক’ত পাব? গতিকে আমাৰ মাজত তেনে লোকৰ সৃষ্টি কৰিব লাগিব। আমাৰ অসমখন মাছ-পুঠিৰে ভৰপুৰ আছিল কিন্তু আজিকালি নাইকিয়া হৈছে। কাৰণ হৈছে মাছমৰীয়াসকলৰ মাছ সম্পৰ্কে জ্ঞান নথকা আৰু বিজ্ঞানসন্মত পদ্ধতি অৱলম্বন নকৰা। গাঁও অঞ্চলৰ ক্ৰয়ক্ষমতা নাবাঢ়িলে এম. বি. এ. কৰিও বস্তু বেছিবলৈ ঘূৰি ফুৰিব লাগিব। গতিকে কৌশলী লোক গঢ়ি তেওলোকৰ জীৱনধাৰণ উন্নত কৰি লগতে তেওলোকৰ ক্ৰয়ক্ষমতা বৃদ্ধি নকৰিলে সকলো মিছা হব। গতিকে সকলোতে আমাক কৌশলী লোক লাগে। কেনেকৈ গঢ়া হব কৌশলী লোক? তলত কেইটামান উপায় আগবঢ়াইছোঁ:\n১) প্ৰতিটো কৌশলীবিদ্যাৰ বাবে প্ৰমাণপত্ৰৰ ব্যৱস্থা কৰা হওক। প্ৰমাণপত্ৰ অবিহনে তেনে কৌশলী কাম (পকা, কাঠ, চাইকেল মেৰামতি, গাড়ী মেৰামতি, ৰাজহুৱা বাহনৰ চালক, ব্যৱসায়িকভাৱে মৎস উৎপাদন আৰু মাছমৰীয়া, পোহনীয়া জন্তু পালন আদি) কৰাৰ ওপৰত বাৰণ কৰা হওক।\n২) প্ৰমাণপত্ৰ পোৱাৰ বাবে ৬ মাহৰ পৰা ১ বছৰলৈকে প্ৰশিক্ষণৰ ব্যৱস্থা কৰা হওক। এতিয়ালৈকে যিসকলে কৰি আছে বা তেনে বৃত্তিত জড়িত তেওঁলোককো প্ৰশিক্ষণৰ ব্যৱস্থা কৰা হওক।\n৩) প্ৰশিক্ষণৰ বাবে প্ৰতি জিলাত ৪ বা ৫ খন প্ৰশিক্ষণৰ অনুষ্ঠান গঢ়ি তোলা হওক।\n৪) প্ৰশিক্ষিত লোকসকলৰ মজুৰী চৰকাৰে নিৰ্ধাৰণ কৰক। এই নৈৰাশ্যজৰ্জৰ পৰিস্থিতিত দুটকীয়া চাউলে বা মধ্যাহ্ন ভোজনে বিদ্যালয়লৈ শিশুক আনিব নোৱাৰে। তেওঁলোকৰ জীৱন ধাৰণৰ উন্নতিৰ অবিহনে দেশৰ উন্নতি মিছা। এইখিনিতে উল্লেখ কৰোঁ যে গ্ৰাম্য নিয়োগৰ আঁচনিসমূহৰ মূল লক্ষ্য গাঁও অঞ্চলৰ ক্ৰয় ক্ষমতা বৃদ্ধি।\n৫) প্ৰশিক্ষণ ল’বৰ বাবে নিম্নতম শিক্ষা অৰ্হতা পঞ্চম বা সপ্তম শ্ৰেণী উত্তীৰ্ণ ৰখা উচিত যাতে বিদ্যালয় এৰি যোৱাসকলেও ভাগ লব পাৰে। আনহাতে দুখীয়া (জাতিভিত্তিক নহয়) প্ৰশিক্ষাৰ্থীৰ বাবে জলপানিৰ ব্যৱস্থা থকা উচিত।\n৬) অনুষ্ঠানসমূহত বিশেষ কৌশলৰ বিষয়ে শিকোৱাৰ উপৰি সমাজ-জীৱনত কেনেকৈ শৃঙ্খলা বজাই ৰাখিব লাগে শিকোৱা উচিত।\nশেষত আকৌ কওঁ- মই কোনো বিশেষজ্ঞ নহয়। কিন্তু নিজৰ মনৰ ভিতৰত উদ্ভৱ হোৱা চিন্তাবোৰ ৰাইজৰ মাজলৈ আগবঢ়াইছোঁ। বিশ্বায়নৰ যুগত সাম্ৰাজ্যবাদী বতাহৰ কোবাল সোঁতত নিজে নিজকে বিচাৰি পাবলৈ কেৱল যুক্তি আৰু বিজ্ঞানেহে পোহৰৰ বাট দেখুৱাব পাৰিব। গতিকে আমি এই বিষয়েও বিজ্ঞানসন্মত চিন্তাধাৰাৰে আগবাঢ়োঁ আহক।\n← গুপ্তকাশীৰ পৰা কাশীলৈ– ৰাষ্ট্ৰীয় শিশু বিজ্ঞান সমাৰোহৰ বৰ্ণিল অনুভৱ (প্ৰত্যাশা বৰঠাকুৰ)\nঅসমৰ জনগাঁথনি : এটি চমু অৱলোকন (ড° মৃণাল জ্যোতি গোস্বামী) →


Home goodnews ইতিবাচক খবৰ ইতিবাচক পদক্ষেপ পলকতে সুখ দুখৰ বতৰা\narunjyotisworld.blogspot.com April 23, 2015 goodnews, ইতিবাচক খবৰ, ইতিবাচক পদক্ষেপ,\n১) আজি বিশ্ব গ্ৰন্থ দি‌ৱস (২৩ এপ্ৰিল )। এই দি‌ৱস প্ৰথমে ইং. ১৯৯৫ চনত উদযাপিত কৰা হৈছিল । মিগু‌ৱেল ড্য ছেৰভান্টে নামৰ লিখকজনৰ মৃত্যুত এই দিনটো বিশ্ব গ্ৰন্থ দি‌ৱস হিচাপে পাতিবলৈ বাছি লৈছিল ইউনেস্ক'য়ে আৰু তেতিয়াৰে পৰা এই দি‌ৱস বিশ্বৰ সকলো ঠাইতে পালন কৰি অহা হৈছে ।\n২) যো‌ৱা ২০ এপ্ৰিল,২০১৫ তাৰিখে বাংলাদেশৰ ৰাজধানী ঢাকাত সম্পন্নিত হয় পেট্ৰলজাত সামগ্ৰীৰ ৰপ্তানী সন্দৰ্ভত এখনি ঐতিহাসিক চুক্তি । এই চুক্তি হয় বাংলাদেশ পেট্ৰলিয়াম কৰ্পৰেশ্বন আৰু নুমলিগড় শোধনাগাৰৰ মাজত । চুক্তি অনুযায়ী নুমলীগড় তেল শোধনাগাৰে ইয়াৰ উৎপাদিত পেট্ৰলজাত সামগ্ৰীসমূহ শিলিগুড়িৰ মাৰ্কেটিং টাৰ্মিনেলৰপৰা বাংলাদেশৰ পাৰ্বতীপুৰলৈ 'ভাৰত-বাংলা বন্ধুত্বৰ পাইপলাইন' নামৰ ১৩০ কি.মি. দৈৰ্ঘ্যৰ পাইপলাইনৰদ্বাৰা যোগান ধৰিব । এই চুক্তিয়ে ভাৰত আৰু বাংলাদেশৰ মাজৰ বন্ধত্ব আৰু অধিক গাঢ় কৰিব বুলি ধাৰণা কৰা হৈছে ।\n৩) এটি কিশোৰক নৃশংসভা‌ৱে হত্যা কৰাৰ অপৰাধত কালি মৰিগাওঁ জিলা আৰু সত্ৰ ন্যায়াধীশ ইক্ৰামূল হুছেইনৰ আদালতে তিনিজন দোষীক মৃত্যুদণ্ডৰে দণ্ডিত কৰিছে । উল্লেখ্য যে জাগীৰোডৰ অৰূপ দত্তৰ ১৭ বছৰীয়া পুত্ৰক ২০১১ বৰ্ষৰ ১৫ জুলাইৰ নিশা কোনো অজ্ঞাতকাৰীয়ে অপহৰণ কৰি নিছিল আৰু তাৰ পাছত মুক্তিৰ বিনিময়ত ৪০ লাখ টকাৰ ধন দাবী কৰিছিল -এই তিনিজন ব্যক্তি ক্ৰমে সঞ্জয় চন্দা, ভীম দাস আৰু মোহন টেৰণে । ন্যায়পালিকাৰ এনে তদন্ত আৰু ন্যায়ক বহু দল সংগঠন তথা স্থানীয় ৰাইজে আদৰণি জনাইছে ।\n৪) ৰাকেশ কলিতা নামৰ ৰঙিয়াৰ ২২ বছৰীয়া যু‌ৱক এজনক জালুকবাৰী আৰক্ষীয়ে গ্ৰেপ্তাৰ কৰিছে ফেচবুকত য‌ৱতীৰ অশ্লীল ফটো আপলোড কৰাৰ অপৰাধত ।\n৫) ষষ্ঠ ডা: টি . আও ফুটবল প্ৰতিযোগিতাত অৰুণাচল প্ৰদেশত ৪-০ গ'লৰ ব্য‌ৱধানত পৰাস্ত কৰি অসমে ছেমি-ফাইনেলত পদাৰ্পণ কৰিছে । ছায়াৰাম বড়ো, মনেশ্বৰ মুছাহাৰী আৰু জীলেন্দ্ৰ ব্ৰহ্মৰ গ'লেৰে অসমে সুন্দৰ খেলা প্ৰদৰ্শন কৰে ।\n৬) চৰকাৰী ধন আত্মসাৎ কৰাৰ অভিযোগত কালি টিহুত গ্ৰেপ্তাৰ কৰা হয় দ্য ইউনিয়ন কো: অপাৰেটিভ বেংক লিমিটেডৰ দুজন উচ্চপদস্থ বিষয়াক ।\n৭) ৭৫ মেগা‌ৱাট বিদ্যুৎ ক্ৰয় সন্দৰ্ভত যো‌ৱা ২০ এপ্ৰিল,২০১৫ তাৰিখে দামোদৰ ভেলী কৰ্পৰেশ্বনৰ লগত অসম শক্তি বিতৰণ কোম্পানী লিমিটেডৰ এখনি চুক্তি সম্পন্ন হয় । ইয়াৰ ফলত অসমত বিদ্যুতৰ নাটনি কমিব বুলি আশা কৰা হৈছে ।\nTags # goodnews # ইতিবাচক খবৰ # ইতিবাচক পদক্ষেপ\nBy arunjyotisworld.blogspot.com on April 23, 2015


উইল ইউ বি মাই ভেলেন্টাইন - Hourly Times\nFebruary 19, 2020000 1 min2yrs 65\n“এই ঠাণ্ডাখনত ইমান ৰাতিপুৱাই কোনে যে ফোন কৰি থাকে নহয়..!” মবাইলটো বাজি উঠাত ভোৰভোৰাই উঠিল তাই। মবাইলৰ শব্দটো কাণত নপৰাকৈ মূৰটো গাৰুটোত গুজি দিলে তাই।তীব্ৰ অশান্তিত যেন ভুগিল কস্ত্তৰী..! হঠাৎ তাইৰ মনলৈ আহিল এনেকৈ দেউতাকে এদিন ফোনটো ৰিচিভ নকৰাৰ বাবেই এক্সিডেন্ট হৈ ককায়েকৰ মৃত্যু হোৱাৰ কথা। কথাটো মনত পৰিয়েই তাই একেজাঁপে বিচনাৰ পৰা টেবুলৰখনৰ ওচৰ পালেগৈ আৰু মবাইলটো ৰিচিভ কৰিলে..!\n: গুদ্ মৰনিং চুইটহাৰ্ট..! তোৰ হ’বলা উঠিবলৈ হোৱাই নাই..?\n: গুদ্ মৰনিং..!তইয়ো যে বৰষা..!জানই মোৰ ৰাতিপুৱা সোনকালে টোপনি পূৰ নহয়..!\n: হ’ব দে খঙ কৰিব নালাগে..! আজি যে ভেলেন্টাইন ডে’ পাহৰিলি নেকি..? মন্দিৰ যোৱাৰ কথা আছিল আজি;উঠ সোনকালে..!\n: উম হ’ব দে..!\nএঙামুৰি মাৰি কস্ত্তৰীয়ে মৱাইলটো থ’লে আৰু পুনৰাই বিচনাত বহি পৰিল। যোৱা দুইবছৰ আগতে অচীন হৈ থকা চহৰখনত বৰষাই তাইৰ একমাত্ৰ লগৰী।প্ৰথমতে কাষৰ দুই-এঘৰে মাত-বোল কৰিছিল;কিন্তু পিছলৈ তাইৰ বেমাৰটোৰ বিষয়ে জনাৰ পাছত তাইক মাত-বোল কৰাও বন্ধ কৰি দিলে। কেনেকৈনো সহ্য কৰিব অচিনাকী মানুহবোৰে; বেমাৰটোৰ কথা জানি তাইৰ মাহীমাকৰ অত্যাচাৰ আৰু নিজৰ দেউতাকৰেই চোন অৱহেলাবোৰ দিনক দিনে বাঢ়ি গৈছিল। অৱশ্যে তাই নিলাভৰ পৰা নিজেই আঁতৰি আহিছিল।\nআজিকালি তাইৰ অকলশৰেই ভাললাগে।আলোচনীৰ কামবোৰ,কবিতাবোৰ আৰু তাইৰ একমাত্ৰ সংগী বৰষাৰ লগত কটোৱা হাঁহিবোৰ;এইবোৰেই যেন কস্ত্তৰীৰ জীৱন। বৰষা সঁচাকৈয়ে আনতকৈ বেলেগ;কস্ত্তৰীৰ বেমাৰৰ কথা জনাৰ পাছতো তাই কস্তুৰীৰ সংগ দি আহিছে। কস্ত্তৰী খেয়াল ৰাখি আহিছে।বৰষাৰ দৰে প্ৰকৃত মানুহ পাবলৈ পৃথিৱীত টান আৰু সেইবাবেই কস্ত্তৰীয়ে বৰষাক বান্ধৱী হিচাপে পাই গৌৰৱ অনুভৱ কৰে..!পুনৰাই কস্ত্তৰীৰ মবাইলৰ স্ক্ৰীণখন উজ্বলি উঠিলে। বৰষাৰ মেছেজ…\n: অই পাগলী আকৌ শুলি নেকি..?যা সোনকালে গা ধুই আহ;মই ব্ৰেকফাষ্ট বনাইছো,মোৰ ৰুমতে খাবিহি..!\nমবাইলটো থৈ কস্ত্তৰী মন্দিৰলৈ বুলি সাজু হ’বলৈ গ’ল।\nমন্দিৰলৈ বুলি সাজু হৈ কস্ত্তৰীয়ে তাইৰ ৰুমৰ থাপনাখনত ধূপ এডাল জ্বলাই কাকুতি ঘোষা গাই নেদেখাজনক সেৱা জনালে।আগতে নিলাভে তাই ঘোষা গালে একান্তমনে শুনিছিল।তাইৰ মাতটোৰ কথা কৈ বাৰে বাৰে প্ৰশংসা কৰিছিল। আজি সেই নিলাভৰ ওচৰত তাই নাই। কেনেকৈ বা আছে সি,ক’ত বা আছে..! কুশলে আছে নে নাই;সুখী হ’ব পাৰিছেনে নাই..!এইবোৰ ভাবি কস্ত্তৰীৰ বুকুখন মোচৰ খাই উঠে..! যাহওঁক তাই নিজৰ লগতে তাইৰ প্ৰেমক বিপদৰ ফালে টানি আনিব নোৱাৰে..! আজিৰ দৰে প্ৰত্যেকদিনাৰ প্ৰাৰ্থনাত নিলাভ জিলিকি ৰ’ব তাইৰ বুকুত..!তাই প্ৰতিশ্ৰুতি ৰাখিব নোৱাৰিলে,তাই নিলাভৰ হ’ব নোৱাৰিলে..!কথাবোৰে প্ৰায়েই কস্ত্তৰীৰ দুচকু সেমেকাই তুলে;কিন্তু তাই নিজক বুজায় আৰু সেইসময়খিনিতেই বেছিভাগ আলোচনীৰ কাম কৰিবলৈ লয়..!\nনিলাভ আৰু ঘৰখনৰ পৰা আঁতৰি থকাৰ এই দুইবছৰত পাৰ কৰা ভেলেন্টাইন ডে’ দুটাত কস্ত্তৰীয়ে নিলাভৰ প্ৰিয় গুলপীয়া লতাৰে পাতল কপাহী কাপোৰসাজ পিন্ধি মন্দিৰ গৈছে আৰু নিলাভৰ কুশলতাৰ বাবে প্ৰাৰ্থনা কৰি আহিছে।আজিও তাৰ ব্যতিক্ৰম নহ’ল..!মন্দিৰলৈ বুলি পূজাৰ থালখন হাতত তুলি লওঁতেই কলিং বেলটো বাজি উঠিল।দেৰি হৈছে বুলি কস্ত্তৰীৰ একপ্ৰকাৰে খঙেই উঠিল;খঙটো একাষৰীয়া কৰি তাই দৰ্জাখনৰ ফালে আগুৱাই গ’ল..!নীলৰঙী দৰ্জাখন তাই গাৰফালে টানি দিলে আৰু মুহূৰ্ত্ততে তাই এটা শিলৰ মূৰ্তিলৈ যেন পৰিণত হ’ল। নিলাভে তাইক সাৱটি ধৰি সৰু ল’ৰাৰ দৰেই উচুপি উঠিল।উচাট মাৰি আঁতৰি গৈ কাষৰ চকীখনত বহি পৰিল কস্তুৰী..!তাই নিলাভক প্ৰশ্ন কৰিলে…\n: কিয় আহিছা নিলাভ..? মই কাহানিবাই তোমাৰ পৰা আঁতৰি আহিছো;পুনৰাই মোৰ ওচৰত অহাৰ যুক্তি কি..?\n: কিয় এনেকৈ আঁতৰি ফুৰিছা কস্ত্তৰী..? ক’ত ক’ত বিচৰা নাই মই তোমাক..! পাগলৰ দৰেই হৈ পৰিছো;এনেকৈ অকলশৰীয়া নকৰিবা কস্ত্তৰী..! বহুত ভালপাওঁ তোমাক..!\n: চোৱা নিলাভ মোৰ তোমাৰ প্ৰতি কোনো অনুভৱ,অনুৰাগ নাই..! মুঠতে তুমি মোৰ বুকুত নাই..! মোক মোৰ মতে থাকিব দিয়া..!\n: অনুভৱ,অনুৰাগ নাথাকিলে কিয় আজিৰ দিনটোত মোৰ প্ৰিয় সাজযোৰ পিন্ধিছা..? আৰু চাওঁ এই হাতখনত মই দিয়া খাৰুপাত আৰু আঙুঠিটো কিয় আজিও সাঁচি ৰাখিছা..! দলিয়াই দিয়া সিঁহতক;ভাঙি পেলোৱা মোৰ সমুখত..!\n: নাই মই তেনে কৰিব নোৱাৰো..! প্লিজ আঁতৰি যোৱা;প্লিজ মোক অকলশৰে থাকিব দিয়া..!\n: যাম দিয়া আঁতৰি..! এনেও বেছিদিন জী নাথাকো..!\n: জীয়াই থকা নথকাৰ কথা কিয় আহিল..?\n: মই এইডচ্ ৰোগী কস্ত্তৰী..! এই সময়খিনিত অন্ততঃ অলপ তোমাৰ সান্নিধ্য দিয়া..!\n: এইবোৰ কি কৈছা তুমি? এইয়া হ’ব নোৱাৰে..! মিচা নক’বা নিলাভ..!\n: কিয় হ’ব নোৱাৰে..!তোমাৰ হ’লে মোৰ কিয় হ’ব নোৱাৰে কোৱা..! মোক বৰষাই সকলো কৈছে আৰু মই এতিয়া বৰষাৰ ৰুমৰ পৰাই আহিছো..!\n: অ’ কস্ত্তৰী মই জানো তুমি যে সেই সোণাৰি গাঁৱত চিকিৎসা কৰিবলৈ গৈ এইডচ ৰোগীক দিয়া বেজিৰে তোমাৰ জ্বৰত সেই একেটা চিৰিঞ্জ ব্যৱহাৰ কৰি মাৰাত্মক ৰোগটোত আক্ৰান্ত হ’লা আৰু মোৰ পৰা আঁতৰি আহিলা..!\n: এইবোৰ সকলো মিছা নিলাভ। বৰষাক মই মিছা কৈছিলো;মই আন কাৰোবাক ভালপাওঁ..!\n: কাক ভালপোৱা ক’ব পাৰিবা..?প্ৰমাণ দিব পাৰিবা তুমি যে আনৰ..? কিমান আৰু ফাঁকি দিবা কস্ত্তৰী..? মই জানো তুমি মোৰ সুখৰ বাবেই মোৰ পৰা আঁতৰি আহিছা..? কিন্তু তুমি কিয় বুজিবলৈ চেষ্টা নকৰা যে মোৰ সুখবোৰ কেৱল তোমাৰ লগত..? তোমাৰ সুখত এখোজ পাছত আৰু তোমাৰ দুখত এখোজ আগত থাকিব খুজো মই..! সেয়ে মইয়ো এইডচৰ বীজ ইচ্ছাকৃতভাৱে মোৰ হাস্পতালৰ ৰোগীৰ পৰা মোৰ দেহত ৰোপণ কৰিলোঁ। তুমি নহ’লে মোৰ টকা-পইচাৰ একো মূল্য নাই।\n: নিলাভ কি কৰিলা এইবোৰ..! মোৰবাবেই কিয় তুমি নিজক শেষ কৰিলা..!\nহুকহুকাই কান্দি উঠিল কস্ত্তৰীয়ে।\n: মোৰ জীৱন,মোৰ প্ৰেৰণা,মোৰ সাহস সকলো তুমি কস্ত্তৰী। তুমি নহ’লে মই একেবাৰেই শূন্য। প্লিজ এতিয়াটো মোক নিজৰ বুলি স্বীকাৰ কৰা। মই সকলো সময়তে তোমাৰ সাহস হ’ম।\n: প্লিজ নিলাভ আৰু নক’বা..!\n: আজি দুবছৰে নোকোৱাবোৰ আজি ক’ম কস্ত্তৰী..! আজি তোমাৰ কোলাত শান্তিৰ উশাহ ল’ম। মাথো এটা কথাৰ উত্তৰ মোক দিয়া..!\n: কি কথা..!\n: উইল ইউ বি মাই ভেলেন্টাইন…!\nকিবা ক’ব খুজিও যেন ক’ব নোৱাৰিলে কস্ত্তৰীয়ে।মাথো নিলাভৰ বুকুত সোমাই হুকহুকাই উঠিল। নিলাভে তাইৰ কপালত চুমাৰে উপচাই তুলিলে আৰু তাৰ বুকুত সামৰি ল’লে তাইক;থিক নীলপৱনে দীপালীক সামৰি লোৱাৰ দৰেই..!


xukhdukh.com April 05, 2017 AJOY LAL DUTTA, CHINTAN, অজয় লাল দত্ত, চিন্তন,\nদুৰ্নীতি, কৰ্ম-সংস্কৃতিলৈ ইতিবাচক পৰিবৰ্তন\nকাৰ্যপালিকা হিচাবে চৰকাৰ একোখনৰ দায়িত্ব মূলত বিধান পালিকাৰ দ্বাৰা আইন প্ৰণয়ন কৰোৱা আৰু প্ৰণয়ন হোৱা আইনক সৱল ৰূপত বাস্তৱত সফল ৰূপায়ণ কৰোৱা। এই দুটা কামকে কৰি সাধাৰণ নাগৰিকৰ জীৱন কিমান সুচলতৰ কৰিব পাৰিছে তাকেই তুলাচনীত জুখি মানুহে চৰকাৰ এখন কিমান দায়বদ্ধ তাৰ উমান লবলৈ চেষ্টা কৰে। ইয়াৰ মাজতে নিৰ্বাচনী প্ৰতিশ্ৰুতি সমূহ পালন কৰিবলৈ কি কি পদক্ষেপ হাতত লৈছে তালৈকো ৰাইজে দৃষ্টিপাত কৰে আৰু তাৰ উমানলৈয়ে সমাজখনে সন্তুষ্টি অথবা অসন্তুষ্টি প্ৰকাশ কৰে।\nৰাইজৰ সঁহাৰি তথা জনমতৰ উমঘাম গণতন্ত্ৰৰ চতুৰ্থ স্তম্ভ স্বৰূপ সংবাদমাধ্যমত প্ৰতিফলিত হয় আৰু এই কাম অতি দ্ৰুততাৰে নব্য মাধ্যম চ’ছিয়েল মেডিয়াৰ যোগেও সমাপিত হৈছে। যিকোনো এটা কামতে কামৰ ফলাফল সন্দৰ্ভত ক্ৰিয়া, প্ৰতিক্ৰিয়াৰ কথা জনাটো ব্যৱস্থাটোৰ নিয়ন্ত্ৰণপ্ৰণালীক কাৰ্যকৰী ৰূপত চলাবলৈকে দৰকাৰ। কোনো ক্ৰিয়াৰ প্ৰতিক্ৰিয়া জনমানসৰ পৰা জানি তাৰ ওপৰত দ্ৰুততাৰে প্ৰয়োজনীয় সংশোধনীসুলভ পদক্ষেপ গ্ৰহণ কৰিব পৰাটোত চৰকাৰৰ দায়িত্ব লোৱা সকলৰ দক্ষতা প্ৰকাশ পায়। ফিডবেক গ্ৰহণ কৰি দ্ৰুততাৰে কাম কৰা আৰু জনগণে পোনপটীয়াকৈ চৰকাৰী মূৰব্বীৰ সৈতে সম্পৰ্ক স্থাপন কৰাৰ নব্য নতুন দ্বাৰ মুকলি হৈ অহাটো দেশখনৰ গণতন্ত্ৰত দেশৰ জনতাৰ অংশীদাৰিত্ব বৃদ্ধিৰ দিশেই এক গুৰুত্বপূৰ্ণ দিশবুলি গণ্য কৰিব পাৰি।\nআজিৰ তাৰিখত কেন্দ্ৰীয় চৰকাৰৰ প্ৰধানমন্ত্ৰী, বৈদেশিক মন্ত্ৰী আৰু ৰেল মন্ত্ৰীয়ে টুইটাৰৰ যোগেদি পোনপটীয়াকৈ অভিযোগ তথা অসহায় অৱস্থাৰ কথা জনোৱা সকলৰ প্ৰতি তাতক্ষণিক সহায়ৰ হাত আগবঢ়াই দেশৰ জনগণৰ দৃষ্টি কাঢ়িছে। আৰু ইয়েই প্ৰতিযোগী ৰাজনৈতিক দল সমূহকো প্ৰচলিত মানসিক বেষ্টনীৰ পৰা ওলাই আহিবলৈ বাধ্য কৰিছে। বহুদিনৰ পৰা মাতৃৰ পেঞ্চনৰ ফাইল মোকোলাই নিদিয়াৰ বাবে হোৱা অসুবিধাৰ কথা ব্যক্ত কৰি এগৰাকী কিশোৰীয়ে আম আদমী পাৰ্টিৰ দিল্লীৰ শিক্ষামন্ত্ৰীজনালৈ কৰা টুইটৰ ওপৰতো শিক্ষামন্ত্ৰীগৰাকীয়ে সঁহাৰি দিয়া পৰলক্ষিত হৈছে। অসমতো মুখ্যমন্ত্ৰীগৰাকীয়ে কেইবাটাও স্পৰ্শকাতৰ বিষয়ত হোৱা বিতৰ্কত প্ৰতিফলিত হোৱা জনগণৰ ক্ষোভৰ প্ৰতি সঁহাৰি জনাই, সংশোধনী পদক্ষেপ গ্ৰহণ কৰিছে। সেয়া সংস্কৃতৰ বাধ্যতামূলকেই হওক, দুৰ্নীতি নিবাৰক শাখাৰ সঘন অভিযানেই হওক বা চিলাপথাৰ কাণ্ডতেই হওক, মানুহৰ আৱেগক সন্মান জনাই প্ৰশাসনিক সিদ্ধান্ত গ্ৰহণ কৰি নিদৰ্শন দেখুওৱাটো অতিশয় প্ৰশংসনীয় কথা হৈছে। পূৰ্বৰ চৰকাৰৰ দিনত ৰাইজৰ অভিযোগক লঘু কথাৰে ভেঙুচালি কৰাৰ দৃষ্টিকটু অভ্যাসৰ বিপৰীতে এনে পদক্ষেপে সন্তোষৰ বতৰা কঢ়িয়াই আনিছে। অভিযোগ দিলে পদক্ষেপ লয় অথবা সহায় বিচাৰিলে পোৱা যায় ধৰণৰ ইতিবাচক বাৰ্তা সমাজে লাভ কৰিবলৈ সক্ষম হোৱাটোৱে মানুহক চৰকাৰ-প্ৰশাসনৰ প্ৰতি আস্থাশীল কৰিবলৈ আৰু সামগ্ৰিকভাৱে ৰাষ্ট্ৰ-ব্যৱস্থাৰ প্ৰতি আগ্ৰহ সৃষ্টি কৰিবলৈ সক্ষম হোৱা বুলি অনুভৱ কৰিব পাৰি।\nচৰকাৰৰ মূৰব্বীৰ সদিচ্ছা নাথাকিলে কোনো দুৰ্নীতি বিৰোধী অভিযানেই পুলিচ প্ৰশাসনে সফল কৰিব নোৱাৰে। অসমৰ মাটিত শুভাৰম্ভ হোৱা দুৰ্নীতি নিবাৰক শাখাৰ অভিযানবোৰ সঘন আৰু ধাৰাবাহিকভাৱে হৈ থকাৰ বাতৰিবোৰে সেই সদিচ্ছাৰ ইংগিতেই বহন কৰিছে। অসম লোকসেৱা আয়োগৰ দৰে সাংবিধানিক সংস্থা এটা নিকাকৰণৰ বাবে লোৱা পদক্ষেপে মানুহৰ মনত আশাৰ বতৰা কঢ়িয়াই আনিছে। শেহতীয়াকৈ আয়োগে মেডিকেল কলেজৰ শিক্ষক ৰূপে ডাক্তৰ আৰু নাৰ্ছৰ পৰীক্ষাৰ ফলাফল মৌখিক পৰীক্ষাৰ একেদিনাই বা দুদিনৰ ভিতৰতে ঘোষণা কৰিও অভিলেখ গঢ়িছে। কিন্তু ৰাষ্ট্ৰীয় স্তৰত জনলোকপালৰ দৰে দুৰ্নীতিবিৰোধী শক্তিশালী আইন প্ৰণয়ন কৰাত কেন্দ্ৰীয় চৰকাৰখনে হোঁহোকাপিছলা নীতিহে অৱলম্বন কৰিছে, যিটো অতি দৃষ্টিকটু হৈ পৰিছে।\nদেশ অথবা ৰাজ্যত শাসক সলনিৰ পাছত বাস্তৱিকতে দুৰ্নীতি কমিছেনে? দুৰ্নীতিৰ প্ৰকোপ জুখিব পাৰিনে, এই প্ৰশ্নই মানুহৰ মাজত আগ্ৰহৰ সৃষ্টি কৰিছে। এয়া অনুবীক্ষণিক ৰূপত কাৰ্যালয়ে কাৰ্যালয়ে মানুহে অনুভৱ কৰিব পাৰে আৰু ৰাষ্ট্ৰীয় স্তৰত সেয়া স্বচ্ছতা নিৰীক্ষণ সংস্থা ‘ট্ৰেন্সপাৰেন্সি ইণ্টাৰনেচনেল’, কৰাপচন-ৱাটচ.অৰ্গ আদিৰ প্ৰতিবেদনত প্ৰতিফলিত হয়।\nগুৱাহাটীত নিৰ্মাণ সম্পৰ্কীয় অনুমতি প্ৰদান সংস্থা গুৱাহাটী মহানগৰ উন্নয়ন প্ৰাধিকৰণত দুৰ্নীতিৰ কথা সৰ্বজনবিদিত। যোৱা বৰ্ষটোলৈকে তাত ঘৰ নিৰ্মাণৰ অনুমতি, মাটি বিক্ৰীৰ অনুমতিৰ ফাইলৰ বাবে মানুহক নচোৱা আৰু ধন খোৱাৰ কথাৰ লগতে সেই অফিচৰ ইঞ্জিনীয়াৰক হাতে লোটে পুলিচে গ্ৰেপ্তাৰ কৰাৰ বাতৰিও আছিল অতি সুলভ। তাৰ বিপৰীতে এই ২০১৭ৰ ফ্ৰেব্ৰুৱাৰী মাহত এটি ইতিবাচক বাতৰিয়ে আশাৰ বতৰা কঢ়িয়াইছে। নতুনকৈ জিএমডিএৰ মুখ্য কাৰ্যবাহী বিষয়াৰ দায়িত্ব লোৱা আই.এ.এছ বিষয়া বৰ্ণালী ডেকাই তেওঁক কাৰ্যালয়তে ঘোঁচ দিবলৈ চেষ্টা কৰাৰ বাবেহে হাতে লোটে এগৰাকী নাগৰিকক গ্ৰেপ্তাৰ কৰোৱায়।এনে উদাহৰণ দাঙি ধৰা প্ৰশাসনিক বিষয়াৰ সৱল নেতৃত্বই বিভাগটোকে অচিৰেই নিকা কৰাৰ লগতে কৰ্ম-সংস্কৃতিলৈকো ব্যাপক পৰিবৰ্তন আনিব বুলি আশা কৰিব নোৱাৰিনে? ৰাইজে এনেবোৰ বাতৰিলৈকো দৃষ্টি দিয়াৰ লগতে ইয়াৰ ধাৰাবাহিকতাৰে সমাজ নিকা কৰাৰ বাবেও সচেতন পৰ্যবেক্ষণ নিশ্চয়কৈ ৰাখিব লাগিব।\nএকেদৰেই মাটি-বাৰীৰ নামজাৰিৰ সৈতে জড়িত ৰাজহ বিভাগটোত মণ্ডল-কানুনগোৰ মতগৰ্বী মানসিকতা আৰু ব্যৱস্থাটোৱে দুৰ্নীতিৰ পোহাৰ মেলিবলৈ সুযোগ দিয়াৰ কথাও সকলোৱে জানেই।কিন্তু তাতো এতিয়া তথ্য প্ৰযুক্তিৰ ব্যৱহাৰেৰে ভূ-সম্পত্তিৰ তথ্য আৰু জৰীপৰ মেপ সকলো ডিজিটাইজেচনৰ কাম চলি আছে আৰু কিছুমান কাম সম্পন্ন হৈছে।অতি সোনকালেই চিথা বহী চাবলৈ খাটনি ধৰাৰ সলনি, অনলাইন চাৰ্টিফিকেচন পোৱাৰ দিশলৈ বাট মুকলি হবলৈ গৈ আছে, সেই কথাও ৰাইজে জানি থবৰ হ’ল। একেদৰেই পাচপৰ্ট আৰু পেনকাৰ্ডক সেৱা কেন্দ্ৰ, অনলাইন আদিৰ জৰিয়তে সহজ, নিকা পদ্ধতিৰে পোৱাৰ ব্যৱস্থা এইখন ভাৰততে ইতিমধ্যেই সুলভ হৈ উঠিছে। এতিয়া পৰিবহন বিভাগটো অনলাইন পদ্ধতিৰে সেৱা আগবঢ়োৰ দৃঢ় পদক্ষেপে স্বচ্ছতা বৃদ্ধি কৰাৰ প্ৰতিশ্ৰুতি কঢ়িয়াই আনিছে।\nসিদিনা উজনি অসমৰ এখন জিলাৰ পৰিবহন বিষয়াৰ সৈতে সাক্ষাত কৰাৰ সৌভাগ্য হৈছিল। তেখেতে নিজাববীয়া উদ্যোগ গ্ৰহণ কৰি সম্পূৰ্ণ কাৰ্যালয়তে ক্ল’জ চাৰ্কিট কেমেৰাৰ সংস্থাপন কৰিছে আৰু মুৰব্বী হিচাবে সকলোৰে প্ৰতি প্ৰতিক্ষণ তেখেতৰ নজৰ থাকে। আনকি নিজৰ কেবিনৰো সকলো দৃশ্যাংশও সেই ক্ল’জ চাৰ্কিট কেমেৰাত বন্দী কৰি ৰাখে। ফলত এতিয়া কৰ্মচাৰী সকল দেৰিকৈ আহি সোনকালে পলোৱাৰ অৱধাৰণাৰ পৰা মুক্ত হবলৈ বাধ্য হৈছে। অফিচত দালালৰ অস্তিত্ব বিপদাপন্ন হৈছে। অফিচতে ড্ৰাইভিং লাইচেন্সৰ বাবে প্ৰয়োজনীয় স্বাস্থ্য-পৰীক্ষাৰ চাৰ্টিফিকেট বিনাপৰীক্ষাতে প্ৰদান কৰিবলৈ অহা এগৰাকী ডাক্তৰকো তেখেতে পুলিচৰ হাতত গ্ৰেপ্তাৰ কৰোৱাইছে। এতিয়া দালালৰ জৰিয়তে নহয়, অনলাইন আবেদন, তাৰ পাছত সমজুৱাকৈ গাড়ী চালনাৰ পৰীক্ষাত অৱতীৰ্ণ হৈহে ধনী-দুখীয়া সকলোৱে সম-সুযোগেৰে ড্ৰাইভিং লাইচেন্স পোৱাৰ বাট প্ৰশস্ত কৰিছে। এই ৩১মাৰ্চৰ আগতে প্ৰায় দুমাহ তেখেতে চৰকাৰী ৰাজহ সংগ্ৰহৰ টাৰ্গেট পূৰা কৰিবৰ নিমিত্তে শনিবাৰ আৰু দেওবাৰেও কাৰ্যালয় খোলা ৰাখিছে আৰু সেই কথা অফিচৰ সমুখতে ডাঙৰ হৰ্ডিং লগাই ৰাইজৰ অৱগত কৰিছে।আৰু তাৰ ফলাফল বাতৰি কাকতেই সদৰী কৰিছে, মুঠ ৩০কোটিৰ অধিক ৰাজহ তেখেতৰ নেতৃত্বত জিলা পৰিবহন বিষয়াৰ কাৰ্যালয়ে অসম চৰকাৰক এই বিত্তীয় বৰ্ষত জমা কৰিছে আৰু সেয়া চৰকাৰে দিয়া টাৰ্গেটতকৈ ০.৭৬ শতাংশ অধিকহে। এনে ব্যতিক্ৰমী বিষয়াসকলৰ কথা আৰু নিৰৱ সদ-কামবোৰৰ কথাও বাতৰি কাকত তথা টিভি চেনেলে স-সন্মানে প্ৰচাৰ কৰি সমাজৰ ইতিবাচক দিশবোৰকো গম্ভীৰতাকে উজ্বলাই তোলাৰ প্ৰয়োজন আছে।\nপ্ৰতিটো কাৰ্যালয়ৰ সমুখতে মানুহক বুজাই দিবলৈ সক্ষম, কাৰ্যকুশল গ্ৰাহক সেৱা কেন্দ্ৰ, প্ৰতিটো কামৰ বাবে কি নিয়ম, সেই বিষয়ে হাতপুথি, আবেদনৰ সৈতে প্ৰয়োজনীয় নথি জমা দিছেনে নাই তাৰ চেক লিষ্ট (Check List), যদি সকলো নথিৰে সৈতে আবেদন গ্ৰাহক সেৱা কেন্দ্ৰত জমা দিছে তেন্তে সেৱা কেন্দ্ৰই কম্পিউটাৰ প্ৰদত্ত তাৰিখ-আবেদন নম্বৰ আদিৰ ৰিচিপ্ট দিয়াৰ ব্যৱস্থা সকলো কাৰ্যালয়তে কৰিবৰ হ’ল। সকলো কাৰ্যালয়তে ক্ল’জ চাৰ্কিট কেমেৰা, নিৰাপত্তাৰক্ষীৰ ওচৰত ৰেজিষ্টাৰত অফিচৰ পৰা ওলোৱা-সোমোৱাৰ সময়সহ চহী কৰা আৰু তাকেই উপস্থিতিৰ হাজিৰা হিচাবে গণ্য কৰাৰ ব্যৱস্থা কৰিলে চৰকাৰী কাৰ্যালয়টো কৰ্ম-সংস্কৃতিৰ ক্ষেত্ৰত সংশোধ আহিবলৈ নিশ্চয়কৈ বাধ্য হবই। যি কোনো কামৰ বাবে নিৰ্দিষ্ট সময়ৰ নাগৰিক সেৱা সময়সূচীৰ কঠোৰ প্ৰৱৰ্তনে অনাগত দিনত দুৰ্নীতি ৰোধত আৰু কৰ্ম-সংস্কৃতিৰ নতুন চানেকি দাঙি ধৰিবলৈ নিশ্চয়কৈ সক্ষম হব। কিন্তু ইয়াৰ বাবে লাগিব, জনসচেতনতাৰ বাবে দুৰ্নীতি নিবাৰক শাখাৰ ধাৰাবাহিক ও সঘন অভিযান আৰু দুৰ্নীতিকাৰীৰ দৃষ্টান্তমূলক শাস্তি। আৰু ইয়াৰ বাবে প্ৰয়োজনী এক শক্তিশালী জনলোকপাল বিলেৰে আইনী সুৰুঙাবোৰ বন্ধ কৰাৰ বাবেও চৰকাৰে যে প্ৰত্যাহ্বান গ্ৰহণ কৰিব লাগিব সেই কথাও কিন্তু নিশ্চিত।


Home Unlabelled সাম্প্ৰতিক প্ৰসংগ\nxukhdukh.com September 06, 2013\nপ্ৰতিম প্ৰতাপ বৰুৱাৰ কলমতঃ\nস্বয়ম্ভূ গড্‌মেনৰ উশৃংখলতা\nআশাৰাম বাপু নামৰ প্ৰায় ৭২ বছৰীয়া স্বয়ম্ভূ ভাৰতীয় গড্‌মেনজন অতি সম্প্ৰতি এগৰাকী কম বয়সীয়া ছাত্ৰীৰ শ্লীলতা হানিৰ অপৰাধত অভিযুক্ত হৈছে। প্ৰায় ১৫-১৬ বছৰীয়া এই ছাত্ৰীগৰাকী আশাৰাম বাপুৰ সংগঠনটোৱে স্থাপন কৰা বিদ্যালয় এখনৰে ছাত্ৰী আছিল। ভাৰতৰ বিভিন্ন ঠাইত সাধাৰণ জনতাই গড্‌মেনজনৰ এই ঘৃণনীয় কাৰ্য্যৰ বিৰুদ্ধে ৰাজহুৱাকৈ প্ৰতিবাদ জনাইছে। জনসাধাৰণ আৰু মিডিয়াৰ হেঁচাত অভিযুক্ত আশাৰাম বাপুক পুলিচে গেপ্তাৰ কৰিছে আৰু বৰ্তমান এই বিতৰ্কিত তথা অভিযুক্ত গডমেনজন যোধপুৰ জেলত বন্দী হ’বলগীয়া হোৱা ঘটনাটো সমাজৰ বাবে শুভ লক্ষণ বুলি আমি অনুভৱ কৰিছোঁ, কাৰণ এই ঘটনাই সাধাৰণ মানুহক বলাৎকাৰ তথা নাৰী-উৎপীড়ণ আদি অপৰাধৰ ক্ষেত্ৰত পুলিচ তথা আইন ব্যৱস্থাৰ ওপৰত আস্থা ঘূৰাই অনাত সহায় কৰিব।\nকিন্তু অভিযুক্ত গড্‌মেনজনৰ অন্ধ ভক্ত কিছুমানে সেই ছাত্ৰীগৰাকীৰ পিতৃক গোচৰটো উভোটাই ল’বলৈ হেঁচা প্ৰয়োগ কৰাৰ লগতে ভাবুকিও প্ৰদান কৰিছে বুলি ওলোৱা বাতৰিটো বা এনে ভক্ত কিছুমানে ঘটনাটো পোহৰলৈ অনা সাংবাদিকসকলক মাৰ-ধৰ কৰাটো অতি চিন্তনীয়।\nইফালে গেপ্তাৰ হোৱাৰ আগতে আশাৰাম বাপুৱে সভ্যতাৰ সকলো সীমা অতিক্ৰম কৰি বেপেৰুৱা মন্তব্য কৰিছিল যে এয়া তেওঁৰ বিৰুদ্ধে কাৰোবাৰ ষড়যন্ত্ৰহে আৰু কোনোবাই যদি তেওঁক দোষী বুলি প্ৰমাণ কৰিব পাৰে তেন্তে তেওঁক ৫ লাখ টকা পুৰস্কাৰ দিয়া হ’ব। (এনেকৈ পুৰস্কাৰ দিবলৈ এই তথাকথিত সন্যাসীজনৰ ওচৰত ইমান টকা ক’ৰপৰা, কেনেকৈ আহিল?) আশাৰাম বাপুৰ পুত্ৰই উঠি-পৰি লাগিছে সেই দূৰ্ভগীয়া ছোৱালীজনী মানসিকভাৱে অসুস্থ বুলি প্ৰমাণ কৰিবলৈ। (অৰ্থাৎ ঘটনাটো যদি সঁচা প্ৰমাণিত হয় তেন্তে আমি মানি ল’ব লাগিব যে স্বয়ম্ভূ গড্‌মেন আশাৰাম বাপুৱে আনকি মানসিকভাৱে অসুস্থ এজনী কমবয়সীয়া ছোৱালীৰো শ্লীলতা হানি কৰিব পাৰে।)\nএইজনেই সেই স্বয়ম্ভূ গড্‌মেন আশাৰাম বাপু, যি নিজকে ভগৱানৰ সমকক্ষ বুলি কয় আৰু তেওঁৰ অন্ধ উপাসকসকলে হাস্যকৰভাৱে সেই কথা বিশ্বাসো কৰে। এইজনেই সেই স্বয়ম্ভূ গড্‌মেন যি ১৬ ডিচেম্বৰ, ২০১২ ৰ দিল্লীৰ নিৰ্ভয়া ধৰ্ষণ ঘটনাটোৰ বিষয়ে ৰাজহুৱাকৈ কৈছিল যে নিৰ্ভয়াই সেইদিনাৰ সেই ভয়ানক সময়খিনিত সেই ধৰ্ষণোন্মত্ত অমানুহকেইটাক ভাতৃ বুলি সম্বোধন কৰা হ’লে এই ঘটনাটো নঘটিলহেঁতেন। অৰ্থাৎ আশাৰাম বাপুৰ মতে সেই অমানুহকেইটাই নিৰ্ভয়াক ধৰ্ষণ কৰাটোত একো ভুল হোৱা নাই, কাৰণ নিৰ্ভয়াই সিহঁতক ভাতৃ বুলি সম্বোধন কৰা নাছিল। ভুলটো ধৰ্ষিতা নিৰ্ভয়াৰহে। (আশাৰাম বাপুৰ এই বক্তব্য শুনি যদি আপোনাৰ খং উঠা নাই, তেন্তে অলপ ৰৈ চিন্তা কৰক নাৰীক আপুনি কি দৃষ্টিৰে চায় আৰু নাৰীধৰ্ষণ মানে আপুনি কি বুজে।)\nএই গড্‌মেনজনৰ দৰে স্বয়ম্ভূ গড্‌মেন ভাৰতত বহুত আছে। চন্দ্ৰস্বামীৰ পৰা আৰম্ভ কৰি শিৱ দ্বিৱেদীলৈকে (এইজনে স্বয়ম্ভূ গড্‌মেন হোৱাৰ পিছত এটা অদ্ভূত নাম লৈছে – সন্ত স্বামী ভীমানন্দ জী মহাৰাজ চিত্ৰকূটৱালে) বেছিভাগ স্বয়ম্ভূ গড্‌মেনেই কিবা নহয় কিবা গুৰুতৰ অপৰাধত অভিযুক্ত হৈ আছে আৰু তেওঁলোক অভিযুক্ত হোৱা প্ৰতিটো অপৰাধেই মানবীয়তাৰ বিৰুদ্ধে জঘণ্য অপৰাধ। যৌনতা, যৌনশোষণ, পৰ্ণগ্ৰাফী, হত্যা, হত্যাৰ ষড়যন্ত্ৰ, কলা টকা, দূৰ্ণীতি, ড্ৰাগছ, অস্ত্ৰ-শস্ত্ৰ, মাটিৰ বেদখল, ঠগ-প্ৰবঞ্চনা আদিৰ লগত জড়িত অপৰাধত এইসকল গড্‌মেনৰ বেছিভাগ অভিযুক্ত।\nকিন্তু ইমানৰ পিছতো ভাৰতত এই অভিযুক্ত স্বয়ম্ভূ গড্‌মেনসকলে কেনেকৈ দপদপাই থাকিব পাৰে? আইন আৰু পুলিচ ব্যৱস্থা থকাৰ পিছতো সমাজ তথা জনসাধাৰণৰ ওপৰত এইসকলে কেনেকৈ অৱস্থান কৰিব পাৰে? তেওঁলোকক কিয় প্ৰশ্ন কৰা নহয় যে আপোনালোকৰ স্থাৱৰ আৰু আস্থাৱৰ সম্পত্তিৰ পৰিমান কিমান? এই অগাধ সম্পত্তিৰ উৎস কি? কেনেকৈ আহৰণ কৰিলে আপোনালোকে ইমান সম্পত্তি? আপোনালোকে ঠিকমতে আয়কৰ দিয়েনে? আপোনালোক যদি প্ৰকৃততে সৰ্বত্যাগী সন্যাসীয়েই হয় তেন্তে আপোনালোকক জীৱন নিৰ্বাহ কৰিবলৈ ইমান টকা-পইছা, সা-সম্পত্তি, গাড়ী-মটৰ, হেলিকপ্তাৰ কিয় লাগে? আপোনালোকৰ অগাধ সম্পত্তিৰ কিমান শতাংশ আচলতে মানৱতাৰ সেৱাত ব্যৱহৃত হৈছে?\nআমাৰ সমাজলৈ এইসকল স্বয়ম্ভূ গড্‌মেনৰ অৱদান কি সেইটো আমি সকলোৱে বিশ্লেষণ কৰি চোৱাৰ সময় আহিল। ধৰ্মৰক্ষাৰ নামত এই স্বয়ম্ভূ গড্‌মেনসকলৰ তত্বাৱধানত যে আচলতে ধৰ্মৰ নামত ব্যৱসায়হে চলি থাকে সেয়া দেখোন সকলোৱে জানেই। সমাজত ধৰ্মীয় উন্মত্ততা, জাতিবাদ আৰু জাতিভেদ প্ৰথা, অন্ধবিশ্বাস, কুসংস্কাৰ, অমানবীয়তা, মানুহৰ মাজত ভুল বুজা-বুজি, ভগৱানৰ পূজাৰ নামত জীৱহত্যা, প্ৰসাদৰ নামত মদ-ভাং আদি বিয়পোৱাত এই গড্‌মেনসকলৰে অৱদান আটাইতকৈ বেছি। কাৰণ সাধাৰন জনসাধাৰণৰ মাজত এই অন্ধবিশ্বাস, কুসংস্কাৰবোৰ যিমানে বিয়পিব সিমানে তেওঁলোকৰ সাম্ৰাজ্যৰো উন্নতি হৈ থাকিব। এই গড্‌মেনসকলেই সমাজৰ পৰা ধৰ্মৰ নামত চলি থকা আৰু এখন সুস্থ সমাজৰ বাবে অতিকৈ অপ্ৰয়োজনীয় তথা যুক্তিহীন আৰু ভিত্তিহীন ধৰ্মীয় উন্মত্ততা, অন্ধবিশ্বাস আৰু কুসংস্কাৰবোৰ আঁতৰাই সমাজখন নিকা কৰাৰ পথত প্ৰধান বাধা আৰু আনহাতে সাধাৰণ মানুহৰ এই ধৰ্মীয় উন্মত্ততা, অন্ধবিশ্বাস আৰু কুসংস্কাৰবোৰেই একো একোজন স্বয়ম্ভূ গড্‌মেনৰ প্ৰধান উপজীব্য। সেয়ে এখন শান্তিৰে ভৰা, ধৰ্মীয় উন্মত্ততাবিহীন, অন্ধবিশ্বাসবিহীন আৰু কুসংস্কাৰবিহীন নিকা সমাজ গঢ়িবলৈ হ’লে প্ৰথমেই এই গড্‌মেনসকলক আমি নাকচ কৰিব লাগিব।\nস্থানান্তৰত আমি বহুবাৰ কৈছোঁ যে এখন প্ৰগতিশীল, যুক্তিবাদী সমাজত এইসকল স্বয়ম্ভূ গড্‌মেনৰ কোনো প্ৰয়োজন নাই। এখন বৈজ্ঞানিক চিন্তাধাৰৰ, মানৱতাবাদী, জাতিভেদহীন, অন্ধবিশ্বাসবিহীন, কুসংস্কাৰবিহীন, সুখী সমাজ গঢ়াত এই স্বয়ম্ভূ গড্‌মেনসকলে একো বৰঙনি যোগাব নোৱাৰে। মানবতাৰ স্বাৰ্থতেই আমি এইসকল স্বয়ম্ভূ গড্‌মেনক বৰ্জন কৰা উচিত।\n(আজি ৬ছেপ্তেম্বৰৰ "অসমীয়া খবৰ" কাকততো লেখাটো প্ৰকাশ পাইছে)\nচি-৯, দিল্লী গভৰ্ণমেন্ট অফিচাৰ্চ ফ্লেট্‌চ্,\nওৱান এ, বেটেৰী লেন্, ৰাজপুৰ ৰোড,\nম’বাইল : +৯১৯৮৭১০১৮৮৭৪\nই-মেইল – ppbaruah.delhi@gmail.com\nBy xukhdukh.com on September 06, 2013


মিঠা মিঠা কথাৰে কোনে মন গলালে শিল্পাৰ? কাৰ সংগ বিচাৰিছে শিল্পাই ? -\nHomeমনোৰঞ্জনমিঠা মিঠা কথাৰে কোনে মন গলালে শিল্পাৰ? কাৰ সংগ বিচাৰিছে শিল্পাই ?\nমিঠা মিঠা কথাৰে কোনে মন গলালে শিল্পাৰ? কাৰ সংগ বিচাৰিছে শিল্পাই ?\nনতুন দিল্লীঃ কৈ নো কৈ ওৰকে নপৰা হৈছে শিল্পাৰ জীৱনৰ কথা। স্মৰ্তব্য যে, পৰ্ণগ্ৰাফীৰ অভিযোগত গ্ৰেপ্তাৰ হৈছিল ৰাজকুন্দ্ৰা। অভিযুক্ত ৰাজকুন্দ্ৰাই এই অপৰাধৰ বাবে দুমাহৰো অধিক সময় কাৰাবাস খাটিবলগীয়া হৈছিল। স্বামীৰ গ্ৰেপ্তাৰৰ ঘটনাই জোকাৰি গৈছিল শিল্পাক। স্বামীৰ কুকৰ্মৰ বাবে গ্লানিৰ ছিটিকনি পৰিছিল শিল্পাৰ গাটো। কিছুদিনৰ বাবে বলীউড অভিনেত্ৰী শিল্পা ছেট্টীয়ে সকলো কাৰ্যকলাপৰ পৰাও বিৰত আছিল। নিসংগ জীৱন এটাকে আকোঁৱালি লৈছিল শিল্পাই। শিল্পাৰ নিসংগতাই সৰ্বত্ৰে লাভ কৰিছিল চৰ্চা। ৰাজকুন্দ্ৰাৰ সৈতে শিল্পাৰ বিবাহ বিচ্ছেদ হ’ব বুলিও উঠিছিল গুঞ্জন। টুইটাৰ আৰু ইনষ্টাগ্ৰামত লিখা কেইবাটাও পোষ্টে তেনে এক ঘটনাৰে ইংগিত দিয়া বুলি ধাৰণা কৰি লৈছিল সকলোৱে।\nশিল্পাই নিজৰ সন্তানৰ পৰা পৃথক হোৱাৰ কথাও কৈছিল। কিন্তু এতিয়া আৰু শিল্পাই তেনে কাৰ্য সম্ভৱতঃ নকৰে। শিল্পাই আৰু অকলে থাকিব বিচৰা নাই, বিচাৰিছে ৰাজৰ সংগ সুখ। শেহতীয়াকৈ শিল্পাই তেনে এক সিদ্ধান্ত লোৱা বুলিয়েই সংবাদ মাধ্যমত প্ৰকাশ পাইছে। উল্লেখ্য যে, কিছুদিন পূৰ্বে ৰাজে লাভ কৰিছে জামিন। জামিন পোৱাৰ পাছত ৰাজকুন্দ্ৰাই নিজৰ ঘৰলৈ উভতি আহিছিল। ৰাজক দেখা পাইয়ে উগুল-থুগুল মন শিল্পাৰ।পূৰ্বৰ সকলো কথাৰ ইতিৰেখা টানি ৰাজৰ সৈতে নতুনকৈ জীৱনটো আৰম্ভ কৰিবলৈ বিচাৰিছে শিল্পাই। শিল্পা-ৰাজৰ বিবাদ-বিচ্ছেদৰ সকলোবোৰ কথা মানুহৰ মনে সজা আছিল বুলি কয় শিল্পাই।ৰাজক এৰি যোৱাটো শিল্পাৰ বাবে এতিয়া সপোনৰো অগোচৰ! অৱশ্যে, ৰাজৰ পৰ্ণগ্ৰাফীৰ অভিযোগ গ্ৰহণ কৰে নে নাই শিল্পাই সেই বিষয়ে অৱগত নহ’লেও শিল্পাই যে তেওঁৰ স্বামীক ক্ষমা কৰি দিছে সেয়া প্ৰায় স্পষ্ট হৈ পৰিছে।\nPrevious articleমন্ত্ৰী অশোক সিংঘল ডাঙৰীয়া! গুৱাহাটীবাসীৰ বাবে স্মাৰ্ট চিটি সপোন হৈয়ে ৰ’ব নেকি?\nNext articleমোবাইল নিষিদ্ধ বিকি-কেটৰ বিয়াত…হতবাক অনুৰাগী!\nএসময়ত চিনেমাত কাম বিচাৰিও পোৱা নাছিলো; জীয়ৰী-নাতিনীৰ সন্মুখত হিয়াভগা কান্দোন অমিতাভৰ…\n‘মই জানো তুমি ইয়াতেই আছা’- সিদ্ধাৰ্থৰ স্মৃতি সুঁৱৰি বিগ বছলৈ পুনৰ শ্বেহনাজ


কলডিলৰ বহুমুখী গুণৰ বিষয়ে আপুনি অৱগতনে ? Are You Aware of Multifarious Qualities of Banana-flowers? – Krishak Bandhu – An eMagazine with Homestead Theme on Sustainable Broad-based Agriculture\nHomeনিয়মীয়া শিতানকলডিলৰ বহুমুখী গুণৰ বিষয়ে আপুনি অৱগতনে ? Are You Aware of Multifarious Qualities of Banana-flowers?\nঅতীজৰ পৰা কলগছ আমাৰ জাতীয় জীৱনৰ অপৰিহাৰ্য্য অংগ হৈ আহিছে ৷ বিয়া, সবাহ, সকাম,পূজা, আদৰণি-তোৰণ, সভা –সমিতি আদি সকলো শুভ কামতে কলগছৰ অপৰ্যাপ্ত প্ৰয়োগ আমি দেখি আহিছোঁ ৷ কলগছৰ প্ৰতিটো অংশই মানৱৰ হিতাৰ্থে ব্যৱহৃত হৈ আছিছে ৷ কলপাতত ভগবানলৈ বুলি নৈবদ্য আগবঢ়াওঁ, মাহ-প্ৰসাদ খাওঁ, ভোজ-ভাত খাওঁ, কলপাতত মেৰিয়াই জুইত দি কচুশাক-বিলাহীৰ-মাছৰ পিতিকা বনাওঁ, কলপাতত যি কোনো খোৱা বস্তুৰ ভাগ বিলাওঁ আৰু বহুত কিবাকিবি কৰোঁ ৷ কলগছৰ শিপা আৰু কলগছৰ গা, কলৰ বাকলিৰ খাৰ বনাওঁ ৷ কলগছৰ গাৰ পৰা কাগজ বনোৱা হয় ৷ বানপানীত কলগছৰ ভুঁৰত উঠি ইঠাই-সিঠাইলৈ যাওঁ ৷ কলগছৰ শুকুৱা ছাল বাকলিৰে ৰচি, পঘা, বেগ আদি বনাব পাৰি ৷ ৰূপকোঁৱৰ জ্যোতিপ্ৰসাদে ‘জয়মতী’ বোলছবিৰ ৰজাৰ ঘৰৰ চেটিংঙ সজোৱাত যথেষ্ট পৰিমাণৰ কলগছ ব্যৱহাৰ কৰিছিল বুলি পঢ়িবলৈ-শুনিবলৈ পোৱা যায় ৷ অসমৰ গ্ৰামাঞ্চলৰ বিয়া আৰু সকামত আজিও কলৰ ডোঙাত আলহীক জলপানেৰে অপ্যায়ন কৰা হয় ৷ পকা কলৰ বাকলিৰে দাঁত মাজি মুখৰ দূৰ্গন্ধ আতৰাব পাৰি, দাঁত চিকচিকিয়াও কৰিব পাৰি ৷ কাচকলৰ পিতিকা আৰু ভাজি বহুতৰ প্ৰিয় খাদ্য ৷ ভীমকল শিশুৰ বাবে, গৰ্ভৱতী মহিলাৰ বাবে আৰু অসুখীয়া লোকৰ বাবেও অতি পুষ্টিকৰ খাদ্য ৷ দক্ষিণ ভাৰতৰ বিভিন্ন চহৰত কলৰ চিপচ প্ৰচুৰ পৰিমানে তৈয়াৰ কৰা হয় ৷ স্বাস্থ্য ভালে ৰাখিবলৈ সকলোলোকে দৈনিক এটা হলেও কল খোৱা উচিত ৷ কলৰ বাৰী পাতি ব্যৱসায় কৰি স্বাৱলম্বী হব পাৰি ৷ আপোনালোকৰ বহুতৰ হয়তো এই কথাটো জ্ঞাতযে এচিয়াৰ ভিতৰৰ সৰ্ববৃহৎ কলৰ বজাৰখন অসমৰ গোৱালপাৰাৰ দৰংগিৰি নামৰ সৰু চহৰখনত অৱস্থিত- য’ৰ পৰা গড়ে দৈনিক ৫০ট্ৰাক কলৰ থোকা ৩৭নং ৰাষ্ট্ৰীয় পথেদি ভাৰতৰ বিভিন্ন ঠাইলৈ ৰপ্তানি হয় ৷ ঘাইকৈ ভীমকলৰ বাকলিৰ পৰা তৈয়াৰ কৰা কলখাৰৰ বিষয়ে মই বিস্তাৰিতভাবে লিখা ইতিপূৰ্বে প্ৰকাশিত প্ৰৱন্ধটো হয়তো বহুতো পাঠকৰ চকুত পৰিছে ৷\nআজিৰ এই লিখনিত কলডিলৰ বহুমুখী উপকাৰিতাৰ ওপৰত পোহৰ পেলাবৰ প্ৰয়াস কৰিম ৷\nকলডিল কোনে কেনেকৈ খাই ভাল পায় ?\nকলডিল হ’ল এবিধ সুস্বাদু আৰু অতি পুষ্টিকৰ খাদ্য ৷ কিছুদিনৰ আগলৈকে কলডিল খাই নোপোৱা অসমীয়া মানুহ নাই বুলিয়েই কব পৰা হৈ আছিলোঁ ৷ পিছে আজিকালি অসমৰ নগৰীয়া মানুহৰ জুতি সলনি হব ধৰিছে ৷ এই ৰচনাখন পঢ়ি যদি দুই এজনে নতুনকৈ কলডিল খাবলৈ আৰম্ভ কৰে সেয়া হব স্বাস্থ্য সজাগতা অনাৰ ক্ষেত্ৰত কৰা মোৰ ক্ষুদ্ৰ প্ৰয়াসৰ সাৰ্থকতা ৷\nকলডিলৰ স্বাভাবিক স্বাদ হ’ল তিতিকি ভাৱ থকা ৷ পিছে জালুক,আদা,নহৰু,পিয়াঁজ,জলকীয়া আৰু মছলা লগত পৰিলে, সিজালে কলডিলৰ তিতা স্বাদ মুঠেই নোহোৱা হয় ৷ কোনোৱে মিহিকৈ কুটি শুকানকৈ ভাজি খাই ভাল পায় ৷ কোনোৱে দাইলৰ লগত মিহলাই জুলীয়া আঞ্জা পচন্দ কৰে ৷ কোনোৱে মাংসৰ লগত ভাজি খায় ৷ কোনোৱে চাটনি বা চুপো বনাই খায় ৷ কিন্তু লাগতিয়াল কথাটো হ’ল আপুনি যেনেকৈয়ে খালেও কলডিলৰ উপকাৰিতাখিনি পাবই ৷\nকলডিল কুটিলে হাতত ক’লা চেকা লাগে ৷ সেয়া সামান্য চেষ্টা কৰি আতৰাব পাৰি ৷ কুটি থোৱা কলডিল বায়ুৰ অক্সিজেনৰ লগ লাগি ততালিকে ক’লা পৰে ৷ কলডিলৰ কাপোৰত চেকা যাতে নালাগে ৰান্ধনিয়ে সতৰ্ক হোৱা ভাল ৷\nকলডিলত কি কি তত্ব থাকে ?\nকলডিলত থাকে- প্ৰটিন,ফেট,কাৰ্বোহাইড্ৰেট, ফাইবাৰ,কেলচিয়াম,মেগনেচিয়াম,পটেচিয়াম, আইৰণ, কপাৰ,ফচফ’ৰাচ, ভিটামিন-ই, ভিটামিন-এ, ভিটামিন-চি, মিথানল আৰু কেইবাবিধো এন্টিঅক্সিডেন্ট ৷ কলডিলত থকা ‘ফ্লেভনইড’ হ’ল কেবল গছ-গছনিত থকা উপকাৰী ৰাসায়নিক পদাৰ্থ, যাৰ উপস্থিতি হ’ল মানৱ শৰীৰৰ ৰোগ প্ৰতিৰোধক অৰ্থাৎ ইমিউনিটি বঢ়োৱাত সহায়ক ৷\nএতিয়া কলডিলৰ শৰীৰৰ বিভিন্ন ক্ষেত্ৰত উপযোগিতা চমুকৈ বৰ্ণনা কৰিম ৷\n(১) ফ্ৰি-ৰেডিকেলক নিষ্ক্ৰিয় কৰা :- মোৰ দূষ্টিত এইটো আটাইতকৈ গুৰুত্বপূৰ্ণ কথা ৷ ফ্ৰি-ৰেডিকেল নামৰ অপকাৰী, বিপদজনক ৰাসায়নিক তত্ব আমাৰ শৰীৰৰ ভিতৰত নিৰ্মাণ হয় ৷ ইয়াত অৰিহণা যোগায় পাৰিপাৰ্শ্বিকতাত থকা দূষিত ৰাসায়নিক পদাৰ্থই – যেনে চিগাৰেট আৰু আলকেটেৰাৰ ধোঁৱা, চিমেন্টৰ ধূলি,পানীৰ আৰ্চেনিক, এক্সৰেৰ বিকিৰণ, কল-কাৰখানাৰ প্ৰদূষণ আদিয়ে ৷ ফ্ৰি-ৰেডিকেলৰ কুপ্ৰভাৱত মানুহ অকালতে বাৰ্ধক্যৰ দিশে গতি কৰে, পাৰকিনচনিজম আৰু এলঝাইমাৰ জাতীয় ৰোগৰ চিকাৰ হয় ৷ ফ্ৰি-ৰেডিকেলৰ আধিক্যই বা বেচি সক্ৰিয়তাই শৰীৰৰ কোষসমূহৰ বিসংগতি ঘটায় আৰু শৰীৰ ভয়াবহ ৰোগ কেঞ্চাৰৰ দিশে ধাৱমান হয় ৷\nকলডিলত থকা মিথানল আৰু অন্যান্য এন্টিঅক্সডেন্টে ফ্ৰি-ৰেডিকেলচৰ সৈতে যুঁজ দিয়ে ৷ নিয়মীয়াকৈ কলডিল গ্ৰহণ কৰা লোকক সেয়ে অকাল বাৰ্ধক্য, স্নায়বিক-মানসিক ৰোগ আৰু কেঞ্চাৰে সহজে স্পৰ্শ নকৰে ৷\n(২) পাক প্ৰণালীৰ সুৰক্ষা প্ৰদান : -কলডিলত থকা ফাইবাৰ দুই প্ৰকাৰৰ – ঘূলি যোৱা (Soluble ) আৰু ঘূলি নোযোৱা (Insoluble ) ৷ ঘূলি যোৱা ফাইবাৰে সহজে পাক প্ৰণালীৰ ভিতৰত প্ৰবেশ কৰে আৰু পানীৰ লগত লগ লাগি জেল বা ঘোল বনায় ৷ ঘূলি নোযোৱা ফাইবাৰে শৌচৰ পৰিমাণ বৃদ্ধি কৰি মল-নিষ্কাষণত সহায় কৰে ৷ কলডিলত থকা ফাইবাৰে শৌচকচা আতৰায় ৷ গতিকে গৰ্ভাৱস্থাত হোৱা শৌচৰ অনিয়ম দূৰ কৰিবলৈ কলডিল খোৱাব লাগে ৷ কলডিলে আভোক আৰু বদহজমিও দূৰ কৰে ৷\n(৩) মানসিক স্বাস্থ্য ৰক্ষাত লোৱা ভূমিকা : – কলডিলত থকা মেগনিচিয়ামে মানসিক অৱসাদ, দু:চিন্তা আতৰোৱাত সহায় কৰে ৷ আগতেই কোৱা হৈছে কলডিলে নানাবিধ স্নায়বিক ৰোগৰ পৰাও শৰীৰক সুৰক্ষা দিয়ে ৷ ডিপ্ৰেচন আতৰাই মুড ভালে ৰখাত কলডিল সহায়ক ৷\n(৪) মাহেকীয়াৰ সমস্যাৰ উপশম ঘটোৱা : – কলডিলে শৰীৰৰ প্ৰজেষ্টৰন হৰমোনৰ লেভেল বঢ়ায়, যাৰ ফলত মাহেকীয়াৰ অতিস্ৰাৱ ৰোধ হয় ৷ এই ক্ষেত্ৰত দৈ আৰু হালধি কলডিলৰ সৈতে একেলগে খালে বেচি উপযোগী বুলি কোৱা হৈছে ৷\n(৫) মাতৃদুগ্ধৰ পৰিমাণ বৃদ্ধিত সহায়ক : – কলডিলে মাতৃদুগ্ধৰ উৎপাদন বৃদ্ধি কৰা দেখা যায় ৷\n(৬) জৰায়ুৰ সুৰক্ষা : – জৰায়ুক কলডিলে সুৰক্ষা দিয়ে বুলি আয়ুৰ্বেদে কয় ৷\n(৭) মেদবহুলতা হ্ৰাসত সহায়ক : -কলডিলত ফাইবাৰ থকা হেতুকে শকত লোকসকলে মেদবহুলতা কমাবলৈ কলডিল খোৱা উচিত ৷\n(৮) ছালৰ কমনীয়তা বৰ্তাই ৰখা :- কলডিলত থকা ভিটামিন-ই আৰু ভিটামিন-চি হ’ল ছালৰ বাবে উপযোগী ৷\n(৯) সংক্ৰমণৰোধক ভূমিকা : – কলডিলত থকা মিথানেলৰ বাবে শৰীৰৰ বাবে অপকাৰী বেক্টেৰিয়াই ক্ৰিয়া কৰিবলৈ অক্ষম হয় ৷ লেবৰেটৰীত প্ৰয়োগ কৰি দেখা গৈছে যে ই-কলাই, বেচিলাচ চাবটলিচ, বেচিলাচ চেৰিয়াচ আদি বেক্টেৰিয়াই কলডিলৰ প্ৰভাৱত বাঢ়িব নোৱৰা হয় ৷ আকৌ কলডিলৰ প্ৰভাৱত মেলেৰিয়াৰ পৰাশ্ৰয়ী জীৱাণুৰ অহিত হোৱা পৰিলক্ষিত হৈছে ৷ কলডিল খালে শৰীৰৰ কটা-চিঙা-ঘা সোনকালে শুকোৱা দেখা যায় ৷\n(১০) এনিমিয়া দূৰ কৰাত সহায়ক : -লৌহ পদাৰ্থ, নানাবিধ ভিটামিন আদি কলডিলত থকা বাবে হিম’গ্লবিনৰ উন্নতি হয় ৷\n(১১) ডায়েবেটিজৰ প্ৰতিৰোধক : -কলডিলত থকা ফাইবাৰ আৰু ফিনলিক এচিড আদি তত্ব থকাৰ বাবে তেজৰ চুগাৰ নিয়ন্ত্ৰণত সহায়ক হয় বুলি বিজ্ঞানীসকলে মত পোষণ কৰে ৷\n(১২) লাগতিয়াল ভিটামিন আৰু মিনাৰেলৰ ভূমিকা : – কলডিলত থকা ভিটামিন আৰু আন লাগতিয়াল তত্বসমূহে শৰীৰক হৃদৰোগৰ পৰা সুৰক্ষা দিয়ে ৷\nমোখনিত ইমানেই কম যে আমাক প্ৰকৃতিয়ে যোগান ধৰা এই অমূল্য বৰদান কলডিলৰ মাহাত্ম্য এতিয়া বিশ্বই বুজি উঠিছে ৷ দেশে-বিদেশে ইয়াৰ গুণাগুণৰ ওপৰত গবেষণা চলি আছে ৷ উন্নত দেশসমূহৰ চুপাৰমাৰ্কেটৰ পাচলিৰ বিপনিত কলডিলে এবিধ সম্ভ্ৰান্ত পাচলিৰ স্থান দখল কৰিবলৈ সক্ষম হৈছে ৷\nবহুতৰ মনৰ খুদুৱনি নিবাৰণ কৰিবৰ বাবে তলৰ কথাখিনি লিখাটো লাগতিয়াল বুলি উপলব্ধি কৰিলোঁ : –\n২৯এপ্ৰিল ২০১৪ত প্ৰকাশিত এক মেডিকেল বুলেটিনত কোৱা হৈছে কলত থকা লাগতিয়াল তত্বসমূহৰ বাবে ই ১০শতাংশলৈকে ৰক্তচাপ হ্ৰাস কৰে৷ সেয়ে উচ্চ ৰক্তচাপ থকাসকলেও নিৰ্ভয়ে কলডিল খাব পাৰে৷\n৪ অক্টোবৰ, ২০১৬\nৱাটচএপ আৰু ম’বাইল +974 33738722\n(ইংৰাজীত মোৰ বিভিন্ন মেডিকেল লিখনিৰ লিংক হ’ল – www.drbhupensaikia.com)\nPumpkin Revolution in Nalbari District নলবাৰী জিলাত ৰঙালাও বিপ্লৱ\n“অসম কৃষি বিশ্ববিদ্যালয়ঃ ব্যাপ্তি, প্ৰাপ্তি আৰু প্ৰত্যাশা” Assam Agricultural University: Jurisdiction, Achievement and Aspirations


Contexts : Lake\nItems in Lake\nEnglish: Manasarovar Lake,\nAssamese: মানস সৰোবৰ,\nthe highest fresh water lake in the world at 4,566 mt. above the sea level on the Himalayas.\nগোলাকাৰ আকৃতিৰে প্ৰায় ৩২০ বৰ্গকিলোমিটাৰ ঠাই আগুৰি, ৯০ মিটাৰ গভীৰতাৰে সাগৰপৃষ্ঠৰ পৰা ৪,৫৫৬ মিটাৰ উচ্চতাত, হিমালয় পৰ্বতত (চীন দেশৰ তিৰ্বত স্বায়ত্বশাসিত অঞ্চলত)থকা পৃথিৱীৰ সৰ্বোচ্চ্ সতেজ পানীৰ হ্ৰদ৷ শীত কালত ইয়াৰ পানী গোট মাৰে৷ চুটলেজ নদীৰ উৎস৷ ব্ৰহ্মপুত্ৰ, গংগা আদি নদীৰ উৎসও ইয়াৰ ওচৰে পাজৰে৷ ইয়াৰে সৈতে হিন্দু ধৰ্মীয় বিশ্বাস জড়িত আছে৷ ভাৰত চৰকাৰৰ সৌজন্যত মানস সৰোবৰ ভ্ৰমণ কৰাৰ সুবিধা আছে৷\nEnglish: Loktak Lake,\nAssamese: লোকটাক হ্ৰদ,\nthe largest freshwater lake in India, also called the only Floating lake in the world due to the floating phumdis (heterogeneous mass of vegetation, soil, and organic matters at various stages of decomposition) on it, is located near Moirang in Manipur state, India.\nভাৰকৰ ভিতৰতে ডাঙৰ বিশুদ্ধ(অলুনীয়া) পানীৰ হ্ৰদ৷ মণিপুৰৰ মৈৰাং জিলাত অৱস্থিত৷\nEnglish: Dipor Bil, Deepor Beel,\nAssamese: দিপৰ বিল,\nNepali: दिपर बिल,\nis located to the south-west of Guwahati city, in Kamrup district of Assam, India It isapermanent freshwater lake, inaformer channel of the Brahmaputra River, to the south of the main river. It is also calledawetland under the Ramsar Convention which has listed the lake in November 2002, asaRamsar Site for undertaking conservation measures on the basis of its biological and environmental importance\nEnglish: Maguri Beel,\nAssamese: মাগুৰী বিল,\na wide, shallow lake in Tinsukia andapart of Dibru-Saikhowa National Park. Famous for various species of migratory birds in winter. There are good facilities for watching these birds.\nডিব্ৰু-চৈখোৱা ৰাষ্ট্ৰীয় উদ্যানৰ এক অংশ আৰু তিনিচুকীয়াৰ গুইজানৰ ওচৰত থকা বিখ্যাত বিল৷শীতকালত ইয়ালৈ অসংখ্য পৰিব্ৰাজক চৰাই আহে৷নাৱেৰে চৰাই চোৱাৰ ভাল ব্যৱস্থা আছে৷\nA lake in Kamrup district in southern bank of Brahmaputra\nকামৰূপ জিলাৰ ব্ৰহ্মপুত্ৰৰ দক্ষিণ পাৰে থকা উল্লেখযোগ্য হ্ৰদ৷


খ্বন মৗঙ | The Spirit of The State : সাগৰৰ ডায়েৰী (ৰিদিপ ৰঞ্জন চেতিয়া)\nসাগৰৰ ডায়েৰী (ৰিদিপ ৰঞ্জন চেতিয়া)\n"সাগৰৰ পাৰত সময় কটাই বৰ ভাল লাগে ।" মই কোৱা নাই, মোৰ কাষতে থিয় হৈ থকা ছোৱালীজনীয়ে কলে ।\nপ্ৰশান্ত মহাসাগৰ যাৰ পৰিধি অনন্ত, বিশাল অাৰু সুগভীৰ । এই মহাসাগৰেই আছিল এনে এক উত্তম স্থান যাক তাই প্ৰাণ ভৰি ভাল পাইছিল । ইয়াৰ নৈসৰ্গিক আকৰ্ষণে তাইক সেই স্থান এৰি আহিবলৈ দিয়া নাছিল । সাগৰৰ উচ্ছল চঞ্চল ঢৌবোৰ দৰ্শন কৰি তাই এক অতুলনীয় আনন্দত আত্মহাৰা হৈছিল ।প্ৰকৃততে স্বাধীনতাৰ এনে মুক্ত আৰু প্ৰাণপূৰ্ণ অনুভূতি আন কোনো স্থানতে হয়তো পোৱা নাযায় ।\nঅৱসৰৰ বিনোদনৰ খাতিৰত বহু লোক নিত্য-প্ৰতিদিন এই সাগৰৰ পাৰলৈ অাহে । সাগৰৰ পানীত ওফন্দি উঠা ওখ-চাপৰ ঢৌবোৰ চাই পৰিতৃপ্ত হয় । ইয়ালৈ অাহিলে সাতুৰিবলৈ জনাসকলেতো সাতুৰেই, নজনাসকলো পিছ পৰি নৰয় । তেওঁলোকে বিশেষ একো নকৰে । মাথো সাগৰৰ নিমখীয়া পানীৰ স্পৰ্শেৰে ভৰিকেইটা তিয়াই মনত উৎপন্ন হোৱা নিৰ্মল অানন্দৰ অাভাষ লয় অথবা ইয়াৰ পানীবোৰ ইজনে সিজনৰ গালৈ ছটিয়াই হাঁহি-ধেমালি কৰে ।\nএদিন এই সাগৰৰ পাৰতে মই লগ পাইছিলো, সেই ছোৱালীজনীক । নাম ময়ুৰী শৰ্মা । বয়স প্ৰায় ১৩ - ১৪ বছৰমান হব । অাচল ঘৰ অসমত, যদিও কৰ্মসূত্ৰে দেউতাকৰ লগত ইয়ালৈ অাগমন ঘটিল । প্ৰথম চিনাকী হোৱা দিনাৰে পৰা অামি প্ৰায়ে কথা পাতো । বিশেষকৈ মই অসমৰ পৰা অহা বুলি জনাৰ পাছত মোৰ লগত তাইৰ ভাৱৰ অাদান-প্ৰদান সহজ হৈ পৰিল । বৰ্তমান তাই গোৱাৰ দাতি কাষৰীয়া এখন চহৰত মাক-দেউতাকৰ সৈতে বসবাস কৰে । খুব মৰমলগা অাৰু স্বভাবতে প্ৰাণচঞ্চল ছোৱালীজনী দেখিলেই ভাল লাগি যায় । যেতিয়াই ইয়ালৈ অাহো, এটি মিচিকিয়া হাঁহিৰে তাই মোক সম্ভাষণ জনায় । সাগৰৰ পাৰৰ শাৰী শাৰী নাৰিকল গছৰ অাৰে অাৰে অামি খোজকাঢ়ি ফুৰো । কেতিয়াবা সেই গছবোৰৰ ছাঁত জিৰণি লওঁ । নিজৰ জীৱনৰ প্ৰায় প্ৰতিটো কথা তাই মোক মুকলি মনেৰে কব খোজে । তাই কি কৰি ভাল পায়, কি কি চখ অাছে, মাক-দেউতাকৰ সৈতে তাইৰ জীৱন প্ৰণালী কেনেধৰণৰ……এই সকলোবোৰ কথা মোৰ লগত অালোচনা কৰে ।তাইৰ নিজৰ কোনো দাদা নাছিল । সেয়ে তাই মোক প্ৰায়ে দাদা বুলি মাতে । কেতিয়াবা তাই মোক নিজৰ ঘৰলৈ অামন্ত্ৰণ জনায় । পিছে মইহে যাম যাম বুলি ভাবিও কাহানিও সময় উলিয়াব নোৱাৰো ।\nএদিন অামি সাগৰৰ পাৰত পুনৰ লগ হলো । পিছে ময়ুৰীৰ মুখত অাগতে দেখা সেই দীপ্তিময় হাঁহি যেন ম্লান পৰিল । এনে লাগিল যেন কিবা এটা কথাত তাই মন মাৰি অাছে । কৌতুহলবশতঃ সূধিলো, "কি হ'ল ! অাজি তোমাৰ মুখত প্ৰতিদিনৰ দৰে সেই মিচিকিয়া হাঁহিকণ যে নাই ! কিবা হৈছে নেকি ?"\n"কিনো কম অাপোনাক ! যদি কওঁ, মিছাতে দুখ পাব ! সেয়ে জনাব নিবিচাৰো । মোৰ কথা মোৰ লগতে থাকিবলৈ দিয়কচোন !"\n" কৈ দিয়া অাক' ! কথাবোৰ খুলি নকলে মনটো এনেই গধুৰ যেন লাগি থাকিব, গম পাইছানে ?"\n"নাই । মই কব নুখুজো ।"\n"কিয় ? মোক অাপোন বুলি নাভাবা নেকি ? দাদা বুলি এনেয়ে কোৱা ন !"\n"কথাটো তেনে নহয় !"\n"তেন্তে অাচল কথাটোনো কি ? মোৰ বোধেৰে যদি তুমি মোক এবাৰলৈ হলেও অান্তৰিকতাৰে সৈতে তোমাৰ অাপোন দাদা বুলি ভাবিছিলা, নিশ্চয় কৈ দিয়াত কোনো অাপত্তি থাকিব নালাগে ।"\n"কৈছো বাৰু……মই মোৰ দেউতাৰ সৈতে অতি সোনকালে এই চহৰ ত্যাগ কৰিব লাগিব । দেউতাৰ কাম অাছিল বাবে ইয়াত বহুদিন কটালো । এতিয়া কৰ্মস্থান সলনি হোৱাৰ বাবে অন্য এখন চহৰলৈ যাত্ৰা কৰিম । অাপোনাক এনেকৈ সাগৰৰ পাৰত হয়তো অাৰু কাহানিও লগ পোৱা নহব । সেয়ে মনটো অলপো ভাল লগা নাই ।"\n"হয় নেকি ? তোমাৰ অবিহনে ইয়ালৈ অাহি মোৰো ভাল নালাগিব । কিছু নিসংগ অনুভৱ কৰিম । পিছে অাচল কথাটো কি জানা ! সময় সলনি হয় । মানুহো একেদৰে নাথাকে । জীৱনত মিলন হলে বিচ্ছেদ হোৱাটোও এটা নিয়মৰ লেখীয়া কথা । সাগৰৰ পাৰত সজা বালিঘৰটোও এসময়ত পানীৰ সোতে ভাঙি থৈ যায় । সেই বুলি মন মাৰি থাকিব লাগেনে ? তুমি মানসিকভাবে শক্তিশালী হব লাগিব । গতিশীল জীৱনৰ সৈতে অাগুৱাই যোৱা । পিছে জীৱনৰ গতিপথত এই অচিন দাদাজনক পাহৰি নাযাবা । মনৰ অান্তৰিকতা যদি অটুট থাকে, অামাৰ সম্পৰ্কও চিৰ যুগমীয়া হৈ ৰব । বিশ্বাস ৰাখা । যদি সম্ভৱ হয়, অামি পুনৰ লগ হম ।"\n"গম পাইছো, এই কথাবোৰ কৈ অাপুনি মোক কিছু ক্ষণৰ সান্তনাহে যাচিব খুজিছে । জানেই নহয় অতীতৰ স্মৃতিয়ে মানুহক খেদি ফুৰে । মন বিয়াকুল হৈ পৰে অাৰু দুখত হৃদয়খন বিধস্ত হয় । তথাপি অাপোনাৰ কথাবোৰ শুনিলে মনত বৰ শান্তি পাওঁ, দাদা । পুনৰ এইদৰে সাগৰ তিৰত অাপোনাৰ লগত সময় কটোৱাৰ সুযোগ পামনে নাপাম নাজানো । কিন্তু অাপোনাৰ লগত কটোৱা প্ৰতিটো মুহূৰ্ত মোৰ বাবে স্মৰণীয় হৈ ৰব ।"\nএনেদৰেই এদিন হঠাতে সাগৰৰ পাৰত লগ পোৱা সেই ছোৱালীজনীৰ লগত পুনৰ এদিন সাগৰৰ পাৰতেই মোৰ বিচ্ছেদ ঘটে । অামাৰ অাৰু কোনোদিনে দেখা-সাক্ষাৎ নহল । জীৱনৰ প্ৰকৃতিয়েই এনেধৰণৰ যে অামি ইয়াৰ যাত্ৰাপথত লগ পোৱা অনেকজন ব্যক্তিক এইদৰেই এৰি অাহিব লগীয়া হয় । লগত মাথো থাকি যায় কিছু মধুৰ স্মৃতি, যি সোৱাৰাই দিয়ে যে অামাৰো অাছিল কিছুমান এনে দিন, কিছুমান এনে সময় যি সাগৰীয় পানীৰ ঢৌবোৰৰ দৰে অামাৰ মনত খলকনি তোলে ।


মৰ্মান্তিক! কামপুৰত বানত উটি গৈ মৃত্যু আৰক্ষী কনিষ্টবলৰ, সন্ধানহীন আৰক্ষী বিষয়া সমুজ্বল কাকতি\nHomeঅসমমৰ্মান্তিক! কামপুৰত বানত উটি গৈ মৃত্যু আৰক্ষী কনিষ্টবলৰ, সন্ধানহীন আৰক্ষী বিষয়া সমুজ্বল কাকতি


মন্ত্ৰী হিমন্তৰ ৰামঠগন! : স্থায়ী নিযুক্তি দিম বুলি প্ৰতিশ্ৰুতি দি চাকৰিৰ পৰা খেদালে কোভিড যোদ্ধাক\n‘আমি এবাৰ ব্যৱহাৰ কৰা টিচু পেপাৰ নহয়’ NHM কাৰ্য্যালয়ত কোভিদ যোদ্ধাৰ প্ৰতিবাদ\nগুৱাহাটী , November 21, 2020 7:11 pm\nমন্ত্ৰী হিমন্ত বিশ্ব শৰ্মাই পুনৰবাৰ কোভিড যোদ্ধাক ৰামঠগন দিয়াৰ ঘটনা পোহৰলৈ আহিছে।\nস্থায়ীভাৱে নিযুক্তি দিম বুলি আশ্বাস দি প্ৰায় ১৫০ গৰাকী বিভিন্ন ব্যক্তিগত চিকিৎসালয় বা প্ৰতিষ্ঠানৰ লেবৰেটৰী টেকনিচিয়ানক কামৰ পৰা বাহিৰ কৰি দিলে ৰাজ্যৰ বিয়াগোম স্বাস্থ্য বিভাগে।\nযোৱা ১১ নৱেম্বৰৰ দিনা ৰাজ্যৰ ৰাষ্ট্ৰীয় স্থাস্থ্য মিছনৰ সঞ্চালক ড০ লক্ষ্মণ এছে এক জাননী যোগে সাময়িকভাৱে নিযুক্তি দিয়া এডিশ্যনেল এইছ আৰসকলক কামৰ পৰা মুক্তি দিয়া হৈছে বুলি ঘোষণা কৰে।\nইপিনে, এইসকল নিযুক্তি হেৰুওৱা লেবৰেটৰী টেকনিচিয়ানক স্থায়ী নিযুক্তি দিয়া হ’ব বুলি সংবাদমেল পাতি ঘোষণা কৰিছিল স্বাস্থ্যমন্ত্ৰী হিমন্ত বিশ্ব শৰ্মাই নিজে।\nসংবাদমেলত তেওঁ কোৱা কথাখিনি অসম্পাদিতৰূপত পাঠক ৰাইজলৈ তুলি ধৰিলো।\nতেওঁ কৈছিল ‘আমাক এসপ্তাহৰ ভিতৰত ৰাষ্ট্ৰীয় স্বাস্থ্য অভিযানে ১৫০ গৰাকী লেবৰটেৰী টেকনিছিয়ানক নতুনকৈ চাকৰি দিব। আমি ৱাক ইন ইন্টাৰভিউ কৰি ল’ম। আৰু ১৫০ গৰাকীক আমি চাকৰি দিয়াৰ পাছত গুৱাহাটীৰ ৯০ টা এৰিয়া সভাত একোটাকৈ স্ক্ৰীণিং চেন্টাৰ স্থাপনৰ সিদ্ধান্ত লৈছো। যিসকলৰ নিযুক্তি হ’ব সেইসকলৰ স্থায়ী নিযুক্তি হ’ব আৰু তাৰ পাছত আমি আন কামত তেওঁলোকক ব্যৱহাৰ কৰিম।‘\nকিন্তু এতিয়া ৰাষ্ট্ৰীয় স্বাস্থ্য অভিযান, অসমে সম্পূৰ্ণ ওলোটা খৰ মাৰি এই লেবৰটেৰী টেকনিচিয়ানসকলৰ চাকৰিৰ পৰা চাটাই কৰাত ক্ষোভিত হৈ পৰিছে।\nশনিবাৰে ৰাষ্ট্ৰীয় স্বাস্থ্য সঞ্চালকালয়ৰ সন্মুখত প্ৰতিবাদী কাৰ্যসূচী ৰূপায়ণ কৰে লেবৰটেৰী টেকনিচিয়ানসকলে।\nতেওঁলোকৰ এটাই শ্লোগান ‘আমি টিচু পেপাৰ নহয়, এবাৰ ব্যৱহাৰ কৰি দলিয়াই পেলাব।‘\nপ্ৰতিবাদত অংশগ্ৰহণ কৰা এগৰাকী প্ৰতিবাদকাৰীয়ে সংবাদ মাধ্যমৰ আগত ক্ষোভ প্ৰকাশ কৰি কয় ‘আমাক নিযুক্তি দিয়াৰ সময়ত আশ্বাস দিছিল যে তিনি মাহৰ পাছত আমাক স্থায়ীভাৱে সংস্থাপন দিব। সেয়েহে আমি ভাল ভাল ব্যক্তিগত প্ৰতিষ্ঠান বা চিকিৎসালয়ত চাকৰি কৰি থকাসকলেও ক’ৰ’ণাৰ বিৰুদ্ধে যুঁজ কৰিবলৈ আহিছিলো।‘\n‘আমি গেলা গৰমতো পিপিই কীট পৰিধান কৰি নিজৰ কৰ্তব্য পালন কৰিছিলো। হিমন্ত বিশ্ব শৰ্মা চাৰে আমাক নিযুক্তি দিয়াৰ সময়তে তিনিমাহৰ পাছত স্থায়ী নিযুক্তি দিম বুলি আশ্বাস দিছিল। কিন্তু আজি আমাক সঞ্চালক চাৰে মাতি আনি কৈছে যে তোমালোকক কামৰ পৰা ৰিলিজ দিয়া হ’ল। আমি ইন্টাৰভিউ দি নিযুক্তি পাইছিলো হিমন্ত বিশ্ব চাৰে নিজে আমাৰ সৈতে মিটিং অনুষ্ঠিত কৰি স্থায়ীভাৱে নিযুক্তি দিম বুলি কৈছিল। কিন্তু আজি আমাক চাকৰিৰ পৰা খেদালে।‘ এইদৰে কয় ভুক্তভোগী এগৰাকী লেব টেকনিচিয়ানে।\nপ্ৰশ্ন হয়, যদি প্ৰকৃততে ৰাজ্যৰ বিয়াগোম স্বাস্থ্য বিভাগে স্থায়ীভাৱে নিযুক্তি দিব নোৱাৰে তেন্তে কিয় মিছা প্ৰলোভনৰে ১৫০ গৰাকী লেবৰেটৰী টেকনিচিয়ানক মাতি আনি কামত খটোৱালে?\nকিয় কোভিড পৰিস্থিতি নিয়ন্ত্ৰণ হোৱাৰ পাছত তেওঁলোকক টিচু পেপাৰৰ দৰে ব্যৱহাৰ কৰি দলিয়াই পেলোৱা হ’ল বুলি প্ৰশ্ন কৰে প্ৰতিবাদকাৰীসকলে।


প্ৰেয়সীৰ স্বপ্ন - এই সময়ত ᴾᴶᴹ\n22 Dec প্ৰেয়সীৰ স্বপ্ন\nPosted at 00:45h in গল্প\tby\tপংকজ জ্যোতি মহন্ত0Comments\n“হেল্ল’...! নম্ৰতা! শুন না, মোৰ সৰু ভাল খবৰ এটা আছে। এটা প্ৰজেক্ট পাইছোঁ। তইতো জানই, আমাৰ ইউনিভাৰ্চিটিৰ একাডেমিক ৰেজিষ্টাৰ, ৰেজিষ্টাৰ, বা যিকোনো এডমিনিষ্ট্ৰেটিভ অফিচাৰকেইটা কিমান ফকটীয়া; স্কলাৰশ্বিপৰ পইছা ডেৰ বছৰৰ পাছতহে আহিব! তাকো পাবলৈ কত গণ্ডগোল। প্ৰজেক্টৰ পইছা অহা মাহৰ পৰাই পাই থাকিম, মাহে পোন্ধৰ হাজাৰকৈ, সেইবাবে স্কলাৰশ্বিপটো মই বাদ দি দিম। প্ৰজেক্টটো একেটা টপিকৰে, গতিকে পিএইছডিত কোনো টেনচন নাই। আৰু দুবছৰৰ পাছত চাকৰি এটা পাম দেচোন! গতিকে একো চিন্তা নাই।” প্লাৱনে একেলেঠাৰিয়ে কৈ গ’ল। নম্ৰতাই অতি উৎসাহেৰে উত্তৰ দিলে—\n“ৱাও...., বঢ়িয়া! তই গধুলি আমাৰ ঘৰলৈ আহিবি, ভাত খোৱাকৈ। সবেই একেলগে ফুৰ্টি কৰিম। ঘৰলৈ খবৰ দিছ নে নাই? আৰু মোলৈ কিন্তু কিবা এটা লৈ আহিবি, ধুনীয়া খোৱা বস্তু।”\n- “দিছোঁ খবৰ। ঠিক আছে বাৰু। কিন্তু শুন। মোৰ আৰু এটা কথা ক’বলৈ আছে।”\n- “চা, তই বেয়া নাপাবি কিন্তু। তই না ক’লেও মোৰ একো আপত্তি নাই। নক’লে হয়তো মোৰ পিছত বেয়া লাগিব পাৰে, সেইবাবে কৈ দিওঁ। আৰু তোক সব কথা ক’ব পাৰি কাৰণেহে কৈছোঁ। তই কিন্তু বেয়া পালে নহ’ব।” প্লাৱনে অনুৰোধৰ সুৰত ক’লে।\n- “হ’ব হ’ব, ক। তই সেইবোৰ ক’লেহে মই বেয়া পাওঁ। চিধা, ডাইৰেক্ট ডাইৰেক্ট কথা কোৱা মানুহ, আজি পাতনি মেলি আছ যে? সোনকালে আচল কথাটো ক!”\n- “ঠিক আছে। শুন - মোৰ লগত বিয়া হ’বি?”\n“না.....! নহওঁ।” - নম্ৰতাই একেষাৰেই উত্তৰ দি অলপ ৰ’ল। তাই পুনৰ ক’লে - “কিন্তু, তই নোকোৱা কাৰণে মোৰ বহুত খং উঠি আছিল সদাই। ক’লি যে, বহুত ভাল লাগিল। মোৰ এটা ডাঙৰ আশা পূৰণ হ’ল।”\nপ্লাৱনে পুনৰ ক’লে - “শুন না। মানে, মই ভাবিলোঁ— আমিতো দুয়োটা ভাল বন্ধু। ইটোৱে সিটোৰ কথা বুজি পাওঁ। আৰু ভালটোতো লাগেই। গতিকে, দুয়োটা বিয়া হ’লে আমি একেদৰেই থাকি যাম। বহুত মিলাপ্ৰীতিৰে থকিব পাৰিম। কিন্তু, বেলেগৰ লগত সংসাৰ কৰিলে আগৰ দৰে ভাল বন্ধু হৈ থাকিব নোৱাৰি দেচোন। আৰু লগতে এটা অনিশ্চিত ভৱিষ্যত, ভাল হ’ব নে বেয়া হ’ব! অকলে থাকিবলৈ বহুত কষ্ট হয়, সেইকাৰণে মই ভাবিছোঁ, মই এতিয়া অলপ পইছা পাইছোঁ, তইয়ো অলপ পাই আছ, গতিকে আমি ধুনীয়াকৈ চলি যাব পাৰিম, আৰু দুয়োটাই একেলগে আমি ঘৰখন গঢ়ি থাকিম আগলৈ।”\n- “হয়, বুজি পাইছোঁ। আচলতে মইয়ো তোক বিচাৰিছিলোঁ। কিন্তু এদিন এটা কথাত গম পালোঁ, তোৰ লগত দুটামান কথাত মোৰ একেবাৰে মিল নাই, সেইকাৰণে মই ভাবিবলৈ বাদ দি দিলোঁ। কাৰণ সেইটো কথাই পিছত আমাৰ সম্পৰ্কটো বেয়া কৰি পেলাব। গতিকে বন্ধু হৈ থাকিম বুলিয়েই ঠিক কৰিলোঁ। তইয়ো মোৰ কথা ভাবিব পাৰ নে নাই সেইটো জানিবলৈ মোৰ খুব মন আছিল, আজি গম পালোঁ, বহুত ভাল লাগিল। গধুলি আহিবি তই। দুয়োটাই ভালকৈ বহি লৈ পাতিম। তোলৈ মই ফ’ন কৰিলোৱেইহেঁতেন আজি। মোক চাবলৈ ল’ৰা অহা কথা আছে এইকেইদিনত। আগতে ঘৰৰ পৰা খবৰ কৰিছে; ফটো-চটো আছে, তই আহি চাব পাৰিবি আজি। পচন্দ কৰিম চাগে মই। আৰু চাকৰিটো এৰি দিম চাগে এইকেইদিনতে। চাকৰি কিনো আৰু, এংকৰিং! আঠ হাজাৰ পাওঁ!” নম্ৰতাই কৈ গ’ল।\nপ্লাৱনে মাজতে ক’লে – “হ’ব দে...। ঠিক আছে বাৰু। গধুলিলৈ গৈ আছোঁ। এতিয়া বাই।”\n- “বাই বাই।”\n“নামটো কি? দেখাত কিন্তু একেবাৰে মিলা নাই তোৰ লগত। সঁচাকৈ কৈছোঁ। এনেই মানুহটো ভাল হ’ব পাৰে, নাজনো মই। কিন্তু তই যদি লগত গৈ থাক, তোৰ খুড়া বুলি ভাবিব সবেই। তোৰ খুড়াতকৈয়ো ডাঙৰ যেন লাগিছে। কেলৈ ইমান ডাঙৰ যেন যেন লাগিছে?” ফটোকেইখন চাই চাই প্লাৱনে ক’লে।\nনম্ৰতাই উত্তৰ দিলে - “ডাঙৰেই হয়। নামটো বিশাল। মোতকৈ বাৰ বছৰ ডাঙৰ।”\nপ্লাৱন - “দেখাত কিন্তু ২০ বছৰ ডাঙৰ যেন লাগিছে। কিয় পচন্দ কৰিম বুলি ভাবিছ তই?”\nনম্ৰতা - “আচলতে চা, মই তোকো পচণ্ড কৰিছিলোঁ। কিন্তু তই যে এদিন কৈছিলি— তহঁতৰ পদুলি মুখৰ পৰা চোতালৰলৈকে মাহঁতে পকা কৰিবলৈ লোৱা কাৰণে তই হাক দিছিলি, বন খিনিয়েই থাকিব লাগে বুলি কৈছিলি। মইয়ো কিন্তু পকা ফ্ল’ৰহে ভাল পাওঁ, কেঁচা মাটি, বন তেনেকৈ ভাল নাপাওঁ মই। তই কিন্তু সেইবোৰ ভাল পাৱ। বাকী সব মিল আছে ধৰ, কিন্তু এনেকুৱা কিছুমান কথাত আমাৰ মিল নাই। এতিয়া ঠিকেই আছে, কাৰণ এতিয়াতো আমি সব সিদ্ধান্ত একেলগে ল’ব লগা হোৱা নাই। কিন্তু বিয়া হোৱাৰ পাছত এইবোৰে আমাক বহুত সমস্যা দিব। সেইকাৰণে মই তোৰ লগত বিয়া হ’ম বুলি ভাবিবলৈ বাদ দি দিলোঁ। তই ভাল পাৱ খালি চকুৰে দেখা পৃথিৱীখন, আৰু মই ভাল পাওঁ ডাঙৰ দামী গ্লাছৰ মাজেৰে যিখন পৃথিৱী দেখা যায় সেইখন পৃথিৱী। গতিকে আমাৰ বহুত পাৰ্থক্য আছে। তই মাটিত খোজ দি ভাল পাৱ, আৰু মই ভাল পাওঁ “ৱাও, মাটিত খোজ দি ভাল লাগিছে” বুলি কেতিয়াবা কৈ। মই জানো, তই মোৰ কাৰণে সেইখিনি পুৰাব বিচাৰিবি, আৰু তই পাৰিবিও। তই পঢ়ো বুলি ভাবিলে ভাল ইনষ্টিটিউটত এমবিএ কৰি তিনি বছৰৰ ভিতৰতে বহুত বেছি দৰমহা লৈ প্ৰতিষ্ঠিত হ’ব পাৰিবি, সেইখিনি গুণ তোৰ আছে, আৰু মই নিজেও তোৰ কাৰণে তিনি বছৰ কি! আৰু সাত বছৰ ৰ’ব পাৰিম। কিন্তু তই সেইধৰণৰ কেৰিয়াৰ নিবিচাৰ, তই মনত আঘাট পাবি পিছত। আৰু তই এনেকৈ গৱেষণা কৰি গ’লি..., চাকৰি কৰিলেও খুৱ বেছি মাহে চল্লিশ হাজাৰ টকা পাবিগৈ! সেইখিনিৰে তইতো মোৰ কাৰণে তেনেকুৱা এটা পৰিৱেশ আনি দিব নোৱাৰ! আৰু আমাৰ অসমৰ কলেজ বা কিবা ইনষ্টিটিউটবোৰৰ কেইটানো ধুনীয়া, সবতে পৰিৱেশটো গৰাখহনীয়া চলি থকা নিচিনাই। মই ভাল পাওঁ টাইলছ, তই ভাল পাবি ধূলি; তই ভাল পাবি গছৰ ছাঁ, মই ভাল পাম এচি থকা বন্ধ কোঠা....। পিছত আমাৰ বহুত কাজিয়া লাগিব, আজিৰ বন্ধুত্ব একেবাৰে শেষ হৈ যাব। তাতকৈ আমি যদি আমাৰ পৰিয়ালৰ সৈতে কেতিয়াবা এদিন লগ খাওঁ, তই তোৰ পৰিৱেশলৈ আমাক লৈ যাবি, মই মোৰ পৰিৱেশলৈ তহঁতক এদিন লৈ যাম, বহুত ভাল লাগিব তেতিয়া..। গোটেই জীৱন আমি মিলি থাকিব পাৰিম...।” কৈ কৈ নম্ৰতা কিছুসময় ৰ’ব বিচাৰিলে।\nপঠনীয়: লুণ্ঠনৰ শেষৰ এটা দুপৰীয়া\nপ্লাৱনে ক’লে - “হয় কথাখিনি। আগতীয়াকৈ ভাবি লোৱাতো ভাল। মই এইবিলাক চলি যাব বুলি ভাবিছিলোঁ। মানে, ভাবিয়েই চোৱা নাছিলোঁ। হ’ব দেঃ! কিন্তু এটা কথা আকৌ — বিশালৰ কথা তইতো এতিয়াও জনাই নাই, সিও যদি মোৰ নিচিনাই হয়, মানে তাৰ ভাল লগা বস্তুবোৰৰ কথা কৈছোঁ..। তই ভালকৈ চাই ল’বি কিন্তু এতিয়াই।”\nনম্ৰতা - “তাক আচলতে সেইবোৰ ক্ষেত্ৰত নাচালেও হ’ব বুলি মই ভাবিছোঁ। কাৰণ সি ইতিমধ্যে সেই সজাত বন্দী হৈ গ’ল না! সি তাৰ পৰা ওলাব নোৱাৰে আৰু। বা নিবিচাৰে আৰু ওলাব।”\nপ্লাৱন - “তেন্তে ঠিকেই আছে। আৰু..., কথা পাতি থাকোঁতে তোৰ আইছ-ক্ৰীম গলি গ’ল, গম পাইছনে নাই? খা সোনকালে।”\nনম্ৰতা - “হা হা হা। পাহৰিয়ে গৈছিলোঁ ৰহ!” নম্ৰতাই আইছ-ক্ৰীম খাবলৈ ধৰিলে। প্লাৱনে ক’লে - “দেউতা অহা নাই যে এতিয়ালৈকে? কি আনিব দিছ?”\nনম্ৰতা - “কাজু। আজি এটা স্পেচিয়েল পোলাও খুৱাম তোক।”\nপ্লাৱন – “এক মিনিট! তই চাকৰি এৰিম বুলি যে ক'লি? বিয়ালৈ অলপ দিনতো ৰ’ব লাগিব! এতিয়াই এৰিব নালাগে নেকি চাকৰিটো৷”\nনম্ৰতাই ক’লে– “অলপ দিন মানে, তিনিমাহৰ ভিতৰত হৈ যাব চাগে৷ আৰু বিয়া হৈ ইয়াৰ পৰা গ'লেগৈ বেলেগ চাকৰিতো কৰা নহ'ব চাগে৷ এইকেদিনহে আৰু। চাওঁ কি কৰোঁ, এতিয়াই সিদ্ধান্ত লৈ লোৱা নাই বাৰু৷ আৰু কি জান, বিশালে মোক এংকৰিং কৰোঁতে দেখিয়েই পচন্দ কৰিছিল, কিবা বাতৰি চাইছিল এদিন গুৱাহাটীলৈ আহোঁতে৷ সেইয়া চা, সিও হয়তো মোক এংকৰ বুলিয়েই পচন্দ কৰিলে৷ একেজনী মানুহকে বেলেগ স্থানত দেখা হ'লে হয়তো সি পচন্দ নকৰিলেইহেঁতেন কিজানি! মইয়ো এনেকুৱা প্ৰদৰ্শন আৰু আহৰণৰ জগতখনক পচন্দ কৰোঁ৷ মই যেতিয়া প্ৰথম গুৱাহাটীলৈ আহিছিলো কিছুমান মানুহ দেখি আচৰিত হৈ গৈছিলোঁ৷ তেওঁলোকে বছৰৰ মূৰত এদিন যদি মানিমুনি শাকেৰে এসাজ খাই সেইটোক লৈ গৌৰৱৰ অন্ত নাই৷ খাইছে বুলি গৌৰৱ নকৰে, ‘তেওঁলোকে এতিয়াও মানিমুনি খাইছে’ - সেই বুলিহে গৌৰৱ কৰে৷ আমিতো ঘৰত কতবাৰ খাইয়েই থাকোঁ, একো ভাৱেই নাহে তেনেকুৱা৷ এতিয়া মই তেনেকুৱা গৌৰৱবোৰ ভাল পাওঁ, যাতে মইয়ো এদিন আনক ক'ব পাৰোঁ তেনেকৈ, কিন্তু সদায় সেইবোৰ পাই থকা পৰিৱেশ মই পাব নিবিচাৰোঁ৷”\nপ্লাৱন - “বুজিলোঁ দে৷ ঠিক আছে। ক’বি কেতিয়াবা কিবা সহায় লাগিলে। তোৰ আশা পূৰণ কৰাত মই পৰাখিনি সহায় কৰিম৷”\nপ্লাৱনৰ কথাষাৰ নম্ৰতাৰ কাণত সোমাল, কিন্তু তাইৰ মনলৈ বেলেগ কিবা এটা ভাৱ আহি থকাৰ দৰে তল মূৰ কৰি ৰহস্যপূৰ্ণ হাঁহি এটা মাৰি আছে। মুখলৈ চাই প্লাৱনে সুধিলে— “কি ভাবিছ?”\nনম্ৰতাই উত্তৰ দিলে— মই জানো, বিশালক মোৰ খুড়াৰ দৰে লাগিব দেখাত। কিন্তু কোনেও মোক কোৱা নাই কথাতো। কিন্তু তই কৈ দিলি। তই হঁহা নাই, বা মোক তই বিদ্ৰুপ নকৰ। আনে কৰিব পাৰে। বা আনে ভাল লাগিছে বুলিয়েই ক’ব। এনেই যিটো কোৱা হয়। এতিয়ালৈকে কোনো এটা যোৰ মই দেখা পোৱা নাই যাক মানুহে মুখৰ আগত “পাভ যোৰা” বুলি নকয়! আনে কি দেখিব পাৰে সেইটো মই তোৰ পৰাই গম পাওঁ। তই মোৰ বাবে দাপোনৰ নিচিনা। তোৰ জড়িয়তেই মই নিজক দেখা পাওঁ। বহুবাৰ দেখিছোঁ; এতিয়ালৈকে।\n“হাঃ হাঃ, সেইকাৰণে মইয়ো তোৰ পৃথিৱীখনৰে এটা অংশ!” – প্লাৱনে কৌতুক কৰি ক’লে।\n“হয়েই!” – নম্ৰতাই দৃঢ়তাৰে ক’লে।\nনম্ৰতাৰ বিয়াৰ পৰা উভটি আহি পাওঁতে পুৱা ন বাজিবৰ হ’ব। বিয়া গুৱাহাটীতে হৈ গ’ল। ঠাণ্ডা দিন। কাষৰ ৰুমৰ ল’ৰাকেইজনে বাহিৰতে ৰ’দ লৈ কথা পাতি আছে। প্লাৱনেই সবতকৈ ডাঙৰ। প্লাৱনক দেখিয়েই সিহঁতে জোকাবলৈ ধৰিলে— “প্লাৱন দা, লগৰ ছোৱালীৰ বিয়া খাই আহিল? এতিয়া নিজৰ বিয়াখনৰ কথা ভাৱক আৰু।” প্লাৱনে তাইকে বিয়া পাতিম বুলি যে এদিন ভাবিছিল সিহঁতক এনেই ক’বলৈ মন গৈছিল, কিন্তু সি ক’ব নিবিচাৰিলে, কাৰণ সেইটো ক’লে সিহঁতে “ট্ৰেজেদি” বুলি হুলষ্ঠুল লগাব।\nএইটো অঞ্চলতে ইউনিভাৰ্চিটিৰ হাজাৰ সংখ্যক ল’ৰা-ছোৱালী থাকে। পথটোৱেদি ল’ৰা-ছোৱালীৰ আহ-যাহ চলি আছে। “প্লাৱন দা, এইজনী ছোৱালীলৈ চাওক। আপুনি যে ভাল পায়। আপোনাৰ লগত সঁচাকৈ মিলিব কিন্তু” – আহি আহি সিহঁতৰ ওচৰ পোৱা ছোৱালী এজনীক জোকাবলৈ এটাই চিঞৰি ক’লে। আটাইকেইটাই ছোৱালীজনীৰ ফালে চালে। হঠাৎ মৰা চিঞৰটো শুনি ছোৱালীজনীয়েও মূৰ ঘূৰাই সিহঁতলৈ চাই পঠিয়ালে। আটাইকেইটাৰে চেহেৰা তাই স্পষ্টকৈ দেখা পাই গ’ল। মুদত মুখ ঘূৰাই তাই গুচি গ’ল। “হেই, এইজনী! দেখিছোঁ আগতে। ইমান গৰ্বত থাকে একেৰাহে। ভাল নালাগে। বিৰাট গৌৰৱী হ’ব ছোৱালীজনী। সৌটো হোষ্টেলতে থাকে। মই বহুতদিন দেখিছোঁ। প্লাৱন দা নাচাব এইজনীক। নামো জানো মই তাইৰ” - এটাই গাই গ’ল।\n“অ’ এইজনী ছোৱালী আগতে মইয়ো দেখিছোঁ দুদিন” – প্লাৱনে ক’লে।\n“অ’ দেখিছে তাৰমানে? নামটো লাগিব নেকি?” – এটাই জোকাবলৈ ক’লে।\n“নালাগে নাম। নাম জানি মই কি কৰিম!” – প্লাৱনে উত্তৰ দিলে।\n“হাঃ হাঃ, প্লাৱন দাই লাজ কৰিছে। কৈ দিওঁ শুনক নামটো– নিশিতা। কেমিষ্ট্ৰিৰ ছোৱালী। কিন্তু ভাল নহ’ব। একেৰাহে ইমান গৰ্বত থাকে! ভাল নালাগে!”\n“আচলতে তাই গৰ্বত নাথাকে চাগে। তাইৰ সেইটো গতেই চাগে, কথা-বতৰা বা মনটো ভাল হ’বও পাৰে।” – প্লাৱনে ক’লে।\n“বা....! দেখিছা! ভাল লাগিছে মানে আপোনাৰ। ৰ’ব, আজিৰ পৰা দেখিলেই প্লাৱন দা বুলি জোকাম।”\nসি হাক দিলে সিহঁতে বেছিহে কৰিব বাবে প্লাৱনে একো নক’লে।\nসঁচাকৈ সিহঁতে ছোৱালীজনীক সেইপিনেদি পাৰ হৈ যোৱা দেখিলেই “প্লাৱন দা” বুলি জোকাবলৈ ধৰিলে। কিন্তু প্লাৱনৰ সিমান ওলাই-সোমাই থাকিবলৈ সময় নহয়। সেইবাবে সি তাইক সেইদিনাৰ পৰা দেখাও পোৱা নাই। সেইকাৰণে তাইক প্লাৱন দা বুলি জোকাই জোকাই আমনি লগাত ল’ৰাকেইটাই “নিশি”, “দিনতেই নিশা হ’ব এতিয়া” আদি কৈ জোকাবলৈ আৰম্ভ কৰিলে। আৰু লাহে লাহে সেইটোও এটা গতানুগতিক অৰ্থহীন ঘটনা হৈ পৰিবলৈ ধৰিলে..।\nসি নিশিতাক ইয়াতে লগ পাই যাব বুলি প্লাৱনে ভবা নাছিল। ওচৰতে থকা চিনাকি ভনীয়েক পাপৰিৰ কোঠালৈ আহিছে সি। দুয়োজনী হয়তো আগৰে চিনাকী।\n“নিশিতা, এইয়া প্লাৱন দা। আৰু প্লাৱন দা, এইয়া নিশিতা, আমি কলেজত একেটা হোষ্টলতে আছিলোঁ।”\n“আচ্চা। হাই!” – প্লাৱনে ক’লে।\n“হাই” – ভদ্ৰতাৰ খাতিৰত নিশিতাই ক’লে। “মই চিনি পাওঁ এখেতক” – নিশিতাই পাপৰিলৈ চাই খং আৰু বিদ্ৰুপেৰে ক’লে – “এখেতে মোক ভাল পাই, সেইকাৰণে মোক জোকাবলৈ লগাই দিয়ে লগৰকেইটাক।”\nকথাষাৰ শুনিয়েই প্লাৱনে হাঃ হাঃ হাঃ কৈ হাঁহিবলৈ ধৰিলে। পৰিস্থিতিটো দেখি, প্লাৱনৰ কাৰণে নিশিতাৰ আগত এতিয়া লাজ পাব নেকি বুলি পাপৰি চিন্তা কৰিবলৈ ধৰিলে। নিশিতা খঙতে বহি আছে মনে মনে।\nহাঁহি শেষ কৰি প্লাৱনে ক’লে – “আচলতে মই তোমাক ভাল নাপাওঁ। ভাল নাপাওঁ বুলি নহয় আচলতে, মই তোমাক চিনিয়েই নাপাওঁ। সেইদিনা তোমাক দেখি সিহঁতে কৈ আছিল – তুমি খুব গৰ্বত থাকা, দেখিলেই গম পাই, সেইকাৰণে ভাল নালাগে তোমাক। সিহঁতেও তোমাক চিনি নাপায়, বাটত দেখিছে মাথোঁ কেইবাবাৰো। সিহঁতৰ কথা শুনি তেতিয়া মই ক’লো – আচলতে তোমাৰ গতটো তেনেকুৱা হ’ব পাৰে; কথা-বতৰা, ব্যৱহাৰ বা মনটো তেনেকুৱা নহ’বও পাৰে। সেইটো শুনিয়েই পিছতো সিহঁতে জোকাই থাকিবলৈ ধৰিলে। সিহঁতো বেয়া ল’ৰা নহয়। এইটো বয়সত জোকোৱাটোনো কি! সেইকাৰণে জোকাই আছে। আৰু মই হাক দিলে বেছিকৈহে জোকাব, গতিকে মই হাকো দিয়া নাই। তোমাক মই দুদিন দেখিছোঁ ক’ৰবাত; তেনেকৈ বহুত মানুহ দেখা পোৱা যায়, মনত পেলালে মনত পৰি যাব।”\nপ্লাৱনৰ কথা শুনি পাপৰিয়ে সকাহ পালে। পৰিস্থিতিটো ভাললৈ আহিল। আৰু নিশিতাই এটা জোকাৰণি অনুভৱ কৰিলে। যিমান পাৰে, সেইটো প্ৰকাশ হৈ যাতে নাযায়, তাই সচেতন হৈ থাকিল। আৰু, কিজানি প্ৰকাশ হৈছেই বুলি তাই ভয়ো খালে...।\nদিন বাগৰি যোৱাৰ লগে লাগে প্লাৱনৰ প্ৰতিটো খবৰ নিশিতাক দৰকাৰ হ’বলৈ ধৰিলে। পাপৰি হাইৰান হৈ গ’ল।\nএদিন প্লাৱন আৰু নিশিতা দুয়োটাকে একেলগে বহুৱাই লৈ, “যাঃ, তই নিজেই খবৰ লৈ থাকিবি আজিৰ পৰা” বুলি পাপৰিয়ে নিশিতাক কৌতুক কৰি সকীয়াই দিলে, লগতে আৰু ক’লে - “পিছে, মোক আকৌ দুয়োটাৰে খবৰ নিদিয়াকৈ নাথাকিবি!”\nনিশিতাৰ চাকৰি হ’ল, ONGC ত। যোগদান কৰা তিনি মাহ হৈ গ’ল। যোৱাৰ আগত তাইৰ সঠিক সিদ্ধান্ত প্লাৱনক কৈ গৈছিল। প্লাৱনে মনা নাছিল। আজি চাৰি মাহৰ পাছত আকৌ কথাখিনি মুখামুখিকৈ ক’বলৈ তাই তাক লগ কৰিবলৈ আহিছে।\n“নাই নহ’ব। মই কৈছোঁৱেই” – প্লাৱনে কৈ গ’ল – “গোটেই চাকৰি জীৱন তুমি মোতকৈ চাৰিগুণ বেছি দৰমহা পাবা। তোমাতকৈ বেছি দৰমহা পোৱা বা তোমাৰ সমপৰ্যায়ৰ ভাল ল’ৰা এটা তুমি পাবাই। মই পৰিসংখ্যা-বিজ্ঞানৰ ছাত্ৰ হৈ থাকিম সদায়, গতিকে তাতকৈ মোৰ বেছি একো উপাৰ্জন নহয়। মোৰ কোনো আপত্তি নাই, কিন্তু কেতিয়াবা তোমাৰ মনলৈ বেয়া ভাৱ আহিব। হীনমন্যতা আহিব তোমাৰ মনলৈ। ‘এহ, ইমান কম দৰমহা পাই মানুহটোৱে’ – এনেকুৱা ভাৱ আহি যাব পাৰে এদিন তোমাৰ মনলৈ। সেইটো মই বিচৰা নাই। এতিয়া তুমি আৱেগত কৈছা নহয় বুলি, কিন্তু এদিন হ’ব তেনেকুৱা।”\n“মই বহুত ভাবিহে কৈছোঁ। নাহে।” – নিশিতাই ক’লে – “মইয়ো এইটো লাইনলৈ আহিব পাৰোঁ, কিন্তু সিটো লাইন মই ভাল পাওঁ। সেইবাবে তাত চাকৰি কৰিবলৈ গৈছোঁ। কিন্তু তাৰ অৰ্থ এইটো নহয় মই মূল্য বুজি নাপাওঁ। হয়, সাধাৰণতে বহুতৰ হয়। কিন্তু মোৰ নহয়, বহুত ভাবি-চিন্তিয়েই মই তোমাক বিচাৰিছোঁ। তাৰ কামত বেচি ব্যৱসায়িক চাহিদা আছে কাৰণে মই বেছি দৰমহা পাম, কিন্তু মোৰ চকুপানীৰ বাবে মোক কোনেও দৰমহা নিদিয়ে। নিদিয়েতো নিদিয়েই, কিন্তু সেই দৰমহা কোনেও নিদিয়ে বুলি যাতে মই আৰু কেতিয়াও আক্ষেপ কৰিব নালাগে সেইবাবে আহিছো তোমাৰ ওচৰলৈ। নিজৰ চকুলো সৰা বাট মই নিজেই মোকোলাব বিচৰা নাই।....”\nনিশিতাই প্লাৱনক আৰু অধিক বুজাবলৈ আৰম্ভ কৰিলে....। প্লাৱনে শুনি আছে। কিন্তু কি সিদ্ধান্ত ল’ব সি ঠিক কৰিব পৰা নাই...।


কলকাতা নাইট ৰাইডাৰ্ছ - অসমীয়া ৱিকিপিডিয়া\n(ৰে'ড চিলীজ এণ্টাৰটেইনমেণ্ট)\nজে এছ চি এ ইণ্টাৰ নেচনেল ক্ৰিকেট ষ্টেডিয়াম\nআই পি এল বিজয়:\nচি এল টি২০ বিজয়:\n০ (কোৱালিফাই- ২০১১, ২০১২)\nকলকাতা নাইট ৰাইডাৰ্ছ (ইংৰাজী: Kolkata Knight Riders, সংক্ষেপে KKR) ইণ্ডিয়ান প্ৰীমিয়াৰ লীগত কলকাতাক প্ৰতিনিধিত্ব কৰা এটা ক্ৰিকেট ফ্ৰেন্সাইজি। এই ফ্ৰেন্সাইজিৰ স্বত্বাধিকাৰী হ'ল বলিউডৰ অভিনেতা শ্বাহৰুখ খানৰ ক'ম্পানী ৰে'ড চিলীজ এণ্টাৰটেইনমেণ্ট, অভিনেত্ৰী জুহি চাওলা আৰু তেওঁৰ স্বামী জয় মেহতাৰ মেহতা গ্ৰুপ। গৌতম গম্ভীৰ বৰ্তমান এই দলৰ অধিনায়ক আৰু অষ্ট্ৰেলিয়াৰ প্ৰাক্তন ক্ৰিকেটাৰ ট্ৰেভৰ বে'লিছ এই দলৰ প্ৰশিক্ষক। ৱাছিম আক্ৰাম দলটোৰ বলিং কনছালটেণ্ট আৰু মেণ্টৰ। সৌৰভ গাংগুলী প্ৰথম তিনিটা বৰ্ষৰ কাৰণে দলটোৰ আইকন খেলুৱৈ আছিল আৰু প্ৰথম আৰু তৃতীয় বৰ্ষত দলটোৰ নেতৃত্ব দিছিল। দ্বিতীয় বৰ্ষত নেতৃত্বৰ দায়িত্বত আছিল ব্ৰেণ্ডন মেককুলাম। ২০১২ চনত চেন্নাইত ডিফেণ্ডিং চেম্পিয়ন চেন্নাই ছুপাৰ কিংছক ৫ উইকেটত হৰুৱাই দলটোৱে প্ৰথমবাৰ আই পি এলৰ চূড়ান্ত বিজয়ীৰ সন্মান লাভ কৰে।\nদলটোৰ অফিচিয়েল থীমটো হ'ল কৰবো, লৰবো, জিতবো ৰে (কৰিম, যুঁজিম, জিকিম) আৰু অফিচিয়েল ৰং হ'ল পাৰ্প'ল আৰু সোণালী। ২০১১ চনত কলকাতা নাইট ৰাইডাৰ্ছৰ ব্ৰাণ্ড মূল্য আছিল $৫৭.৫ নিযুত আৰু ই সকলো দলৰ ভিতৰত তৃতীয় স্থানত আছিল। চেলিব্ৰিটীৰ অধীনৰ দল হিচাপে দলটোৱে যথেষ্ট জনপ্ৰিয়তা অৰ্জন কৰা সত্বেও দলটোৱে ইতিমধ্যে বহু বিতৰ্কৰ সন্মুখীন সন্মুখীন হৈছে আৰু প্ৰথম তিনিটা বৰ্ষত দলটোৱে শোচনীয় প্ৰদৰ্শন আগবঢ়ায়। চতুৰ্থ বৰ্ষত অৱশ্যে দলটোৱে নিজৰ প্ৰদৰ্শন উন্নীত কৰি আই পি এল প্লে' অফ পৰ্যায় আৰু ২০১১ চেম্পিয়ন্‌ছ লীগ টুৱেণ্টি২০লৈ যোগ্যতা অৰ্জন কৰে। ২০১২ চনত তেওঁলোকে আই পি এলৰ বিজয়ীৰ সন্মান লাভ কৰে।\nদলটোৰ সৰ্বাধিক ৰাণ কৰোঁতা হ'ল গৌতম গম্ভীৰ, আৰু সৰ্বাধিক ৱিকেট লওঁতা হ'ল লক্ষ্মীপতি বালাজি। এছিয়াৰ বৃহত্তম ষ্টেডিয়ামবিলাকৰ মাজৰ এখন তথা ভাৰতৰ সৰ্ববৃহৎ ষ্টেডিয়াম ইডেন গাৰ্ডেন, ছল্ট লে'ক ষ্টেডিয়াম আৰু ৰুংৰাডু মে' ডে' ষ্টেডিয়াম হৈছে দলটোৰ ঘৰুৱা খেলপথাৰ।\n1 ফ্ৰেন্সাইজিৰ ইতিহাস\n2 ইণ্ডিয়ান প্ৰীমিয়াৰ লীগ\nফ্ৰেন্সাইজিৰ ইতিহাস[সম্পাদনা কৰক]\nKKR-ৰ স্বত্বাধিকাৰীসকল ক্ৰমে শ্বাহৰুখ খান, জুহি চাওলা আৰু জয় মেহতা(বাওঁফালৰপৰা), ২০১২ চনত।\n২০০৮ চনত ভাৰতীয় ক্ৰিকেট নিয়ন্ত্ৰণ ব'ৰ্ডে ইণ্ডিয়ান প্ৰীমিয়াৰ লীগ নামেৰে এখন টুৱেণ্টী২০ ক্ৰিকেট প্ৰতিযোগিতাৰ সৃষ্টি কৰে। সেই বছৰৰে এপ্ৰিলৰপৰা জুনলৈকে চলা প্ৰাৰম্ভিক বৰ্ষৰ আই পি এলত আঠটা দলৰ অংশগ্ৰহণৰ সিদ্ধান্ত লোৱা হয়। ২০ ফেব্ৰুৱাৰীত মুম্বাইত আঠখন ভিন্ন চহৰক প্ৰতিনিধিত্ব কৰা আঠটা দলৰ নিলাম অনুস্থিত হয়। বলিউডৰ অভিনেতা শ্বাহৰুখ খানৰ ক'ম্পানী ৰে'ড চিলীজ এণ্টাৰটেইনমেণ্টে অভিনেত্ৰী জুহি চাওলা আৰু তেওঁৰ স্বামী জয় মেহতাৰ লগ লাগি $৭৫.০৯ নিযুত (₹৩৫৭ কোটি) মূল্যত কলকাতাক প্ৰতিনিধিত্ব কৰিবলগা দলটো ক্ৰয় কৰে। ভাৰতৰ জাতীয় দলৰ প্ৰাক্তন অধিনায়ক, পশ্চিমবংগ নিবাসী, দ্য বেংগল টাইগাৰ, দাদা, দ্য প্ৰিন্স অব কলকাতা আদি বিভিন্ন উপনামেৰে সন্মানিত সৌৰভ গাংগুলীক দলটোৰ আইকন খেলুৱৈ ঘোষণা কৰা হয়। তেওঁক দলটোৰ অধিনায়ক হিচাপেও মনোনীত কৰা হয়।\nপ্ৰথম বৰ্ষৰ আই পি এলত ৰয়েল চেলেঞ্জাৰ্ছ বাংগাল'ৰ আৰু ডেক্কান চাৰজাৰ্ছৰ বিৰুদ্ধে নিজৰ প্ৰথম দুইখন খেলতে বিজয় সাব্যস্ত কৰি কলকাতা নাইট ৰাইডাৰ্ছে সুন্দৰ আৰম্ভণি কৰে। উদ্বোধনী খেলখনত কলকাতা নাইট ৰাইডাৰ্ছৰ প্ৰাৰম্ভিক বেট্‌ছমেন ব্ৰেণ্ডন মেক্‌কুলামে ১৫৮ ৰাণৰ এটা ইনিংছ খেলে আৰু ইয়ে বৰ্তমানলৈ কোনো টুৱেণ্টি২০ খেলত কোনো বেট্‌ছমেনে সংগ্ৰহ কৰা সৰ্বাধিক ৰাণ। অৱশ্যে দলটোৱে ইয়াৰ পাছৰ চাৰিখন খেলত একেলেথাৰিয়ে পৰাজয়বৰণ কৰে। সৌৰভ গাংগুলী আৰু শ্বোৱেইব আখটাৰৰ সুন্দৰ প্ৰদৰ্শনেৰে দলটোৱে ইয়াৰ পাছৰ তিনিখন খেলত জয়লাভ কৰে যদিও দলটোৱে পুনৰ নিম্ন প্ৰদৰ্শন আগবঢ়াই তাৰ পিছৰ তিনিখন খেলত পৰাজিত হয়। ইয়াৰে এখন খেলত দলটো মুম্বাই ইণ্ডিয়ান্‌ছৰ বিৰুদ্ধে ৬৭ ৰাণত অল আউট হয় আৰু ২০০৮ বৰ্ষৰ আই পি এলৰ ই সৰ্বনিম্ন স্ক'ৰ।  দিল্লী ডেৰডেভিল্‌ছৰ বিৰুদ্ধে খেলখন বৰষুণৰ বাবে বাতিল হোৱাত দলটোৰ ছেমিফাইনেল খেলাৰ আশা নিৰ্বাপিত হয়। নিজৰ অন্তিমখন খেলত দলটোৱে কিংছ XI পঞ্জাবৰ বিৰুদ্ধে জয়লাভ কৰে।\nদল গঠন, চেন্নাই ছুপাৰ কিংছৰ বিৰুদ্ধে খেলখনত গাংগুলীৱে টছত জিকি লোৱা বেটিঙৰ সিদ্ধান্ত, ইডেন গাৰ্ডেনত অনুস্থিত খেলসমূহত আমোদকৰ লগোৱা আদি ক্ষেত্ৰত দলটো বিতৰ্কৰ সন্মুখীন হয়। আন্তঃৰাষ্ট্ৰীয় ক্ৰিকেট সংস্থাই শ্বাহৰুখ খানক খেল চলি থকা সময়ত দলটোৰ ড্ৰেছিং ৰুমত সোমোৱাত বাধা আৰোপ কৰে। তেওঁ পিছত এই বুলি বক্তব্য দিয়ে যে আই পি এলৰ বিষয়ববীয়াই আচৰণবিধিসমূহৰ স্পষ্টীকৰণ নকৰালৈকে তেওঁ আই পি এলৰ বাকী থকা খেলকেইখনত উপস্থিত নাথাকে।\nএই বৰ্ষৰ আই পি এলত মুঠ ১৩ কোটি টকা লাভ কৰি কলকাতাই আৰ্থিকভাৱে সবাতোকৈ সফল আই পি এল ফ্ৰেন্সাইজি হিচাপে পৰিগণিত হয়।\n↑ 1.0 1.1 Eden Gardens | India | Cricket Grounds | ESPN Cricinfo. Content-ind. cricinfo.com. Retrieved4September 2011.\n↑ 2.0 2.1 Kolkata Knight Riders win IPL 5, beat Chennai Super Kings "KKR beat CSK". http://www.ipl-schedule.net/ipl-2012-final-kolkata-knight-riders-win-ipl-5-beat-chennai-super-kings/ Kolkata Knight Riders win IPL 5, beat Chennai Super Kings। আহৰণ কৰা হৈছে: 13 October 2012.\n↑ 3.0 3.1 "IPL victory puts KKR in the black". http://business-standard.com/india/news/ipl-victory-puts-kkr-inblack/475643/। আহৰণ কৰা হৈছে: 30 May 2012.\n↑ "Kolkata Knight Riders / Records / Twenty20 matches / Most runs". Stats. cricinfo.com. http://stats.espncricinfo.com/ipl-kolkata/engine/records/batting/most_runs_career.html?class=6;id=4341;type=team। আহৰণ কৰা হৈছে: 30 May 2012.\n↑ "Kolkata Knight Riders / Records / Twenty20 matches / Most wickets". http://stats.espncricinfo.com/ipl-kolkata/engine/records/bowling/most_wickets_career.html?class=6;id=4341;type=team। আহৰণ কৰা হৈছে: 30 May 2012.\n↑ Rungrado May Day Stadium. worldstadiums.com (1 May 1989). Retrieved4September 2011.\n↑ "Everything you wanted to know about the Indian Premier League". Cricinfo. http://content-www.cricinfo.com/baggygreen/content/story/337868.html। আহৰণ কৰা হৈছে: 20 February 2008.\n↑ "Shah Rukh Khan's Kolkata IPL team to be called Night Riders or Knight Riders". Cricinfo.9February 2008. http://articles.economictimes.indiatimes.com/2008-02-09/news/27694633_1_indian-premier-league-cricket-ground-ipl.\n↑ "McCullum's record 158 leads rout". Cricinfo.com. http://content-www.cricinfo.com/ci/content/story/346913.html। আহৰণ কৰা হৈছে: 23 May 2008.\n↑ "Mumbai Indians v Kolkata Knight Riders, IPL, Mumbai". Cricinfo.com. http://content-www.cricinfo.com/ci/content/team/335971.html। আহৰণ কৰা হৈছে: 23 May 2008.\n↑ "All over for Knight Riders in 2008 – Post Kotla washout, evenawin in last match won’t be enough". The Telegraph. 23 May 2008. http://www.telegraphindia.com/1080523/jsp/sports/story_9309469.jsp। আহৰণ কৰা হৈছে: 23 May 2008.\n↑ "All is not well between SRK and Ganguly". The Economic Times. 21 May 2008. http://economictimes.indiatimes.com/PoliticsNation/Rift_between_SRK_and_Ganguly/articleshow/3058154.cms। আহৰণ কৰা হৈছে: 23 May 2008.\n↑ "SRK says he will boycott remaining matches of IPL". Ibnlive.com. 23 May 2008. http://www.ibnlive.com/news/srk-says-he-will-boycott-remaining-matches-of-ipl/65781-5.html। আহৰণ কৰা হৈছে: 23 May 2008.\n↑ "Shah Rukh plans to desert KKR for good". Zee News. 30 April 2009. http://zeenews.india.com/sports/cricket/shah-rukh-plans-to-desert-kkr-for-good_19882.html। আহৰণ কৰা হৈছে: 19 April 2012.\n২০১৩ চনৰ আই পি এলৰ কাৰণে কলকাতা নাইট ৰাইডাৰ্ছৰ থীম ছং\n"https://as.wikipedia.org/w/index.php?title=কলকাতা_নাইট_ৰাইডাৰ্ছ&oldid=183055"ৰ পৰা অনা হৈছে\nএই পৃষ্ঠাখন ১৪ ছেপ্টেম্বৰ, ২০১৮ তাৰিখে ২১:৫৯ বজাত অন্তিম সংশোধন কৰা হৈছিল।


ইউক্লিড - Gonit Sora (গণিত চ'ৰা)\n24 Nov ইউক্লিড\nPosted at 23:37h in জীৱনী, নিবন্ধ by পংকজ জ্যোতি মহন্ত0Comments\nইউক্লিড আছিল জ্যামিতিৰ পিতৃপুৰুষ। প্ৰাচীন গ্ৰীচৰ এই প্ৰখ্যাত গণিতজ্ঞগৰাকীয়ে জন্ম গ্ৰহণ কৰিছিল খ্ৰী.পূ. ৩৩০ ত (আনুমানিক)। আলেকজেণ্ড্ৰিয়াত ৰজা ট’লেমি-১ ছ’টাৰৰ ৰাজত্বকালত (খ্ৰী.পূ. ৩২৩-২৮৫/২৮৩) ইউক্লিডে এখন বিশ্ববিদ্যালয় স্থাপন কৰি তাত শিক্ষকতা কৰিছিল। ইয়াৰ বাহিৰে তেওঁৰ জীৱন সম্পৰ্কে বিশেষ তথ্য পোৱা নাযায়।\nইউক্লিডৰ কৰ্মৰাজীয়ে অংকশাস্ত্ৰত এক নতুন ধাৰাৰ সূচনা কৰিছিল। বিশেষকৈ জ্যামিতিৰ ক্ষেত্ৰত তেওঁৰ অৱদান অতিকে উল্লেখযোগ্য। এলিমেণ্টছ (Elements) আৰু ডেটা (Data) নামৰ গ্ৰন্থকেইখনৰ জড়িয়তে গণিতৰ ইতিহাসত তেওঁ এক সুকীয়া স্থান অধিকাৰ কৰিবলৈ সক্ষম হৈছিল। Elements বাইবেলৰ পাছত সৰ্বকালৰ বাবে সবাতোকৈ বেছি বিক্ৰী হোৱা গ্ৰন্থ। ছপা-পদ্ধতি আৱিষ্কাৰ হোৱাৰ পাছতো এই গ্ৰন্থখনৰ কমেও এহেজাৰ সংস্কৰণ ছপা হৈছে।\nৰাফেলৰ কল্পনাত ইউক্লিড।\nৰাফেলৰ অমৰ সৃষ্টি The School of Athens ৰ অংশবিশেষ।\nইউক্লিডৰ আগতে আন বহুতো লোকে জ্যামিতিৰ চৰ্চা কৰিছিল যদিও তেওঁলোকৰ যুক্তিবোৰ যথাক্ৰমে আগবাঢ়ি নগৈ জপিয়াই যোৱাদিহে গৈছিল। এই তথ্যসমূহ অধ্যয়ন কৰি ইউক্লিড সন্তুষ্ট হ’ব পৰা নাছিল। সেয়েহে তেওঁ এই যুক্তিসমূহ যথাযথভাৱে সজাই জ্যামিতিক এক ক্ৰমবদ্ধ বিষয় হিচাপে প্ৰতিষ্ঠা কৰাত আত্মনিয়োগ কৰিছিল।\nইউক্লিডে তেওঁৰ জ্যামিতিৰ বৰ্ণনাত প্ৰয়োজনীয় পৰিভাষাবোৰ (Definition) প্ৰথমে স্পষ্টকৈ বৰ্ণনা কৰি ল’লে। উদাহৰণস্বৰূপে, তেওঁ সৰলৰেখা, বিন্দু, ত্ৰিভূজ আদিৰ স্পষ্ট সূত্ৰ দিলে। তাৰ পিছত তেওঁ এইবোৰৰ পৰম প্ৰমাণ বা স্বতঃসিদ্ধ কথাবোৰ— যিবোৰ যিকোনো যুক্তিবাদী মানুহে প্ৰমাণ অবিহনে গ্ৰহণ কৰিব সেইবোৰ বৰ্ণনা কৰিলে। তাৰ পাছত বহুতো প্ৰতিজ্ঞা (Theory) লৈ এটাৰ পাছত এটাকৈ সেইবোৰ প্ৰমাণ কৰি গ’ল। প্ৰতিজ্ঞাবোৰ প্ৰমাণ কৰাৰ বাবে প্ৰথম খোজত অংকন (construction), দ্বিতীয় খোজত কল্পনা (imagination), তৃতীয় খোজত প্ৰমাণ (proof) আৰু শেষ খোজত সিদ্ধান্ত (conclusion) —এনেদৰে কেইবাটাও স্তৰ ইউক্লিডে মানি লৈছিল। জ্যামিতিৰ এই আৰ্হিটো তেতিয়াৰ পৰা এতিয়ালৈকে প্ৰায় একেদৰেই ব্যৱহাৰ হৈ আহিছে। বিজ্ঞানী নিউটনেও তেওঁৰ সকলো প্ৰমাণৰ বাবে ইউক্লিডৰ জ্যামিতিৰ সহায় লৈছিল। এনেদৰেই এটা এটাকৈ কেইবাটাও শতিকা পাৰ হৈ যোৱাৰ পাছতো ইউক্লিডৰ জ্যামিতি আৰু উপপাদ্যবোৰ নিৰ্বিবাদে ব্যৱহাৰ হৈ আহিছে।\nইউক্লিডৰ সমান্তৰাল প্ৰতিজ্ঞা নামৰ উপপাদ্য এটা অৱশ্যে বহুতো গণিতজ্ঞই সহজে মানি ল’ব পৰা নাছিল। এই উপপাদ্যটোত তেওঁ কৈছিল যে—\n১ নং সৰলৰেখাত নথকা কোনো বিন্দু ‘ক’ ৰ ওপৰেৰে ১ নং ৰেখাৰ কোনো বিন্দুত ছেদ নকৰাকৈ কেৱল এডালহে সৰলৰেখা (২ নং) টানিব পাৰি।\nএই উপপাদ্যটোৰ বিৰুদ্ধে নানাজনে নানা ধৰণৰ যুক্তি দিছিল যদিও কোনোৱে মুখ খুলি ইউক্লিডৰ জ্যামিতিৰ বিৰুদ্ধাচৰণ কৰিবলৈ সাহস গোটাব পৰা নাছিল। কিন্তু পিছত, অষ্টাদশ শতিকাত জাৰ্মান গণিতজ্ঞ কাৰ্ল গাউছে এক অনা-ইউক্লিডীয় জ্যামিতিৰ উদ্ভাৱন কৰিবলৈ সক্ষম হ’ল। তাত সেই সমান্তৰাল উপকল্প মানি লোৱা নহ’ল। ৰুছ গণিতজ্ঞ লবাচেভস্কি (Lobachevsky) আৰু হাংগেৰীয় গণিতজ্ঞ বালাই (Bolyai) প্ৰথম বাৰৰ বাবে অনা-ইউক্লিডীয় জ্যামিতি প্ৰকাশ কৰে। অৱশ্যে তাতো ইউক্লিডীয় জ্যামিতিৰ বহুতো উপপাদ্য আৰু পদ্ধতিৰ প্ৰয়োগ ঘটিছিল।\nইউক্লিডৰ অৱদানসমূহে জ্যামিতিৰ জগতখনৰ বাহিৰেও সমস্ত বিজ্ঞানৰ জগতখনতে এক আলোড়ন সৃষ্টি কৰিবলৈ সক্ষম হৈছিল। তেৱেঁই প্ৰথমবাৰৰ বাবে যুক্তিৰ সহায়ত নতুন সত্য বা সিদ্ধান্তত উপনিত হোৱাৰ বাট দেখুৱাইছিল।\nজ্যামিতিৰ বাহিৰেও আলোকবিজ্ঞান, সংখ্যাবিজ্ঞান আদিৰ বিষয়েও চিন্তা-চৰ্চা কৰা ইউক্লিডে কিন্তু আলোকবিজ্ঞানৰ ক্ষেত্ৰত ‘আমাৰ চকুৰপৰা পোহৰ গৈ কোনো বস্তুত পৰিলেহে আমি তাক দেখোঁ’ বুলি চলি অহা প্লেটোৰ দিনৰ ভুল ধাৰণাটোকে শুদ্ধ বুলি মানি লৈছিল। জ্যোতিৰ্বিজ্ঞানৰ ক্ষেত্ৰত তেওঁ ব্ৰক্ষ্মাণ্ডখন গোলকীয় বুলি ধাৰণা কৰি স্থিৰ তৰাবোৰৰ উদয় আৰু অস্ত যোৱাৰ সময় নিৰ্ধাৰণ কৰিছিল।\nজ্যামিতিৰ এই পিতৃপুৰুষ গৰাকীয়ে খ্ৰী.পূ. ২৭৫ ত (আনুমানিক) নশ্বৰ দেহ ত্যাগ কৰে। ইউক্লিডৰ উপযুক্ত তথ্য আৰু প্ৰমাণসমূহে জ্যামিতিক বহুদূৰ আগুৱাই লৈ যাবলৈ সক্ষম হ’ল। তদূপৰি গণিত চৰ্চাৰ লগে লগে ইউক্লিডে যে নিজকে এজন ভাল শিক্ষক হিচাপেও প্ৰতিষ্ঠা কৰিবলৈ সক্ষম হ’ল, সেই কথাৰ প্ৰমাণ তেওঁৰ ‘Elements’ য়ে স্পষ্টভাৱে দাঙি ধৰে, কিয়নো তেওঁৰ এই বিশ্ববিখ্যাত গ্ৰন্থখন পাঠ্যপুথি হিচাপে প্ৰায় দুহেজাৰ বছৰ ধৰি অপৰিবৰ্তিতভাৱে ব্যৱহাৰ হৈ আহিছে।\n(উৎস : বিশ্বকোষ)\nপ্ৰথম ষাণ্মাসিক, গণিত বিজ্ঞান বিভাগ,


একলম - খনিন্দ্ৰ ভূষণ মহন্ত - সাহিত্য ডট অৰ্গ\nদিনটো দৌৰা-দৌৰি কৰিয়ে পাৰ কৰিলো৷ এই New IST, এই Administrative Building৷ ভাগৰ লাগিছিল যদিও নিজৰ দায়িত্বৰ বাবে সেইখিনি অনায়াসেই কৰি গৈছিলো৷ ভাগ্য ভাল ৰ’দ নাছিল৷ জালুকবাৰীত বতাহ এজাক থাকেই৷ তাতে আজি চালনিৰে চলাৰ দৰে দুই-এটোপ বৰষুণ৷ এনে পৰিৱেশত খোজ কঢ়াৰ মাদকতাই সুকীয়া!\nউভতিবলৈ চিটি বাছত উঠিছো৷ আহিলেই নহয় বৰষুণজাক৷ হে’ডফোনত প্ৰিয় গানবোৰ বাজি আছিল৷ খিড়িকীখনেৰে চেঁচা চেঁচা বতাহ আৰু মাজে মাজে দুই-এটোপাল বৰষুণে দুগালত চুমা দি আছিল৷ আহ্! কি সুখানুভূতি! ! মানে একদম “ৰোমাণ্টিক“ অনুভৱ৷\nদীঘলীপুখুৰী পাৰ হৈ আহিছোঁ মাত্ৰ৷ পদপথত কেইটামান শিশু৷ উদং গা, মূৰত পলিথিন৷ সিহঁতে বাৰু বৰষুণ উপভোগ কৰিছেনে! নে অভ্যস্ত সিহঁত!!\nভঙাগড় পাইছো৷ বাহিৰলৈ চাই বুজিছোঁ, বৰষুণৰ তীব্ৰতা জালুকবাৰীতকৈ অলপ বেছি৷ সদায় দেখি থকা “মুমফলি“ বাদাম আৰু মাকৈ বেচা আইতাৰ বয়সৰ মহিলাকেইগৰাকী আজি নাই৷ এৰা, মুকলি আকাশৰ তলত অস্থায়ীভাৱে নিজৰ সৰু কেৰাহীটো লৈহে তেওঁলোকে বেচে৷ আজি যে বৰষুণ দিছে! !\nএকেজাক বৰষুণেই৷ ভিন্ন স্থান, ভিন্ন ছবি৷\n← বৰ্ষাকালীন ৰোগৰ বিষয়ে এটি পৰ্য্যালোচনা – ডা০ ভূপেন শইকীয়া\nমোৰ দৃষ্টিত মাহিষ্মতীৰ সম্ৰাজ্ঞী শিৱগামী আৰু কিছু অনুভৱ (চলচ্চিত্ৰ-বাহুবলী) – দেৱীকা ঠাকুৰীয়া →


গহপুৰৰ ১নং চকলাত চাঞ্চল্যকৰ কাণ্ড। পথাৰৰ মাজৰ হাবিৰ গছত ওলমি থকা অৱস্থাত কিশোৰীৰ মৃতদেহ উদ্ধাৰ। - জোনাক\nHome সংবাদ গহপুৰৰ ১নং চকলাত চাঞ্চল্যকৰ কাণ্ড। পথাৰৰ মাজৰ হাবিৰ গছত ওলমি থকা অৱস্থাত কিশোৰীৰ মৃতদেহ উদ্ধাৰ।\nজানমণি কুটুম নামৰ ১২ বছৰীয়া কিশোৰী গৰাকীক 7লোকে মিলি ধৰ্ষণ কৰি হত্যা কৰিছে।সেই ধৰ্ষণকাৰী নৰপিশাচ মানুহবোৰৰ নাম হ'ল-অংকুশ পেগু, মিলনজ্যোতি দলে,বিকাশ পেগু ,অজিত পেগু, মোহিত দলে আৰু ভাস্কৰ মেধি ।ইতিমধ্যে জয়ন্ত পাতিৰি নামৰ লম্পট জনক ৰাইজে ধৰিবলৈ সক্ষম হৈছে ।এই ধৰ্ষণকাৰী জনক ইতিমধ্যে ৰাইজে উত্তম মাধ্যম সোধাইছে ।\nঅলপ ৰ'ব :\nএই চিষ্টেম আৰু কিমান দিনলৈ? ই মানুহক সকাহ দিব নোৱাৰে। নিজৰেই কোনো ঠিক নাই। প্ৰশাসনে কি কৰিব? যিখন দেশত এটা ধৰ্ষণৰ দৰে কাণ্ডক ৭ বছৰৰ পাছতো মৃত্যুদণ্ডৰে দণ্ডিত কৰিব নোৱাৰে, তাত জনসাধাৰণে চিঞৰি লাভ নাই। এনেধৰণৰ চিষ্টেম নালাগে। পাৰে যদি এতিয়াৰ পৰা নিজেই বিচাৰ কৰক। নিজেই শাস্তি দিয়ক। ফাঁচিৰ দিন কিমান উকলিল। কত যে দিন, বাৰ সলনি হ'ল। ক'তা কি হ'লনো? ভাৰতত Justice চিষ্টেম বুলিও যে কিবা এটা আছে আমি আজিলৈকে দেখাই নাই। চৰকাৰে ক'ত কিমান কি নিৰ্মাণ কৰিলে, ক'ত কিমান উন্নতি কৰিলে, ক'ত কিমান পৰিৱৰ্তন আনিলে তাৰ হিচাপ মোক নালাগে, পাৰে যদি কিমানজন নৰপিশাচক শাস্তি বিহিলে, কিমানজন ধৰ্ষণকাৰীক ফাঁচি দি উচিত শাস্তি দিলে তাৰ হিচাপ দিয়ক। কিমান পৰিয়ালে আপোনজনক হেৰুৱাৰ উচিত মূল্য পালে তাৰ হিচাপ দিয়ক।\nএনেকৈ আৰু কিমান দিন কিমান জনে হাৰি যাব?? আগতে জনসাধাৰণৰ চৰিত্ৰ ঠিক কৰাৰ বাবে কিবা আইন প্ৰনয়ণ কৰক। তেতিয়া ক'ম দেশখনৰ যথেষ্ট উন্নতি হৈছে। তাৰ পাছত ক'ম সমাজখন, গাওঁখন উন্নতিৰ পথত। নিজৰেই চৰিত্ৰত দাগ আছে। নিজৰেই মনবোৰ লেতেৰা। ক'ত দেশখন চফা কৰিব পাৰিব হে।\nকথাষাৰ সচাঁ, যিখন দেশত ধৰ্ষণকাৰীক বচোৱাৰ নিমিত্তে উকিল পোৱা যায়, সেইখন দেশত কেতিয়াও নাৰী সুৰক্ষিত নহয়। ৰাজনীতিবিদলৈ এটা সৰু অনুৰোধ। দেশখন শক্তিশালী, পৰিপাটী হোৱাৰ বিপৰিতেই হ'ল আমাৰ প্ৰশাসন ব্যৱস্থা। ইয়াক ইমান তললৈ যাবলৈ নিদিব।